Dybala Ge Hat-trick Aa Eku Juventus Ah Bodu Molheh - Vaguthu\nކޮވިޑް-19: އަތޮޅުތެރެ ނުރައްކަލުގައި! - 21 ގަޑިއިރު ކުރިން\nޑިބާލާގެ ހެޓްރިކާ އެކު ޔުވެންޓަސް އަށް ބޮޑު މޮޅެއް\nޗެމްޕިއަންސް ލީގުގައި ރޭ ސްވިޒަލޭންޑްގެ ޔަންގް ބޯއީސްގެ މައްޗަށް 3-0 އިން ޔުވެންޓަސް އިން ކުރި ހޯދައިފިއެވެ.\nމި މޮޅާއެކު ޔުވެންޓަސް މިހާރު އޮތީ ކުޅުނު ދެ މެޗުން ވެސް މޮޅުވެ ލިބުނު ހަ ޕޮއިންޓާ އެކު ގްރޫޕް އެޗްގެ އެއްވަނައިގައެވެ. ދެވަނައިގައި ހަތަރު ޕޮއިންޓާ އެކު މެންޗެސްޓަރ ޔުނައިޓެޑް އޮތްއިރު އެއް ޕޮއިންޓާ އެކު ގްރޫޕްގެ ތިންވަނައިގައި އޮތީ ވެލެންސިޔާއެވެ. ޕޮއިންޓެއް ނުލިބި ގްރޫޕްގެ ފުލުގައި އޮތީ ޔަންގް ބޯއީސްއެވެ.\nޔުވެންޓަސްގެ ދަނޑުގައި ރޭ ކުޅުނު މި މެޗުގައި ސަސްޕެންޝަނުގެ ސަބަބުން ޔުވެންޓަސްގެ އިތުބާރު ފޯވާޑް ކްރިސްޓިއާނޯ ރޮނާލްޑޯ ކުޅެފައެއް ނުވެއެވެ. ރޮނާލްޑޯ މި މެޗަށް ސަސްޕެންޑްވީ ގްރޫޕް ސްޓޭޖުގެ ފުރަތަމަ މެޗުގައި ވެލެންސިޔާގެ މައްޗަށް 2-0 އިން ޔުވެންޓަސް އިން ކުރި ހޯދި މެޗުގައި ދެއްކި ރަތްކާޑާ ގުޅިގެންނެވެ.\nޔުވެންޓަސް އިން ރަނގަޅު ކުޅުމެއް ރޭގެ މެޗުގައި ދެއްކިއިރު އެޓީމުގެ ފުރަތަމަ ގޯލު މެޗުގެ ފަސްވަނަ މިނެޓްގައި ކާމިޔާބުކޮށްދިނީ ޕައުލޯ ޑިބާލާއެވެ. އަދި މެޗުގެ 33 ވަނަ މިނެޓްގައި ޑިބާލާ ވަނީ ޔުވެންޓަސްގެ ދެވަނަ ގޯލު ކާމިޔާބުކޮށްދީފައެވެ.\nދެވަނަ ހާފްގެ ކުރީކޮޅު ގޯލްޖަހާނެ އިތުރު ފުރުސަތެއް ޑިބާލާ އަށް ލިބުނު ނަމަވެސް އޭނާ ފޮނުވާލި އެ ހަމަލާ އަމާޒުވީ ގޯލުގެ ދަނޑި އަށެވެ. އެ ފުރުސަތުގެ ބޭނުން ނުހިފުނު ނަމަވެސް މެޗުގެ 69 ވަނަ މިނެޓްގައި އާޖެންޓީނާ އަށް އުފަން ޑިބާލާ ވަނީ ޔުވެންޓަސްގެ ތިންވަނަ ގޯލު ކާމިޔާބުކޮށްދީ އޭނާގެ ހެޓްރިކް ފުރިހަމަ ކޮށްފައެވެ. މި ހެޓްރިކާ އެކު ޑިބާލާ ވެގެން ގޮސްފައިވަނީ ޗެމްޕިއަންސް ލީގުގައި ހެޓްރިކެއް ހެދި ޔުވެންޓަސްގެ ހަތަރުވަނަ ކުޅުންތެރިޔާއަށެވެ.\nމި ސީޒަނުގައި ޔުވެންޓަސް އަދި މެޗަކުން ބަލިވެފައި ނުވާއިރު ގްރޫޕް ސްޓޭޖުގައި އެޓީމު ދެން ނިކުންނާނީ މެންޗެސްޓަރ ޔުނައިޓެޑާ ދެކޮޅަށެވެ. އެ މެޗު އޮންނާނީ މި މަހުގެ 23 ވަނަ ދުވަހުގެރެއެވެ.\nޔުއެފާއިން އަވޭ ގޯލު އުސޫލު އުވާލައި ބޮޑު ބަދަލަކާ ދިމާލަށް


Hulhumale Hospital | Mihaaru\nއަމްރިތާ ހޮސްޕިޓަލާ ގުޅިގެން ޓެލެކޮންސަލްޓޭޝަން ފަށައިފި\nއާސަންދަ އާއ ހުޅުމާލެ ހޮސްޕިޓަލް އަދި އިންޑިއާގެ އަމްރިތާ ހޮސްޕިޓަލް ގުޅިގެން ޓެލެކޮންސަލްޓޭޝަން މިއަދު ފަށައިފި އެވެ.\nފަނީބޭހާއި ވިޓަމިން ދިނުން ލިޓްލް ޖެމްސް ޕްރީސްކޫލްގައި\nއުމުރުން 15 އަހަރުން ދަށުގެ ކުދިންނަށް ދިނުމަށް، ގައުމީ ވެކްސިން ޝެޑިއުލްގައި ހިމަނާފައިވާ ފަނީ ބޭހާއި ވިޓަމިން ދިނުމުގެ އިންތިޒާމް ހުޅުމާލެ ހޮސްޕިޓަލުން ހަމަޖައްސައިފި އެވެ.\nމާބަނޑުމީހާ ސަލާމަތްކުރަން ނަރުހުން ލޭ ދީފި\nމާ ގިނައިން ލޭ އަންނާތީ ހުޅުމާލެ ހޮސްޕިޓަލަށް ގެންދިޔަ މާބަނޑު އަންހެނަކު ސަލާމަތްކުރަން، އެ ހޮސްޕިޓަލުގެ ފަސް ނަރުހަކާއި އާންމު މުވައްޒަފަކު، ކުއްލި ހާލަތުގައި ލޭ ހަދިޔާކޮށްފި އެވެ.\nހުޅުމާލޭގައި، ލޮލުގެ ފަރުވާ ދޭ ސެންޓަރު ހުޅުވައިފި\nހުޅުމާލޭ ހޮސްޕިޓަލުގައި ޗައިނާ ސަރުކާރުން ގާއިމްކޮށްދިން ލޮލުގެ ފަރުވާދޭ ސެންޓަރު، ރައީސް އިބްރާހިމް މުހައްމަދު ސޯލިހު މިއަދު ހުޅުއްވައި ދެއްވައިފި އެވެ.\nރާއްޖޭގެ ފުރަތަމަ ލޮލުގެ ޑޮކްޓަރު އަދި އޭރު ލިބެން ހުރި މަދު ވަސީލަތްތައް ބޭނުންކުރައްވައި، އެތައް ހާސް ދިވެހިންނަކަށް ފަރުވާ ދެއްވި ޑރ. އެންޑީ އަބްދުﷲ އަބްދުލް ހަކީމްގެ...\nހުޅުމާލޭ ހޮސްޕިޓަލުން ހިތާނުކުރި ކުއްޖެއްގެ ކުރިމަތިފަރާތް ފިހުނު މައްސަލަ އެ ހޮސްޕިޓަލުން ބަލައިފި އެވެ.\nހުޅުމާލެ ހޮސްޕިޓަލުގައި ކަށީގެ އޮޕަރޭޝަން ފަށައިފި\nހުޅުމާލެ ހޮސްޕިޓަލުގައި ކަށީގެ އޮޕަރޭޝަން ކުރަން ފަށައިފި އެވެ.\nއުރަަމަތީ ކެންސަރަށް ސްކްރީން ކުރުމުގެ ޕްރޮގްރާމެއް\nއުރަމަތީގެ ކެންސަރަށް ސްކްރީން ކުރުމުގެ ހާއްސަ ޕްރޮގްރާމެއް ހުޅުމާލެ ހޮސްޕިޓަލުގައި މާދަމާ ފަށަން ނިންމައިފި އެވެ.\nހުޅުމާލެ ހޮސްޕިޓަލުގައި މެމޮގްރަފީގެ ހިދުމަތް ފަށައިފި\nއުރަމަތީ ކެންސަރު ދެނެގަތުމަށް ހަދާ މެމޮގްރަފީ ޓެސްޓުގެ ހިދުމަތް ހުޅުމާލެ ހޮސްޕިޓަލުގައި ފަށައިފި އެވެ.\nއަހަރެއް ފަހުން އޮޕަރޭޝަންކޮށް ބެލިއިރު އިލޮށިކޮޅެއް!\nފަންތޮށި ބުޑެއް "ހޫރާލި" ގަޑީގައި ހުސެއިން ފާރިޝް 25، ގެ އަތަށް އެއްޗެއް ވަދެ، އޭނާ އަނބުރައިގަތެވެ. އަތްތިލަ އަށް ހެރުނީ ކޮން އެއްޗެއް ކަމެއް އޭރަކު ނޭނގުނެވެ. އެއީ ކޮން އެއްޗެއް ކަމެއް ބޭރު ފުށުން ފެންނާކަށް ވެސް ނެތެވެ. އެއީ މިދިޔަ އަހަރުގެ ކުރީކޮޅުން ފެށިގެން އޭނާ ތަޖުރިބާ ކުރަން ޖެހުނު ވޭނެކެވެ. އެކަމަކު، އެ ވޭނަށް ފަރުވާ ހޯދީ...\nހުޅުމާލޭގެ އިމާރާތަކުން ބިދޭސީއަކު ވެއްޓި މަރުވެއްޖެ\nހުޅުމާލޭގެ ދެ ވަނަ ފިޔަވަހީގައި ހަދަމުންދާ އިމާރާތެއްގެ އަށް ވަނަ ބުރިން ބިދޭސީއަކު ވެއްޓި މިއަދު މަރުވެއްޖެ އެވެ.\nAugust 05, 2019 21\nހުޅުމާލޭ ހޮސްޕިޓަލް ހިންގުމުގެ ހުރިހާ ކަމެއް ކުރަނީ އާސަންދަ ކުންފުނިން ކަމަށް ހެލްތު މިނިސްޓަރު އަބްދުﷲ އަމީން ރައްޔިތުންގެ މަޖިލިހުގައި މިއަދު ވިދާޅުވެއްޖެ އެވެ.\nލޮލުގެ ފަރުވާ ފުޅާކުރަން ރާއްޖެ އަށް ޗައިނާގެ އެހީ\nރާއްޖޭގައި ދޭ ލޮލުގެ ފަރުވާގެ ހިދުމަތްތައް ފުޅާކުރަން ރާއްޖެ އާއި ޗައިނާ އިން މިއަދު އެއްބަސްވުމެއްގައި ސޮއިކޮށްފި އެވެ.\nބިދޭސީ މީހާ މަރުވީ ޖަންބޯބޭގެއް ދަށު ވެގެން: ފުލުހުން\nހުޅުމާލޭގައި އިއްޔެ ބިދޭސީ މީހާ މަރުވީ އެންމެ ސިމެންތި ބަސްތާއެއް ދަށުވެގެން ނޫން ކަމަށާއި ވެއްޓުނީ ގިނަ އަދަދެއްގެ ސިމެންތި ބަސްތާ ހުރި ޖަމްބޯ ބޭގެއް ކަމަށް ފުލުހުން މިއަދު ބުނެފި އެވެ.


Rayyithun ge nimmun Court in badhalukohfaane kamakah gabooleh nukurevey: Mariya | Mihaaru\nނޫސްވެރިންގެ ބައްދަލުވުމެއްގައި މާރިޔާ ވާހަކަ ދައްކަވަނީ. --ފޮޓޯ/މިހާރު\nރައްޔިތުންގެ ނިންމުން ކޯޓުން ބަދަލުކޮށްފާނެ ކަމަކަށް ގަބޫލެއް ނުކުރެވޭ: މާރިޔާ\n10 އޮކްޓޯބަރ 2018 - 17:53 17 comments\nމިދިޔަ މަހުގެ 23 ގައި ބޭއްވި ރިޔާސީ އިންތިޚާބުގައި ރައީސް ޔާމީންގެ މައްޗަށް، އިދިކޮޅު ކޯލިޝަނުން ވާދަކުރެއްވި އިބޫ ކުރި ހޯއްދެވީ 134،705 ވޯޓުންނެވެ. އެއީ 58.4 ޕަސެންޓެވެ. ޕީޕީއެމްގެ ރިޔާސީ ކެންޑިޑޭޓު ރައީސް ޔާމީނަށް ލިބިވަޑައިގަތީ، 96،052 ވޯޓެވެ. އެއީ 41.6 ޕަސެންޓެވެ. މިއީ ރާއްޖޭގައި މިހާތަނަށް ބޭއްވި ރިޔާސީ އިންތިޚާބެއްގައި އެންމެ ފަރަގު ބޮޑު ނަތީޖާ އެވެ.\nއިބޫ، 38،000 އަށް ވުރެ ގިނަ ވޯޓުގެ ތަފާތުން ކުރި ހޯއްދެވި އިންތިޚާބާ ގުޅިގެން ސަޕޯޓަރުންތަކެއް ހުށަހެޅި ޝަކުވާތަކަށް ބެލުމަށް ފަހު، ރައީސް ޔާމީންގެ ފަރާތްޕުޅުން ވަނީ ދުސްތޫރީ މައްސަލައެއް ސުޕްރީމް ކޯޓަށް މިއަދު ވައްދައިފަ އެވެ.\nމާރިޔާ މިއަދު ބޭއްވެވި ނޫސްވެރިންގެ ބައްދަލުވުމުގައި، އެ މައްސަލައާ ގުޅޭ ގޮތުން ނޫސްވެރިއަކު ސުވާލު ކުރުމުން ވިދާޅުވީ އިންތިޚާބާ ގުޅޭ ގޮތުން ހުށަހެޅީ ކޮން މައްސަލައެއް ކަމެއް ވެސް ރައީސް ޔާމީންގެ ވަކީލުން މިހާތަނަށް ރައްޔިތުންނަށް ސާފުކޮށްދެއްވާފައި ނުވާ ކަމަށެވެ. މިހާތަނަށް އާއްމުކުރީ އެ މައްސަލަ ހުށަހެޅުން ކަން އެކަނި ކަަން މާރިޔާ ފާހަގަކުރެއްވި އެވެ.\nއެކަމަކު، އެ މައްސަލަ ހުށަހެޅީ އިންތިޚާބުގައި ރައީސް ޔާމީން ބަލި ގަބޫލުފުޅު ކުރައްވައި ވެރިކަން ބަދަލުވުމުގެ މަރުހަލާ ވެސް އޮމާންކަމާ އެކު ކުރިއަށް ދަނިކޮށް ކަމަށް މާރިޔާ ވިދާޅުވި އެވެ. ސަރުކާރުގެ ހުރިހާ މުއައްސަސާތަކަކުންނާއި ރަސްމީ އިދާރާތަކަކުން ވެސް މާރިޔާ ވިދާޅުވި ގޮތުގައި، ވެރިކަން ބަދަލުވެއްޖެ ކަމަށް ގަބޫލުކޮށްފި އެވެ.\n"ރައީސުލްޖުމްހޫރިއްޔާ ވެސް ރައީސް އޮފީހުގައި ހުންނަވައިގެން ގަބޫލުފުޅު ކުރައްވައިފި ރައްޔިތުން އެ ބޭފުޅާ އަށް ވޯޓެއް ނުލާކަން، އެ ބޭފުޅާ އޮތީ ބޮޑުތަނުން ބަލިވެފައި ކަން. އަދި އެކި ތަންތަނުގައި ކީއްވެގެންހޭ ރައްޔިތުން ތިމަންނައަށް ވޯޓު ނުދިނީ ކިޔައިގެން ވެސް ވާހަކަ ދެއްކެވި ތަން ވެސް ފެނިގެން ހިނގައްޖެ،" މާރިޔާ ވިދާޅުވި އެވެ.\n"މި ހުރިހާ ހެއްކާއި ގަރީނާ އެއްކޮޅަކަށް އޮވެފައި، ކޯޓަކުން އެ ނޫން އެހެން ގޮތަކަށް ނިންމާވަޑައިގެންފާނެ ކަމަށް ގަބޫލުކުރަން ދަތި،" މާރިޔާ ވިދާޅުވި އެވެ.\nއޭނާ ވިދާޅުވި ގޮތުގައި އިންތިޚާބުން ބަލިވެއްޖެ ކަން ގަބޫލުފުޅު ކުރައްވައި ރައީސް ޔާމީން ވެސް އެކަން އިއުލާން ކުރެއްވުމާ އެކު ފުލުހުންނާއި ސިފައިން ވެސް ރައްޔިތުންގެ ނިންމުން ދަމަހައްޓާނެ ކަމުގެ ޔަގީންކަން އޮތީ ދީފަ އެވެ.\nމާރިޔާ ވިދާޅުވީ، އިންތިޚާބުގެ ދާއިމީ ނަތީޖާ އިއުލާން ކުރުމާ އެކު ވެރިކަން ބަދަލުކުރުމުގެ މަރުހަލާގެ ގާނޫނުގެ ދަށުން ޑިރެކްޓަރު އޮފް ޓްރާންސިޝަނަލްގެ މަގާމަށް ބޭފުޅަކު އައްޔަންކޮށް، އެ އޮފީހުން އެ މަސައްކަތް ވެސް ވަރަށް އޮމާންކަމާ އެކު ކުރިއަށް ދާ ކަމަށެވެ. އެ މަސައްކަތް ހިނގަމުން ދަނިކޮށް، އިންތިޚާބާ ގުޅޭ މައްސަލައެއް ހުށަހެޅުމުން ސިފަވަނީ ރަށުތެރެ ހަލަބޮލިކުރަން ކުރާ މަސައްކަތެއްގެ ގޮތުގައި ކަމަށް ވިދާޅުވި އެވެ.\n"އެ [ރަށުތެރެ ހަލަބޮލިކުރުން] ނޫން އެހެން އެއްވެސް ކަމެއް ނެތް. ރައްޔިތުން ތިބީކީ އެ މޫޑަކު ނޫން،" މާރިޔާ ވިދާޅުވި އެވެ.\n"ހުރިހާ ކަމެއް އެކި ގޮތްގޮތަށް ކުރިއަށް ގެންދަވާފައި ނުކުމެވަޑައިގެން މާކަނާ ކަލޯތާ ހެދިފައި، ކޯޓަށް ވަދެވަޑައިގެން އެ ކަހަލަ ކަންތައް ކުރެއްވުމުން އެއީ އަޅުގަނޑަށް ފާހަގަވަނީ ސުޕްރީމް ކޯޓު ވެސް ކުޑައިމީސްކުރުން ހެން،" މާރިޔާ ވިދާޅުވި އެވެ.\nއިތުރު ލިޔުންތައް އެމްޑީޕީ ރައީސް އިބްރާހިމް މުހައްމަދު ސޯލިހް މާރިޔާ އަހުމަދު ދީދީ، ޑިފެންސް މިނިސްޓަރު އިދިކޮޅު ފަރާތްތައް


Fandiyaarun Ge 55 Massala Eh Nunimey - Vaguthu\nފަނޑިޔާރުންގެ 55 މައްސަލައެއް ތަހްގީގު ނުނިމި އެބައޮތް!\n4 މަސް ކުރިން ( ޖެނުއަރީ 11, 2022 )\nފަނޑިޔާރުންގެ 55 މައްސަލައެއް ތަހްގީގު ކުރަމުން އަންނަ ކަމަށް ޖުޑީޝަލް ސާވިސް ކޮމިޝަން (ޖޭއެސްސީ)ގެ އަހަރީ ރިޕޯޓްގައި ބުނެފިއެވެ.\nޖޭއެސްސީ އިން އިއްޔެ އާއްމު ކުރި މިދިޔަ އަހަރުގެ އަހަރީ ރިޕޯޓް ބުނާ ގޮތުގައި 2021 ވަނަ އަހަރު ނިމުނުއިރު 33 މައްސަލައިގެ ތަޙްޤީޤުކޮށް ނިންމާފައިވެއެވެ. ތަޙްޤީޤު ނުނިމި އޮތީ 55 މައްސަލަ އެވެ. މީގެތެރެއިން 2021 ވަނަ އަހަރު ތަޙްޤީޤު ފެށީ 26 މައްސަލައެކެވެ.\nމައްސަލަ ބެލުމާމެދު ގޮތެއް ނިންމާ ކޮމިޓީގައި 2020 ވަނަ އަހަރު ބަލަން ނިންމާފައިވާ5މައްސަލަ، 2021 ވަނަ އަހަރު، މި5މައްސަލަ ވަނީ ތަހްޤީޤު ކުރުމަށް ކޮމިޓީއަކާ ހަވާލުކޮށްފައެވެ. އެހެންކަމުން 2021 ވަނަ އަހަރުމައްސަލަ ބެލުމާމެދު ގޮތެއް ނިންމާ ކޮމިޓީއިން ބަލަން ނިންމި މައްސަލައިގެ އަދަދަކީ 21 މައްސަލައެވެ. ނަމަވެސް ތަޙްޤީޤު ކުރުމަށް 2021 ގައި ކޮމިޓީއާ ހަވާލުކުރި މައްސަލަގެ އަދަދަކީ 26 އެވެ.\n2021 ވަނަ އަހަރު 77 ތަޙްޤީޤު ކޮމިޓީއަކުން 88 މައްސަލައިގެ ތަޙްޤީޤު ކުރިއަށް ގެންދިއައެވެ.\n2021 ވަނަ އަހަރު ރައްޔިތުންގެ މަޖިލީހަށް އެއް ފަނޑިޔާރަކު މަގާމުން ވަކިކުރުމުގެ މައްސަލަ ހުށަހެޅިއެވެ. އެއީ ކްރިމިނަލް ކޯޓިގެ ޤާޟީ އިސްމާއިލް ރަޝީދުގެ މައްސަލަ އެވެ.\n2021 ވަނަ އަހަރު ވަކިކުރުން ފިޔަވައި އެނޫން ސުލޫކީ ފިޔަވަޅު 14 ފަނޑިޔާރުންނަށް އެޅިއެވެ. 2021 ވަނަ އަހަރު ސުލޫކީ މައްސަލަ ސާބިތުނުވާކަމަށް 18 މައްސަލައެއް ނިންމާފައިވެއެވެ.\nމިދިޔަ އަހަރުގެ އިތުރު ތަފާސް ހިސާބުތަކަށް ބަލާއިރު މިދިޔަ އަހަރު 13 ފަނޑިޔާރަކު ވަނީ ރިޓަޔާ ކުރައްވާފައެވެ. ހަފަނޑިޔާރަކު އަމިއްލައަށް އެދިގެން އެހެން ކޯޓުތަކަށް ބަދަލު ކޮށްފައިވެއެވެ.\nމިދިޔަ އަހަރު މެޖިސްޓްރޭޓް ކޯޓުތަކަށް ހަމެޖިސްޓްރޭޓުން އަދި ސްޕީރިއާ ކޯޓުތަކަށް ހަތަރު ފަނޑިޔާރުން އައްޔަން ކޮށްފައިވެއެވެ.\nޖެނުއަރީ 11, 2022 10:31\nތީ ރައްވެހި ފަތިހުގަ އޮންނަހާވެސް ކަމަކީ. ފަނޑިޔާރުން ފަހާދުވުން.\nޖެނުއަރީ 11, 2022 11:06\nޖުޑިޝަރި ޑީސެންޓަލައިޒް ކޮށްގެން ރައްޔިތުންނަށް ގާތުން ހިދުމަށްދެވޭނީ، މިހާރު ދަނީ ސެންޓަރައިޒަލް ގޮތަކަށް !\nޖެނުއަރީ 11, 2022 12:58\nގަޑިޖެހުނީމަ ގޮއްވާލަން ބާއްވާފައޮތް 55 ޓައިމް ބޮމް ތީ. ހިފަހައްޓައިގެން ތިބޭ.\nޖެނުއަރީ 11, 2022 14:10\nރާއްޖޭގެ ރަށްރަށުގައި ހުރި ތާރީޚީ އަދި އާސާރީ ތަންތަން މާލެއިން ދާ ބަޔަކު ކޮނެގެން އޭގެ މުހިންމު ތާރީޚުތަކާއި، މުހިންމު ބައިތައް ހިމެނޭ ތަކެތި ގޯނިގޯންޏަށް އަޅައިގެން މާލެގެނައުމުން ތާރީޚީ އަދި އާސާރީ ތަންތަން ޙިމާޔަތް ކުރެވުނީ ކަމަށްވާނެތޯ؟ ނުވަތަ އެއަމަލު ވާނީ އެތަންތަނަށް ދެވޭ ގެއްލުމަކަށް ނޫނީ ނުވާނެނޫންތޯ. މީ ހިތާމަހުރި ކަމެއް. ދެން އެގޯނިތަކަށް ވާގޮތެއް ނޭނގެ. ލަންދޫ މާބުދުގެ ކޮނެގެން ވިއްސަކަށް ގޯނީގެ ތަކެތި މާލެ ގެނެސް ހެދި ނުހެދިޔެއް ނޭނގެ. މާބުދުގެ އެއޮތީ ހަމަ އޭރުވެސް އޮތްގޮތަށް. ނުބަލަހައްޓަ.\nޖެނުއަރީ 11, 2022 14:30\nމިމީހުންގެ ކަމަކީ އަބަދުވެސް ފަނޑިޔާރުންނައް ބިރުދެއްކުން ފަނޑިޔާރުން ވިސްނަންވީ ކަމަކީ ތިޔަބޭކަލުންނަކީ ﷲގެ ޙަލުރަތުގަ ޤަދަރު އުފުލިގެންވާ ބައެއްކަން އެއީ ތިޔަބައި މީހުންނަކީ މިބިމުގައި އިންސާފު ޤާއިމްކުރަން ތިއްބެވި ޢިއްޒަތްތެރިން ބަޔަކު ދައްކާހާބިރަކައް ނުސިހި ތިޔަބޭކަލުންގެ މަޤާމްގެ މަސްއޫލިއްތުކަމުގައިވާ ޢަދުލް އިންޟާފް ޤާއިމް ކުރުންމަތީ ދެމިތިއްބަވާ\nޖެނުއަރީ 11, 2022 16:13\nކޯޓުތަކުގައި އެބައުޅޭ ގާނޫނެއް ގަވާއިދެއް ޝަރީޢަތެއް ނުދަންނަ ފޮޑިޔާރުން. އޭގެ އެކަކު ޝަރިއަތްކުރަނީ މަތި ބަލަހައްޓައިގެންއިނދެ. ދައުވާކުރާ މީހާގެ ނަމާއި ދައުވާލިބޭ މީހާގެ ނަން ވެސް ކިޔަނީ ނުބައިކޮށް. ނަމަވެސް އޭނާގެ ދީންވެރިކަން ދައްކަންވެގެން ކޮންމެ ދުވަހަކު ގަޑިޖެހުމުގެ އެއްގަޑިއިރު ކުރިން ކޯޓަށް ގޮސް ކޯޓުތެރޭގައި ނަމާދުކުރަން އިންނާނެ. ގާނޫނާއި ގަވާއިދުގައިވާ ގޮތަށް އޭނާ ނިންމި ޝަރިއަތެއް ނެތް. އެކަހަލަ މީހުން ޝަރިއަތްކުރަން ބައިތިއްބާނެ ކަމެއް ނެތް. ވަގުތުން ވަކިކުރަންވީ. ލަސްކުރާނެ ކަމެއްނެތް.


އެމްއޭސީއެލްގެ ހިދުމަތުން މޫސާ ސޯލިހް ރިޓަޔާ ކުރައްވައިފި | Sandhaanu\nއެމްއޭސީއެލްގެ ހިދުމަތުން މޫސާ ސޯލިހް ރިޓަޔާ ކުރައްވައިފި\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް)ގެ އެކްޓިން މެނޭޖިން ޑިރެކްޓަރުކަން ކުރެއްވި، މޫސާ ސޯލިހު 39 އަހަރަށްފަހު ހިދުމަތުން ރިޓަޔާ ކުރައްވައިފި އެވެ.\nއެމްއޭސީއެލްގެ އެކި މަގާމުތައް ފުރުއްވި މޫސާ ސޯލިހް އެންމެ ފަހުން އަދާ ކުރެއްވީ، އެ ކުންފުނީގެ އެކްޓިން މެނޭޖިިން ޑިރެކްޓަރުގެ މަގާމެއެވެ. އެ މަގާމަށް ސަރުކާރުން މިހާރު ވަނީ އިނގިރޭސީ ވިލާތުގެ ރައްޔިތެއް ކަމަށްވާ، ގޯޑަން އެންޑްރޫ ސްޓުއާޓް ހަމަޖައްސާފައެވެ.\nއެމްއޭސީއެލްގެ މުވައްޒަފުނަށް މިއަދު އެ ކުންފުނިން ފޮނުވި ސާކިއުލާގައި ބުނީ، މޫސާ ސޯލިހް މިއަދުން ފެށިގެން ކުންފުނީގެ ވަޒީފާއިން ރިޓަޔާ ކުރައްވާފައިވާ ކަމަށެވެ. އަދި ގިނަ ދުވަސްތަކެއް ވަންދެން އެ ކުންފުޏަށް ހިދުމަތްކޮށް، އިސް މަގާމުތަކެއް މޫސާ ސާލިހް ފުރުއްވި ކަމަށްވެސް އެ މެމޯގައި ފާހަގަކޮށްފައިވެއެވެ.\n“އެ ހިދުމަތްތަކުގެ އަގު ވަޒަންކޮށް، ހުރިހާ މުވައްޒަފުންގެ ނަމުގައި އެ މަނިކުފާނަށް ވަރަށް އިހުލާސްތެރިކަމާއެކު ޝުކުރު ދަންނަވަމެވެ. އަދި ކުރިއަށް އޮތް ދުވަސްތަކުގައި އެމަނިކުފާނަށް އުފާ ފާގަތިކަން ކަމަށް އެދެމެވެ،” ސާކިއުލާގައި ބުނެފައިވެއެވެ.\nމޫސާ ސޯލިހް މިއަދު ހިދުމަތުން ރިޓާޔާ ކުރެއްވި އިރު، އާ މެނޭޖިން ޑިރެކްޓަރަކަށް ހަމަޖެއްސި، ގޯޑަން އެންޑްރޫ ސްޓީވާޑް ވަނީ މިއަދުން ފެށިގެން ރަސްމީކޮށް މަގާމާ ހަވާލުވެވަޑައިގެންފައެވެ.\nމޫސާ ސޯލިހް އެމްއޭސީއެލްއާ ވަގުތީ ގޮތުން ހިންގެވުމާ ހަވާލުވީ، ނޮވެމްބަރު 15، 2018 ގައި އޭރުގެ މެނޭޖިން ޑިރެކްޓަރު އާދިލް މޫސާ މަގާމުން އިސްތިއުފާ ދެއްވުމާ ގުޅިގެންނެވެވެ. މޫސާ ސޯލިހަކީ، ރައީސް އިބްރާހިމް މުހައްމަދު ސޯލިހްގެ ބޮޑު ބޭބެއެވެ.


Miulhenee Sarukaaraai, Majlis, adhi MDP ge ves mahsalaeh noon!\nސަރުކާރު ޒިންމާދާރު ކުރުމަށް ހަރުދަނާ އިދިކޮޅު ސިޔާސީ ޕާޓީއެއް ނެތް\nސަރުކާރާއި ދައުލަތުގެ އިދާރާތައް ޒިންމާދާރު ކުރުމަކީ މަޖިލީހުން ކުރަންޖެހޭ ކަމެއް\nސަރުކާރުގައި އެމްޑީޕީއަށް އޮތީ 40 ޕަސެންޓް، އަނެއް 60 ޕަސެންޓް އޮތީ އެމްޑީޕީގެ ވެރިކަން ބަޣާވާތަކުން ވައްޓަލި ކޯލިޝަން\nކ. މާލެ | 13 އޯގަސްޓް 2020 | ބުރާސްފަތި 15:45 | 25,048\nރައީސް ޞާލިހު އާއި ރައީސް ނަޝީދު - އެމްޑީޕީ\nމިހާރަކަށް އައިސް ރާއްޖޭގެ ރައްޔިތުންގެ މެދުގައި އެންމެބޮޑު ހިޔާލު ތަފާތުވުންތަކެއް އުފެދިފައިވަނީ، ސަރުކާރާއި ރައްޔިތުންގެ މަޖިލީހާ ދެމެދު ހިނގަމުންދާ ކަންތައްތަކާމެދުގަ އެވެ. ބައެއް ފަރާތްތަކުން މަސައްކަތް ކުރަމުންދަނީ ރައީސުލްޖުމްހޫރިއްޔާ އިބްރާހީމް މުހައްމަދު ޞާލިހު އާއި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުއާ ދެމެދު އޮތް ޒަމާންވީ ރަހްމަތްތެރިކަމުގެ ގުޅުމަށްވެސް ބުރޫއަރާފައިވާކަން ދެއްކުމަށެވެ.\nނަމަވެސް އެނގޭ ހަގީގަތަކީ ރައީސް ޞާލިހުއާއި ރައީސް ނަޝީދުއާ މިދެބޭފުޅުންނަކީ، ދުރުނުކުރެވޭހާ ގާތް ދެބޭފުޅުން ކަމެވެ. އަދި ރާއްޖޭގެ ރައްޔިތުންގެ މެދުގައި އެންމެ މަޤްބޫލް ދެ ސިޔާސީ ލީޑަރުން ކަމެވެ. ރައީސް ޞާލިހުއާއި ރައީސް ނަޝީދުއާ ދެ ބޭފުޅުންނާ ވާދަކުރެވޭވަރުގެ ސިޔާސީ ލީޑަރެއް މިވަގުތަކު ރާއްޖެއަކު ނެތެވެ. މި ދެބޭފުޅުން އެކައްޗެއްކިޔައި، އެއް އަމާޒަކަށް ވާސިލްވާން މަސައްކަތް ކުރާނަމަ، މިއޮތީ ރަނުގެ ފުރުސަތެއް އެ ދެބޭފުޅުންނަށް ލިބިވަޑައިގަންނަވާފަ އެވެ.\nދިވެހިރައްޔިތުން ދެކެން ބޭނުންވަނީ، މި ދެ ބޭފުޅުންގެ ފަރާތުން އިހުލާސްތެރި މަސައްކަތެއް ފެނުމެވެ.\nދިވެހި ރައްޔިތުން ބޭނުން ވަނީ ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީގައި ދިވެހި ރަައްޔިތުންނަށް ކަށަވަރު ކޮށްދީފައިވާ، އަސާސީ ހައްގުތައް އެރައްޔިތުންނަށް ލިބިދިނުމެވެ. ބޯހިޔާވަހިކަމާއި އަދުލްއިންސާފު ގާއިމުވެ، ރާއްޖެ ތަރައްގީގެ އާއުސްމިންތަކަކަށް ގެންގޮސް ދިނުމެވެ. އެމްޑީޕީގެ ލީޑަރުންގެ ގޮތުގައި ތިއްބެވި ރައީސް ޞާލިހުއަށާއި ރައީސް ނަޝީދުއަށް މިކަންކަން ނުވެ، ދެން މިރާއްޖޭގައި މިކަންކަން ކުރެއްވޭނެ ވެރިޔެއް މިވަގުތަކު ހުރިހެނެއް ހިޔެއް ނުވެއެވެ. ހަމައެކަނި، ދިވެހި ރައްޔިތުންނަށް ދިމާވެފައިވާ ބޯހިޔާވަހި ކަމުގެ މައްސަލައަށް ހައްލެއް ގެނެސް، މަސްތުވާތަކެތީގެ ވަބާއިން ޒުވާނުން ދުރުކޮށް، އަދުލްއިންސާފު ގާއިމުކޮށްދިން ކަމަށް ވިޔަސް އެއީ ދިވެހިިރައްޔިތުން ނުހަނު ލޯތްބާއެކު ބަލައިގަންނާނެ ކަންކަމެވެ.\nސަރުކާރު ހިންގާ މައިޕާޓީ އެމްޑީޕީއަށް ރައްޔިތުންގެ މަޖިލީހުގެ ސުޕަރ މެޖޯރިޓީ ލިބިފައިވާއިރު، "ފަހަތުފަޔަށް ބުރަވެ" ރައްޔިތުން ދެކެމުންއައި ހުވަފެން، އަދި އެމްޑީޕީން ރައްޔިތުންނަށް ދެއްކި ހުވަފެން ހަގީގަތަކަށް ނުވެ، ދިގުލައިގެން ދިއުމަކީ ހަމަ ހަގީގަތުގައިވެސް ދިވެހި ރައްޔިތުންގެ ގިނަ ބަޔަކު ކަންބޮޑުވާ ކަމެކެވެ. ހާއްސަކޮށް، ދައުލަތުގެ އެންމެ އިސްވެރިޔާގެ މަގާމަށް ރައީސް ޞާލިހު އިންތިހާބު ކުރުމަށް ވޯޓު ދިން ދިވެހި ރައްޔިތުންނާއި މިހާރު ހިނގަމުންދާ 19 ވަނަ ރައްޔިތުންގެ މަޖިލީހަށް އެމްޑީޕީގެ ޓިކެޓްގައި ވާދަކުރި ކެންޑިޑޭޓުންނަށް ވޯޓުދީ އެމްޑީޕީއަށް މަޖިލީހުގެ ސުޕަރ މެޖޯރިޓީ ދިން ދިވެހިރައްޔިތުން ވަރަށް ބޮޑަށް މާޔޫސްވާނެ ކަންކަމެވެ އެވެ.\nކަންކަން ނުވެ، ދިގުލައިގެންދާ ސަބަބުތަކެއް ވެސް އެބަހުއްޓެވެ. އޭގެ ތެރެއިން އެއް ސަބަބަކީ، ރާއްޖޭގައި މިވަގުތު ހަރުދަނާ އިދިކޮޅު ސިޔާސީ ޕާޓީއެއް ނެތުމެވެ. ސަރުކާރަށް ފާރަވެރިވެ، ސަރުކާރު ޒިންމާދާރު ކުރުވާނެ ހަރުދަނާ އިދިކޮޅު ސިޔާސީ ޕާޓީއެއް ނެތުމެވެ.\nއެމްޑީޕީ އިދިކޮޅު ޕާޓީއެއްގެ ގޮތުގައި ހަރަކާތްތެރިވާއިރު، ސަރުކާރު ޒިންމާދާރު ކުރުމަށް ސިޔާސީ ހަރަކާތްތައް ވަރަށް ފުޅާދާއިރާއެއްގައި ހިންގަ އެވެ. ޕާޓީގެ ހުރިހާ ގުނަވަންތައް ބަރާބަރަށް ފަންކްޝަން ވެއެވެ. އެގޮތުން، އެމްޑީޕީގެ އެތެރޭގައި އޮންނަ އިގްތިޞާދީ ކޮމެޓީތަކާއި އިޖުތިމާއީ ކޮމެޓީތައް ހަރަކާތްތެރިވެ، ސަރުކާރާއި ދައުލަތުގެ އިދާރާތައް ޖަވާބުދާރީ ކުރުމަށް ބުރަ މަސައްކަތްތަކެއް ކުރަމުން ދިޔަ އެވެ. އަދި އެހަމަ އެގޮތަށް ރާއްޖެއިން ބޭރުން ކުރަންޖެހޭ ކަންކަން ކުރުމުގައި އެމްޑީޕީއަކީ ފާހަގަ ކޮށްލެވޭ ޕާޓީއެކެވެ. ބޭރު ދުނިޔެއާއި ގުޅުން ބޮޑެވެ.\nކުރީގެ ރައީސް މައުމޫންގެ ވެރިކަމުގައި ކެބިނެޓަށް ވަޑައިގަންނަވާ ބޭފުޅުންނަށް ވުރެ، ރައްޔިތުންގެ ޝައުގުވެރިކަން ބޮޑުވެފައި އޭރު އޮންނަނީ އެމްޑީޕީގެ ހިޔަނި ކެބިނެޓަށް ވަޑައިގަންނަވާ ބޭފުޅުންނާމެދުގަ އެވެ. އެހާވެސް އިދިކޮޅު ޕާޓީއެއްގެ ގޮތުގައި އެމްޑީޕީ ހަރަކާތްތެރިވާއިރު، ސިޔާސީ ހަރަކާތްތައް ހިންގައެވެ.\nމިހާރު ދިމާވެގެން މިއުޅެނީ، މިމައްސަލަ އެވެ. ސަރުކާރު ހިންގާ މައިޕާޓީއަކީ އެމްޑީޕީއެވެ. ސަރުކާރު ޒިންމާދާރު ކުރަން އޮތީވެސް ހަމަ އެމްޑީޕީއަށްވުމުން ދިމާވެގެން އުޅޭ މައްސަލަ އެކެވެ. ސަރުކާރާއި ދައުލަތުގެ އިދާރާތައް ޒިންމާދާރު ކުރުމުގައި އެންމެ އިސްދައުރެއް އޮތީ ރައްޔިތުންގެ މަޖިލީހުގަ އެވެ. ރައްޔިތުންގެ ސުޕަރ މެޖޯރިރިޓީ އޮތީވެސް އެމްޑީޕީގަ އެވެ. ކަން މިހެން އޮތްއިރު، ހަރުދަނާ އިދިކޮޅު ސިޔާސީ ޕާޓީއެއް މިގައުމުގަ ފެންނަން ނެތުމުން، މިހާރު ސަރުކާރު ޒިންމާދާރު ކުރުވަންވެސް މިޖެހުނީ ހަމަ އެމްޑީޕީއަށެވެ.\nމިހާރު ހިނގަމުންދާ 19 ވަނަ ރައްޔިތުންގެ މަޖިލީހުގައި އިދިކޮޅު ކޯލިޝަން ޕީޕީއެމް-ޕީއެންސީ ޕާލަމެންޓްރީ ގްރޫޕްގައި ތިއްބަވަނީ9މެމްބަރުން ނެވެ. މި މެމްބަރުން ސަރުކާރު ޒިންމާދާރު ކުރުމަށް ކުރާ އެއްވެސް ކަމެއް ނުފެނެއެވެ. މުޅިން ވެސް އުޅުއްވަނީ، ދައުލަތުގެ މާލިއްޔާ، އަމިއްލަ ގެކޮޅަށް ވައްދައިގެން، ފައިސާ ގުނަން އުޅުއްވި ވެރިޔާ ޖަލުން ސަލާމަތް ކުރެވޭތޯ އެވެ. އެކަންވެސް އެންމެ ރަނގަޅަކަށް ނުކުރެވެއެވެ. އެހެންކަމުން ސަރުކާރުން ޒިންމާދާރު ކުރުމުގެ ހުރިހާ މަސައްކަތްތެއް ކުރަން މިޖެހެނީ ހަމަ އެމްޑީޕީއަށެވެ.\nއެމްޑީޕީން އެމްޑީޕީގެ ސަރުކާރު ޒިންމާދާރު ކުރަންޖެހުމުން، ފާޑުކިޔުންތައްވެސް ހުންނާނީ ހަމަ އެމްޑީޕީގެ ތެރޭގަ ނޫންތޯ އެވެ. މިހާރު ދިމާވެގެން މިއުޅޭ މައްސަލައަކީ މަޖިލީހުގައި އެމްޑީޕީގެ ސުޕަރ މެޖޯރިޓީ އޮވެފައި، ސަރުކާރު ކޯލިޝަންގައި އެމްޑީޕީއަކީ މައިޕާޓީކަމަށް ވިޔަސް، އެހެންގޮތަކަށް ބުނާނަމަ މައިނޯރިޓީ އެވެ. ސަރުކާރު ކޯލިޝަނުން އެމްޑީޕީއަށް އޮތީ 40 ޕަސެންޓެވެ. އަނެއް 60 ޕަސެންޓަކީ އެމްޑީޕީގެ ކުރީގެ ސަރުކާރު އާދެ، ރައީސް ނަޝީދުގެ ސަރުކާރު ބަޣާވާތަކުން ވައްޓާލި ކޯލިޝަނެވެ.\nމިގަައި އަދިއެހެންކަމެއް ފާހަގަކޮށްލެވެއެވެ. އާ ގާނޫނުއަސާސީއާއެކު ބޭއްވި ތިން ރިޔާސީ އިންތިހާބު ވެސް، ކާމިޔާބުވާ މީހަކަށް ކާމިޔާބުވެފައި ވަނީ ސިޔާސީ ޕާޓީތަކެއް ކޯލިޝަން ހަދައިގެންނެވެ. އެކަމަކު، ކޯލިޝަނަކީ ރިޔާސީ ނިޒާމާ ވަރަށް ބީރައްޓެހި އެއްޗެކެވެ. ރާއްޖެ މިހާރު ތަޖުރިބާ ކުރަމުންމިދަނީ އެކަމުގެ ހިތި ނަތިޖާ އެވެ. ކޯލިޝަން ސަރުކާރު "ވޯކް" ނުކުރާތަނެވެ. ކޯލިޝަނެއް ހަދައިގެން ސަރުކާރެއް ގެނެސް، ހަމަ ކުޑަ ދުވަސްކޮޅެއްގެ ތެރޭގައި އެކޯލިޝަންގައި ހިމެނޭ ޕާޓީތައް ކޯލިޝަނުން ވަކިވެ، އިދިކޮޅަށް މަސައްކަތްކޮށް ބަޣާވާތްވާތެއްވެސް ކޮށްފައިވާއިރު، މިހާރު ކޯލިޝަނުގައި ތިއްބެވީ، އެއްކަލަ ބަޣާވާތަކުން ވައްޓާލި ސަރުކާރާއި ބަޣާވާތްކުރި ސިޔާސީ ޕާޓީތަކެވެ.\nއިހުލާސްތެރިކަމާއެކު ސަރުކާރު ކޯލިޝަނުން މަސައްކަތް ކުރާނެ ކަމާމެދު ޝައްކު އުފެދެއެވެ. އެހެނެއް ނޫނެވެ. މަގާމުތަކާއި ވިޔަފާރީގެ ފައިދާ ނުވަތަ އަމިއްލަ މަންފާއަށް ރިޔާސީ އިންތިހާބު އަންނަންދެން މިކޯލިޝަން ދެމިއޮވެދާނެ އެވެ. ކޯލިޝަނުގެ ހިމެނޭ ޕާޓީތަކަށް އެހެން ގޮތެއް އޮތް ހެނެއް ވެސް ހިޔެއް ނުވެއެވެ.\nކޯލިޝަނުގައި ހިމެނޭ އެއްޕާޓީން މިހާރުވެސް ވަނީ ރިޔާސީ އިންތިހާބުގެ ކެމްޕެއިން ކުރަން ފަށާފަ އެވެ. ކޮވިޑް-19އާއެކު ކެމްޕެއިން ހަރަކާތް މަޑުޖައްސާލާފައިއޮތަސް ރިޔާސީ އިންތިހާބާ ކައިރިވާވަރަކަށް އަނެއްކާވެސް، ދިވެހިންނަށް ކުރިން ފެނުނު މަންޒަރުތައް ފެންނަން ފަށާނެ އެވެ. އެކުގައި ތިއްބަވާނީ ހަމަ ރައީސް ޞާލިހުއާއި ރައީސް ނަޝީދު އެވެ. ރައީސް ޞާލިހުއާއި ރައީސް ނަޝީދު ދެ ބޭފުޅުން ދެބޭފުޅުންނާ ހަނގުރާމަ ކުރަން ވަކި ސިޔާސީ ދެ ޕާޓީއަކުން ނިކުމެވަޑައިގަންނަވަފާނެ ކަމާމެދު ޝައްކެވެ.\nސޮސިއެޑާޑުގެ ޑިފެންޑަރު ލޮރެންޓޭ ލީޑްސްއަށް\nނެދަލެންޑްސްގެ ކޯޗަކަށް ޑި ބޮއާ ހަމަޖައްސައިފި\nފައިނުގައި އިމާރާތް ކުރާ އިންޖީނުގޭގެ 91 ޕަސެންޓު މަސައްކަތް ނިމިއްޖެ\nއިންކަމް ސަޕޯޓް އެލަވަންސްގެ ގޮތުގައި 79.2 މިލިއަން ރުފިޔާ ދޫކޮށްފި: ފިނޭންސް މިނިސްޓްރީ\nފުރަތަމަ މަރުހަލާގައި އުމްރާ ކުރުމުގެ ހުއްދަ ލިބެނީ3ގަޑިއިރަށް\nތަވާލުކުރެވިފައި އޮތް ގޮތުން ކޮޗިން ފެރީ ހޮނިހިރު ދުވަހު ކުޅުދުއްފުށި ސިޓީ ބަނދަރަށް ވަންނާނެ: ކަސްޓަމްސް


މާލޭގެ 16 މަގެއްގައި ތާރު އަޅާ ޒަމާނީ ކޮށްލަނީ – Feshun.mv\nމާލޭގެ 16 މަގެއްގައި ތާރުއަޅަން އާރްޑީސީއާ ހަވާލުކޮށް، އެއްބަސްވުމުގައި ސޮއި ކުރުމަށްފަހު ފޮޓޯ: އާރުޑީސީ\nމާލޭގެ 16 މަގެއްގައި ތާރު އަޅާ ޒަމާނީ ކޮށްލަނީ\n12 އޮކްޓޯބަރ 2021 - 15:35\nމާލޭގެ 16 މަގެއްގައި ތާރު އަޅާ، ޒަމާނީ ފެންވަރަށް ތަރައްޤީކުރުމުގެ މަސައްކަތް މާލޭ ސިޓީ ކައުންސިލުން، ރޯޑް ޑެވެލްޕްމެންޓް ކޯޕަރޭޝަން(އާރްޑީސީ)އާ ހަވާލުކޮށްފިއެވެ.\nމާލޭ ސިޓީ ކައުންސިލުން އާރްޑީސީއާއެކު މި އެއްބަސްވުމުގައި ސޮއިކޮށްފައި ވަނީ އިއްޔެ ބޭއްވި ރަސްމިއްޔާތެއްގައެވެ.\nމި އެއްބަސްވުމުގައި ސިޓީ ކައުންސިލުގެ ފަރާތުން ސޮއި ކުރެއްވީ މޭޔަރު ޑރ. މުހައްމަދު މުއިއްޒެވެ. އާރުޑީސީ ފަރާތުން ސޮއިކުރެއްވީ އެކުންފުނީގެ މެނޭޖިން ޑިރެކްޓަރު މޫސާ އަލިމަނިކު (މޫކޭ)އެވެ.\nމި އެއްބަސްވުމަކީ މާލޭ ސިޓީގެ ކުރީގެ ކައުންސިލުން އާރް.ޑީ.ސީއާއެކު ޢަމަލީ މަސައްކަތް ފަށާފައިވާ "މާލޭ ސްޓްރީޓް ސްކޭޕިންގ ޕްރޮޖެކްޓް"ގެ މަޝްރޫޢުގެ ސްކޯޕަށް ބޮޑެތި ބަދަލުތަކެއް ގެނައުމަށްފަހު އަލުން އެކުންފުންޏާއެކު ވެފައިވާ އެއްބަސްވުމެކެވެ.\nމާލޭ ސިޓީ ކައުންސިލުގެ މޭޔަރ މުއިއްޒު ވިދާޅުވީ މި މަޝްރޫއުގެ ދަށުން މާލޭގެ 105 މަގެއް ހިމެނޭހެން 51.3 ކިލޯމީޓަރުގެ މަގު ޒަމާނީ ފެންވަރަށް ތަރައްގީކުރުމަށް ވަނީ ނިންމާފައި ކަމަށެވެ. އަދި އޭގެ އިތުރުން ޓްރެފިކް ބޮޑު މާލޭގެ 16 މަގެއްގައި ތާރުއަޅަން ނިންމައިފައިވާ ކަމަށެވެ.\nމީގެ އިތުރުން މި މަޝްރޫޢުގެ ތެރެއިން އެންމެ ބޮޑު ބަދަލެއް ފެންނިގެންދާނީ މާލޭގެ އުތުރު ފަރާތު ބަނދަރު ސަރަޙައްދުންކަމަށް މާލޭ ސިޓީ ކައުންސިލުން ވިދާޅުވިއެވެ. އެގޮތުން އެ ސަރަޙައްދުގެ ތޮށިގަނޑު ފެއަށްޖައްސާ، މަގުފުޅާކޮށް، އެ ސަރަޙައްދުގެ ތޮއްޖެހުން ހައްލުކޮށް ހިތްފަސޭހަކަން އިތުރުވެގެންދާނެކަމަށް ވެސް ކައުންސިލުން މައުލޫމާތުދެއެވެ.\nމި ރަސްމިއްޔާރުގައި އާރްޑީސީގެ އެމްޑީ މޫކޭ ވިދާޅުވީ، ކުރީގެ މަޝްރޫއުތަކުގައި ދިމާވާ ގޮންޖެހުންތަކަށް ބަލާއިރުގައި، ހަގީގަތުގައި އާރުޑީސީގެ މަސައްކަތުގެ ސްޕީޑް ރަނގަޅުކަމަށެވެ. އަދި އަމާޒަކީ ހައްލު ހޯދާ، ހަވާލުވި މަސައްކަތް ކޮލިޓީ ކޮމްޕްރޮމައިޒް ނުކޮށް ނިންމާފައި ކައުންސިލާއި ހަވާލުކުރުންކަމަށެވެ.\nދަރިވަރަކަށް ޖިންސީ ގޯނާކުރި މުވައްޒަފު ސަސްޕެންޑްކޮށްފި\nރިސޯޓެއްގައި ފަތުރުވެރިއަކު މަރުވެފައި އޮއްވާ ފެނިއްޖެ


Leesha eheeve dhenee Hithaamai araigannan\nލީޝާ އެހީވެ ދެނީ ހިތާމައިން އަރައިގަންނަން\nހައްވާ ލީޝާ: ނަފުސާނީ މައްސަލަތަކުގައި އެހީ ވެދެއްވާ ލީޝާ\nއެކަކުވެސް ވަކިވެ ދިއުމަކީ ދެރައެކެވެ، އަދި ގާތް މީހަކު ވަކިވުމަކީ ވަރަށް ފުން ހިތާމައެއް ލިބެ އެވެ؛ ކޮވިޑް-19 ގައި ސަބަބަން ދިރުއުޅުމަށް ވަރަށް ހިތްދަތި އަސަރު ކޮށްފި އެވެ. ވަޒީފާ ގެއްލުމާއި ރަށަށް ބަދަލުވާން ޖެހުމާއި ބަލީގައި އާއިލާ އާއި ލޯބިވާ މީހުން ދުނިޔެއިން ވަކިވެގެން ދިޔުން ފަދަ ކަންކަމާ ހެދި ވަރަށް ގިނަ ބަޔަކު ދަނީ ވޭން އުފުލަމުންނެވެ.\nބައެއް ފަހަރަށް ހިތާމައިގެ ތެރޭ އުޅޭއިރު ލިބޭ ހިތްދަތިކަމާއި ހިތާމައިގެ އިހުސާސްތައް ކޮންޓްރޯލްކޮށް ވަކި މިންގަނޑެއްގައި ބަހައްޓައި އެއިން އަރައިގަތުމަށް އުނދަގޫވެ އެވެ. އެކަމަކު އުނދަގުލުގައި އުޅެން ވެސް ދަސް ކުރަން ޖެހެ އެވެ. އެފަދަ ކަންކަމަށް އެހީތެރިވެ ދެވޭނެ އެއް ބަޔަކީ ހައްވާ ލީޝާ ފަދަ ސައިކްލޮޖިކަލް އެހީ ވެދޭ ކައުންސެލަރުންނެވެ.\nލީޝާ ވިދާޅުވާ ގޮތުގައި "ގްރީފް ކައުންސެލިން" ގެ ސަބަބުން ކޮންމެ މީހަކަށް ވެސް ހިތާމައިގެ ހާލަތުން އަރައިގަތުމަށް އެހީއަކަށް އެކަން ވެއެވެ. އަދި އޭގެ ސަބަބުނބް ހިތާއި ސިކުނޑިއަށް ލުއި ލިބެ އެވެ. އެހެން ނަމަވެސް އޭނާ ވިދާޅުވި ގޮތުގައި އާއިލާ މީހުނާއި ލޯބިވާ މީހުނާއި ރަހުމަތްތެރިން އަދި އެކުގައި މަސައްކަތްކޮށް އުޅުނު މީހަކު ދުނިޔެ ދޫކުރުމުން އުނދަގޫ އިހުސާސްތަކެއް ކުރިމަތިވާނެ އެވެ.\n"ބައެއް ފަހަރު ކުއްލި މަރުތަކާއެކު މީހާއަށް ކުއްލި ސިހުން ލިބި ޝޮކަކަށް ދާ ފަހަރު އާދޭ،" ލީޝާ ވިދާޅުވި އެވެ.\nނަފުސާނީ މައްސަލަތަކުގައި އެހީ ވެދެއްވާ ލީޝާ\nލީޝާ ވިދާޅުވި ގޮތުގައި އެފަދަ ހާލަތަކީ އެއްވެސް މީހަކު ބެނުންވާ ގޮތަކަށް ނުވާއިރު ކޮވިޑް-19 އާއެކު އަންނަ މަރުތަކާއެކު އެކި ކަހަލަ ގޮންޖެހުންތަކާއި ހިތާމަ ކުރަމަތިވަމުން ދެއެވެ. އެ އަސަރު ރާއްޖެއަށް ވަރަށް ބޮޑަށް ކޮށްފި އެވެ.\n"ގާތް މީހެއް ވަކިވެ ދިއުމުން އެކި މީހުން ރިއެކްޓް ކުރާ ގޮތް ތަފާތުވޭ. އެކި މީހުން މަރާއި ގުޅޭ ގޮތުން ހިތާމަ ފާޅު ކުރަނީ އެކި ގޮަތަށް. މިގޮތުން އެއް ބަޔަކު ހިތާމާތައް ހިއްސާ ކުރޭ. އަނެއް ބަޔަކު އެމީހުން ޝުއޫރުތައް ހިފަހައްޓާ. ގާތް މީހެއްގެ މަަރާއެކު ވަރަށް ބޮޑަށް ނުތަނަވަސްކަން އިހްސާސްވެ އަރައިގަންނަން އުނދަގޫވާ ފަހަރާއި ބަލައިގަންނަނަ ބޭނުން ނުވެވެސް ހިނގައިދޭ،" އޭނާ ވިދާޅުވި އެވެ. "ޝޮކްގެ ސަބަބުން އެ ވަގުތު ބަސް މަގާއި އަމަލުތައް ބަހައްޓަންވީ ގޮތް ވެސް ނޭނގި އެބަ ދޭ. ބައެއް މީހުން ދިގު މުއްދަތަކަށް ހިތާމަ ކުރޭ. އަދި ބައެއް ފަރާތްތައް ހިތާމައިން އަރައިނުގަނެވި ނަފްސާނީ ބަލި މަޑު ކަމަކަަށް އެބަދޭ."\nލީޝާ ވިދާޅުވާ ގޮތުގައި ގްރީވް / ހިތާމައިން އަރައިގަތުމަށް ވަކި އާންމު މުއްދަތެއް ނޯވެ އެވެ. އަދި މިގޮތަށް ހިތާމަ ކުރާ މީހަކަށް އެ ހިތާމައިން އަރައިގަންނަން މަސައްކަތް ކުރާއިރު އެމީހަކަށް ވަގުތު ދޭން ޖެެހެ އެވެ. އެއީ ވަރަށް ނެޗުރަލް ޕްރޮސެސް އެކެވެ.\nޝޮކްގެ ސަބަބުން އެ ވަގުތު ބަސް މަގާއި އަމަލުތައް ބަހައްޓަންވީ ގޮތް ވެސް ނޭނގި އެބަ ދޭ. ބައެއް މީހުން ދިގު މުއްދަތަކަށް ހިތާމަ ކުރޭ. އަދި ބައެއް ފަރާތްތައް ހިތާމައިން އަރައިނުގަނެވި ނަފްސާނީ ބަލި މަޑު ކަމަކަަށް އެބަދޭ،\nހައްވާ ލީޝާ | ކައުންސެލާ\nލީޝާ ވިދާޅުވި ގޮތުގައި ހިތާމާގައި ފުރުސަތު ދިނުން މުހިއްމުވެ އެވެ. ހިތާމައިގައި ބައިވެރިވުމުގެ ގޮތުން ވާހަކަ އަޑުއަހާލާ، އޭނާގެ ދިރިއުޅުމުގައި ހިތާމައިގެ ސަބަބުން ބުރު އަރާފާނެ ކަންކަން ކޮށްދީ ހާލު ބަލާލައި އިހްސާސްތައް ދަންނަ މީހަކު ކަމުގައިވެ ބޭނުންވާ ސަޕޯޓް ދޭން ޖެހެ އެވެ.\nއެކަކު އަނެކަަކަށް ހާލު ބެލުމާއި އަޅާލުމާއި ލޯބި މަދުވެފައިވާ އަދި ގުޅުންތަކުގެ ބަދަހި ކަން ގެއްލިފައިވާ މި ދަނޑިވަޅުގައި އެކަކު އަނެކަކަށް ސަޕޯޓް ދޭ ނެޓްވޯކްތަކެއް ބިނާ ކުރުން މުހިއްމެވެ، އެއީ ލީޝާ ފާހަގަކޮށް ދެއްވާ ނުކުތާ އެވެ.\nމަރު ކޮވިޑް-19 އިގެ ބަލާއާފާތް\nވައި ތެރޭގައި ޕައިލެޓަށް ހާޓް އެޓޭކެއް\nޕްރެޝަރު ބޮޑުވެ ބެންގަލޫރު ޑޮކްޓަރަކު ޓެރަސްމަތިން ފުންމާލައިފި


Boarder Hulhuvaanee Rayyithunnah Taka: Ali Waheed | Hathaavees\nބޯޑަރު ހުޅުވާނީ ރައްޔިތުންނަށްޓަކައި: އަލީ ވަހީދު\nވެލާނާ އިންޓަނޭޝަނަލް އެއާޕޯޓުގައި ފަތުރުވެރިންތަކެއ- ފޮޓޯ/ ޕީއެސްއެމް\nރާއްޖޭގެ ބޯޑަރު އަލުން ހުޅުވާނީ ވިޔަފާރިވެރިއަކަށްޓަކައި ނޫން ކަމަށާއި، އެކަން ކުރާނީ ދިވެހި ރައްޔިތުންނަށްޓަކައި ކަމަށް ޓުއަރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nނޭޝަނަލް އިމަޖެންސީ އޮޕަރޭޝަން ސެންޓަރުން ދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މިނިސްޓަރު އަލީ ވަހީދު ވިދާޅުވީ ޓޫރިޒަމް ހުޅުވާލާނީ ރާއްޖޭގައި ބަލި ކޮންޓްރޯލް ވުމުން ކަމަށެވެ. އަދި ޓޫރިޒަލް ފަށާނޭ ފޭސްތަކާއި ކޮންމެ ފޭސްއެއްގައި ރާއްޖޭގެ ޓޫރިޒަމް ފޯކަސް ކުރާނެ ދާއިރާތައް ރޭވިފައިވާ ކަމަށް އަލީ ވަހީދު ވިދާޅުވިއެވެ. އަލީ ވަހީދު ވިދާޅުވީ ރާއްޖޭގެ ޓޫރިޒަމަކީ ރާއްޖޭގެ ރައްޔިތުންގެ މައިގަސް ކަމަށެވެ. އެ ގަހުގައި އަޅާ މޭވާ ރާއްޖޭގެ އިގްތިސޯދުގެ ހުރިހާ ދިމާލަކަށް ގުޅިފައިވާ ކަމަށް އަލީ ވަހީދު ވިދާޅުވިއެވެ.\n"އެހެންވީމަ ބޯޑަރު ހުޅުވާލާ ދުވަހަކު ހުޅުވާލާނީ ވިޔަފާރިވެރިއަކަށްޓަކައެއް ނޫން، ބޯޑަރު ހުޅުވަންޔާ ހުޅުވާލާނީ އާއްމު ރައްޔިތުންނަށްޓަކައި،" އަލީ ވަހީދު ވިދާޅުވިއެވެ.\nޓޫރިޒަމް މިނިސްޓަރު ނޫސްވެރިންނާއި ބައްދަލުކުރައްވާ ވާހަކަދައްކަވަނީ: ފޮޓޯ / އަލީ ވަހީދު\nއަލީ ވަހީދު ވިދާޅުވީ، އާއްމު ރައްޔިތުންގެ ވަޒީފާތަކާއި، އެ މީހުންގެ އާއްމު ދިރިއުޅުމާއި، އިޖްތިމާއީ ގޮތުން ހުރި މައްސަލަތަކުގެ ހައްލަކީ ފަތުރުވެރިކަން ކަމަށެވެ. އޭނާ ވިދާޅުވީ މާތްﷲ ގެ އިރާދަފުޅާއި އެކުގައި އެ ދުވަސްތައް ދިވެހިންނަށް އަލުން ހޯދޭނެ ކަމަށެވެ. އަދި އެ ދުވަސް ދިވެހިންނަށް ހޯދުމަށްޓަކައި ސަރުކާރުން ކެނޑިނޭޅި މަސައްކަތް ކުރަމުން އަންނަ ކަމަށްވެސް އަލީ ވަހީދު ވިދާޅުވިއެވެ.\nމިއަދުގެ ބައްދަލުވުމުގައި އަލީ ވަހީދު ވަނީ މިހާރު ރާއްޖެ މިވަންނަނީ ދުނިޔޭގެ އެހެން ގައުމުތަކުން ވެސް މި ބަލީގައި ވަން އެންމެ ނުރައްކާތެރި އަދި އުނދަގޫ ހާލަތަށް ކަމަށެވެ. ސަރުކާރުން މަސައްކަތް ކުރަނީ މި ހާލަތު މެނޭޖު ކުރުމަށް ކަމަށް އަލީ ވަހީދު ވިދާޅުވިއެވެ.\n“އިރާދަކުރެއްވިއްޔާ ކަންކަން ރަނގަޅަށް ގޮސްފި ނަމަ، 2-6 ހަފްތާގެ ތެރޭގައި މި ބަލި ކޮންޓްރޯލް ކުރެވި ދުނިޔޭގެ އެހެން ގައުމުތަކުގައި ވެސް މަޑުމަޑުން ލޮކްޑައުން އީޒް ކުރެވުނު ބީދައިން ކުރެވުމަކީ ބެސްޓް ކޭސް ސިނާރިއޯއެއް ޕޮސިބުލް ކަމެއް،” އަލީ ވަހީދު ވިދާޅުވިއެވެ.


ދަތުރުކުރަމުންދިޔަ ލޯންޗެއްގައި އަލިފާނުގެ ހާދިސާއެއް ހިނގައިގެން އެފްއާރުއެސްއިން ހަރަކާތްތެރިވެއްޖެ\n08 އޯގަސްޓް 2018 12:47\nކ.ހުރައިން ފުރައިގެން ޕެރެޑައިސް އައިލެންޑް ރިސޯޓަށް ދަތުރުކުރަމުންދިޔަ ލޯންޗެއްގައި އަލިފާނުގެ ހާދިސާއެއް ހިނގައިގެން އެމްއެންޑީއެފް ފަޔަރ އެންޑް ރެސްކިއު ސާރވިސް (އެފްއާރުއެސް) އިން ހަރަކާތްތެރިވެއްޖެއެވެ.\n"އޯކިޑް 40" ނަމަކަށްކިޔާ 90 ފޫޓުގެ މި ލޯންޗުގައި އަލިފާނުގެ ހާދިސާއެއް ހިނގައިގެން އުޅޭކަމުގެ މަޢުލޫމާތު އެމްއެންޑީއެފް ފަޔަރ އެންޑް ރެސްކިއު ސާރވިސްއަށް ލިބިފައިވަނީ މިއަދު ހެނދުނު 10:50 ހާއިރުއެވެ. ހާދިސާގެ މަޢުލޫމާތު ލިބުމާއެކު އެމްއެންޑީއެފް ފަޔަރ އެންޑް ރެސްކިއު ސާރވިސްގެ ފަޔަރ ފައިޓަރުންގެ ޓީމެއް ލޯންޗު އޮތް ސަރަހައްދަށް ދިއުމަށްޓަކައި ފުރާފައެވެ.\nފަޔަރ ފައިޓަރުންގެ އެހީތެރިކަމާއެކު ލޯންޗުގައި ރޯވެފައިވާ އަލިފާން ނިއްވާ، ބެލިބެލުމުގައި މި ހާދިސާގައި އަލިފާން ރޯވެފައިވަނީ ލޯންޗުގެ އިންޖީނު ރޫމުގައެވެ. މިހާދިސާގައި ލޯންޗުގެ އިންޖީން ރޫމަށް އެކިވަރުގެ ގެއްލުން ލިބިފައިވާއިރު ލޯންޗުން ދަތުރުކުރި އެއްވެސް މީހަކަށް އަނިޔާއެއް ލިބިފައެއް ނުވެއެވެ. މި ހާދިސާ ހިނގުމާއި ގުޅިގެން މި ލޯންޗުގައި ތިބި ފަތުރުވެރިން ވަނީ ބަނޑޮސް އައިލެންޑް ރިސޯޓްގެ ލޯންޗެއްގައި އެ ރިސޯޓަށް ގެންގޮސްފައެވެ.\nމި ހާދިސާ ހިނގި އިރު ލޯންޗުގައި ހަތަރު ފަޅުވެރިންގެ އިތުރުން ޓުއަރ ގައިޑަކާއެކު 20 ފަތުރުވެރިން ދަތުރުކުރިއެވެ.


ޓޫރިޒަމް ލޭންޑް ރެންޓް\nބޭންކް ޕްރޮފިޓް ޓެކްސް\nޑިއުޓީ ފްރީ ރޯޔަލްޓީ\nކުންފުނި އަހަރީ ފީ\nއެއްގަމުގައި ދުއްވާ އިންޖީނުލީ އުޅަނދުފަހަރުގެ ފީ\nކަނޑުގައި ދުއްވާ އުޅަނދުފަހަރުގެ ފީ\nފަޅު ރަށްރަށުގެ ވަރުވާ\nރެވެނިއު ކޯޑު: 125003\nޓޫރިޒަމް ލޭންޑް ރެންޓް ދައްކަނީ ޤާނޫނު ނަންބަރު 20/2010 (ދިވެހިރާއްޖޭގެ ޓޫރިޒަމާބެހޭ ޤާނޫނަށް2ވަނަ އިސްލާޙު ގެނައުމުގެ ޤާނޫނު) ގެ ދަށުންނެވެ. ރިޒޯޓުތަކުގެ ކުލި ބިނާވެފައި ވަނީ އެ ރަށެއްގެ ނުވަތަ ޓޫރިސްޓް ޚިދުމަތްދޭ ތަންތަން ތަރައްޤީކުރުމަށް ކުއްޔަށް ދޫކޮށްފައިވާ ބިންބިމުގެ ލޭންޑް އޭރިއާއަށް ބަލާފަ އެވެ.\nމިނިސްޓްރީ އޮފް ޓޫރިޒަމް އާރޓްސް އެންޑް ކަލްޗަރއެކު އެގްރީމަންޓުގައި ސޮއި ކުރުމަށްފަހު ޓޫރިސްޓް ޙިދުމަތްދޭ ތަންތަނުގެ ތެރެއިން ޓޫރިޒަމް ލޭންޑް ރެންޓް ދައްކަންޖެހޭ ހުރިހާ ތަނެއް މީރާގައި ރަޖިސްޓަރީ ކުރެވޭނެ އެވެ.\nކޮންމެ ކުއަރޓަރެއްގެ ކުލި، އެ ކުއަރޓަރެއް ފެށުމުގެ ކުރިން ދައްކަންޖެހޭނެ އެވެ. ކުއަރޓަރުތައް ހަމަޖެހިފައިވާ ގޮތަކީ ޖެނުއަރީ އިން މާރޗް އަށް، އެޕްރީލް އިން ޖޫން އަށް، ޖުލައި އިން ސެޕްޓެމްބަރ އަށް އަދި އޮކްޓޯބަރ އިން ޑިސެމްބަރ އަށް، މި ހަތަރު ކުއަރޓަރެވެ.\nޖޫރިމަނާ އަދި އަދަބުތައް\nކުއަރޓަރެއް ފެށުމުގެ ކުރިން ފައިސާ ނުދައްކައިފިނަމަ، ފައިސާ ނުދައްކައި ހިނގާ ކޮންމެ ދުވަހަކަށް، ދައްކަންޖެހޭ ފައިސާގެ %0.5 އިން ޖޫރިމަނާ ކުރެވޭނެ އެވެ. ޓޫރިޒަމް ލޭންޑް ރެންޓާ ގުޅޭ ޖޫރިމަނާތަކުގެ ރެވެނިއު ކޯޑަކީ 126001 (ޤާނޫނާ ޚިލާފުވެގެން ކުރެވޭ ޖޫރިމަނާ) އެވެ.\nގުޅުންހުރި އެހެނިހެން ޤާނޫނާ ގަވާއިދުތައް\nޤާނޫނު ނަންބަރު 99/2 (ދިވެހިރާއްޖޭގެ ޓޫރިޒަމާބެހޭ ޤާނޫނު) އަށް2ވަނަ އިޞްލާހު ގެނައުމުގެ ޤާނޫނު\nދިވެހިރާއްޖޭގެ ޓޫރިޒަމާބެހޭ ޤާނޫނު\nޓޫރިސްޓް ރިޒޯޓާއި، ޓޫރިސްޓް ހޮޓަލާއި، ޓޫރިސްޓް ގެސްޓްހައުސް ހެދުމަށް ކުއްޔަށްދޭ ރަށްރަށާއި ބިންބިމުގެ ކުލި ސަރުކާރަށް ދެއްކުމާބެހޭ ގަވާއިދު\nޓޫރިސްޓް ރިޒޯޓާއި، ޓޫރިސްޓް ހޮޓަލާއި، ޓޫރިސްޓް ގެސްޓްހައުސް ހެދުމަށް ކުއްޔަށްދޭ ރަށްރަށާއި ބިންބިމުގެ ކުލި ސަރުކާރަށް ދެއްކުމާބެހޭ ގަވާއިދު އަށް 1 ވަނަ އިޞްލާހު ގެނައުން\nރެވެނިއު ކޯޑު: 113005\nދިވެހިރާއްޖޭގައި ހިންގާ ބޭންކުތަކުގެ ފައިދާ އިން ޓެކްސް ނަގަނީ ޤާނޫނު ނަންބަރު 9/85 (ދިވެހިރާއްޖޭގައި ހިންގާ ވިޔަފާރި ބޭންކުތަކުގެ ފައިދާއިން ޓެކްސް ނެގުމުގެ ޤާނޫނު) އަދި އެ ޤާނޫނުގެ ދަށުން ހަދާފައިވާ ގަވާއިދުގެ ދަށުންނެވެ.\nދިވެހިރާއްޖޭގައި އޮޕަރޭޓް ކުރުމުގެ ހުއްދަ މޯލްޑިވްސް މަނިޓަރީ އޮތޯރިޓީން ބޭންކުތަކަށް ދިނުމާއެކު، ބޭންކް ޕްރޮފިޓް ޓެކުހުގެ ބޭނުމަށް އެ ބޭންކުތައް މީރާގައި ރަޖިސްޓަރީކުރެވޭނެ އެވެ.\nދިވެހިރާއްޖޭގައި ހިންގާ ހުރިހާ ވިޔަފާރި ބޭންކުތަކުންވެސް، ހިސާބުކުރާ އަހަރު ނިމުމުން ޖެހިގެން އަންނަ އަހަރުގެ ޖޫން މަހުގެ 30 ވަނަ ދުވަހުގެ ކުރިން، އެ ބޭންކެއްގެ އޮޑިޓްކޮށްފައިވާ މާލީ ހިސާބުތަކާއި އެއާ އެކުގައިވާ ލިޔެކިޔުންތަކުގެ ކޮޕީ މީރާ އަށް ހުށައަޅަންވާނެ އެވެ.\nހިސާބުކުރާ އަހަރު ނިމިގެން އަންނަ އަހަރުގެ ޖުލައި މަހުގެ 31 ވަނަ ދުވަހުގެ ކުރިން ހުރިހާ ބޭންކަކުންވެސް އެ ބޭންކަކުން ދައްކަންޖެހޭ ޕްރޮވިޝަނަލް ޓެކްސް ދައްކަންވާނެ އެވެ. ހުރިހާ ވިޔަފާރި ބޭންކަކުންވެސް ޓެކްސް ބިނާކުރެވޭ ފައިދާގެ %25 ޓެކުހުގެ ގޮތުގައި ދައްކަންޖެހޭނެ އެވެ. މީރާ އިން އެސެސްކުރުމަށްފަހު، އެ ބޭންކުން އިތުރަށް ޓެކްސް ދައްކަންޖެހޭނަމަ އެ ކަން އެ ބޭންކަކަށް އަންގާނެ އެވެ. މި ގޮތުން އިތުރަށް ޢަދަދެއް ދައްކަން އަންގައިފިނަމަ އެ އެންގުން އަންގާތާ 30 ދުވަހުގެ ތެރޭގައި އެ ޢަދަދެއް ދައްކަންވާނެ އެވެ. މީރާ އިން އެސެސްކުރުމަށްފަހު އެއްވެސް ބޭންކަކަށް ރީފަންޑެއް ދޭންޖެހޭ ކަމަށް ފެނިއްޖެނަމަ، ކުރިޔަށް އޮތް އަހަރުތަކުގައި އެ ބޭންކަކުން ދައްކަންޖެހޭ ޓެކުހުގެ ޢަދަދުން އެ ޢަދަދު އުނިކުރެވޭނެ އެވެ.\nއޮޑިޓްކޮށްފައިވާ މާލީ ހިސާބުތަކާއި އެއާ އެކުގައިވާ އެހެނިހެން ލިޔެކިޔުންތައް، ޖެހިގެން އަންނަ އަހަރުގެ 30 ވަނަ ދުވަހުގެ ކުރިން މީރާ އަށް ހުށައަޅަންވާނެ އެވެ. އަދި ޖެހިގެން އަންނަ އަހަރުގެ ޖުލައި މަހުގެ 31 ވަނަ ދުވަހުގެ ކުރިން އެ ފަރާތެއްގެ ޕްރޮވިޝަނަލް ޓެކްސް ދައްކަންވާނެ އެވެ.\nކަނޑައަޅާފައިވާ ތާރީޙުގައި އެއްވެސް ޓެކުހެއް (ޕްރޮވިޝަނަލް ޓެކްސް ވެސް ހިމެނޭ ގޮތުން) ނުދައްކައިފިނަމަ، ދައްކަންޖެހިފައިވާ ޢަދަދުގެ %2 (ދޭއް އިންސައްތަ) ގެ އިންޓްރެސްޓެއް ކޮންމެ މަހަކު ދައްކަންޖެހޭނެ އެވެ. މި ގޮތުން ކުރެވޭ ޖޫރިމަނާގެ އެންމެ އިތުރު ޢަދަދަކީ ދައްކަންޖެހިފައިވާ ޢަދަދުގެ %50 (ފަންސާސް އިންސައްތަ) އެވެ.\nބޭންކް ޕްރޮފިޓް ޓެކުހާ ގުޅޭ ޖޫރިމަނާތަކުގެ ރެވެނިއު ކޯޑަކީ 126001 (ޤާނޫނާ ޚިލާފުވެގެން ކުރެވޭ ޖޫރިމަނާ) އެވެ.\nދިވެހިރާއްޖޭގައި ހިނގަމުންދާ ވިޔަފާރި ބޭންކްތަކުގެ ފައިދާއިން ޓެކްސް ނެގުމުގެ ޤާނޫނު\nދިވެހިރާއްޖޭގައި ހިނގަމުންދާ ވިޔަފާރި ބޭންކްތަކުގެ ފައިދާއިން ޓެކްސް ނެގުމުގެ ގަވާއިދު\nރެވެނިއު ކޯޑު: 118001\nޑިއުޓީ ފްރީ ރޯޔަލްޓީ ނަގަނީ ޤާނޫނު ނަންބަރު 81/9 (ދިވެހިރާއްޖޭގެ ޑިއުޓީ ފްރީ އޭރިއާތަކާބެހޭ ޤާނޫނު) ގެ ދަށުން ނެގޭ ރޯޔަލްޓީއެކެވެ. ދިވެހިރާއްޖޭ ގައި ހިންގާ ހުރިހާ ޑިއުޓީ ފްރީ ފިހާރައަކުން ކޮންމެ މަހަކު ވެސް އެ މަހެއްގެ އާމްދަނީ އަށް ބިނާކޮށް ރޯޔަލްޓީ ދައްކަން ޖެހޭނެ އެވެ. ރޯޔަލްޓީ ދައްކަންޖެހޭ ރޭޓުތައް، ދިވެހިރާއްޖޭގައި ހިންގާ ޑިއުޓީ ފްރީ ވިޔަފާރިތަކާ ބެހޭ ގަވާއިދުގައި ބަޔާންކޮށްފައިވާނެ އެވެ.\nދިވެހިރާއްޖޭގައި ޑިއުޓީ ފްރީ ވިޔަފާރި ހިންގަން ބޭނުންވާ ހުރިހާ ފަރާތަކުން މިނިސްޓްރީ އޮފް އިކޮނޮމިކް ޑިވެލޮޕްމަންޓްގައި ރަޖިސްޓަރީކޮށް، ކޮންމެ ޑިއުޓީ ފްރީ ފިހާރައަކަށް ލައިސަންސެއް ހޯދަން ޖެހޭނެ އެވެ. މިނިސްޓްރީ ގައި ރަޖިސްޓަރީކޮށް ލައިސަންސް ލިބިފައިވާ ކޮންމެ ޑިއުޓީ ފްރީ ފިހާރައެއް، ރޯޔަލްޓީގެ ބޭނުމަށް މީރާ ގައި ރަޖިސްޓަރީ ކުރެވޭނެ އެވެ.\nހުރިހާ ޑިއުޓީ ފްރީ ފިހާރައަކުން ވެސް މީރާ އިން ކަޑައަޅާ ފޯމެޓަކަށް، ތިރީގައި ބަޔާންކޮށްފައިވާ ލިޔެކިޔުންތައް ހުށައަޅަންވާނެ އެވެ:\n1- މަންތުލީ ސޭސްލް ރިޕޯޓް – ޖެހިގެން އަންނަ މަހުގެ 10 ވަނަ ދުވަހުގެ ކުރިން\n2- މަންތުލީ ރޯޔަލްޓީ ސްޓޭޓްމަންޓް – ޖެހިގެން އަންނަ މަހުގެ 10 ވަނަ ދުވަހުގެ ކުރިން\n3- ކުއާޓަރލީ އިންވެންޓްރީ ސްޓޭޓްމަންޓް - ކުއާޓަރ ނިމިގެން އަންނަ މަހުގެ 15 ވަނަ ދުވަހުގެ ކުރިން\n4- އޮޑިޓްކޮށްފައިވާ އެނުއަލް ޕްރޮފިޓް އެންޑް ލޮސް ސްޓޭޓްމަންޓުގެ ކޮޕީ - ކޮންމެ މީލާދީ އަހަރެއް ނިމިގެން 90 ދުވަހުގެ ތެރޭގައި\nކޮންމެ މަހެއްގެ ފައިސާ ދައްކަންޖެހެނީ ޖެހިގެން އަންނަ މަހުގެ 10 ވަނަ ދުވަހުގެ ކުރިންނެވެ.\nފައިސާ ނުދައްކާ ނުވަތަ ލަހުން ފައިސާ ދައްކާ ފަރާތްތަކަށް ވަކި ޖޫރިމަނާއެއް ކަނޑައަޅާފައެއް ނުވެއެވެ. އެހެންނަމަވެސް، ޑިއުޓީ ފްރީ ގަވާއިދުތަކާ ޚިލާފުވާ ފަރާތްތައް 1000 ރުފިޔާ އާއި 100،000 އާ ދެމެދުގެ އަދަދަކުން ޖޫރިމަނާ ކުރުމުގެ އިޚްތިޔާރު މިނިސްޓްރީ އޮފް އިކޮނޮމިކް ޑިވެލޮޕްމަންޓަށް ލިބިގެންވެއެވެ.\nދިވެހިރާއްޖޭގެ ޑިއުޓީ މަޢާފް ދާއިރާތަކާބެހޭ ޤާނޫނު\nޑިއުޓީ ފްރީ ވިޔަފާރިތަކާބެހޭ ގަވާއިދު\nފޮރިން އިންވެސްޓްމަންޓް ރޯޔަލްޓީ\nރެވެނިއު ކޯޑު: 118002\nފޮރިން އިންވެސްޓްމަންޓް ރޯޔަލްޓީ ނެގެނީ ޤާނޫނު ނަންބަރު 25/79 (ދިވެހިރާއްޖޭގައި ކުރެވޭ ފޮރިން އިންވެސްޓްމަންޓާބެހޭ ޤާނޫނު) ގެ ދަށުންނެވެ. ފޮރިން އިންވެސްޓްމަންޓްގެ ގޮތުގައި މިނިސްޓްރީ އޮފް އިކޮނޮމިކް ޑިވެލޮޕްމަންޓްގައި ރަޖިސްޓްރީކުރެވިފައިވާ ހުރިހާ ވިޔަފާރިތަކަކުން، އެފަރާތާއި މިނިސްޓްރީ އަދި އިންވެސްޓްކުރާ ފަރާތާއި ދެމެދު ވެވިފައިވާ އެއްބަސްވުމުގައިވާ މާއްދާތަކަށް ބިނާކޮށް އަހަރީ ރޯޔަލްޓީއެއް ދައްކަންޖެހެއެވެ.\nދިވެހިރާއްޖޭގައި ވިޔަފާރިކުރުމުގެ ހުއްދަ މިނިސްޓްރީ އޮފް އިކޮނޮމިކް ޑިވެލޮޕްމަންޓުން ދެއްވުމާއެކު، ހުއްދަދެވޭ ހުރިހާ ފޮރިން އިންވެސްޓްމަންޓްތައް މީރާގައި ރަޖިސްޓްރީ ކުރެވޭނެއެވެ.\nފޮރިން އިންވެސްޓްމަންޓްތަކުން ރިޕޯޓުކުރަން ލާޒިމުކުރާ ވަކި ޚާއްސަ ރިޕޯޓުކުރުމުގެ ނިޒާމެއް ނުވަތަ އޮނިގަނޑެއްނުވެއެވެ.\nފޮރިން އިންވެސްޓްމަންޓް ރޯޔަލްޓީ ދެއްކުމުގެ ސުންގަޑި އެއްބަސްވުމުގައި ކަނޑައެޅިފައިވާނެއެވެ.\nރޯޔަލްޓީ ދައްކަންޖެހި ނުދެއްކުމާއި ކަނޑައެޅިފައިވާ ތާރީޚުގެ ފަހުން ރޯޔަލްޓީ ދެއްކުމުން ކުރެވޭ ޖޫރިމަނާއާއި އަދަބުތައް ބިނާވެގެންވަނީ އެއްބަސްވުމުގެ މާއްދާތަކަށެވެ. ފޮރިން އިންވެސްޓްމަންޓް ރޯޔަލްޓީއާ ގުޅޭ ޖޫރިމަނާއެކެވެ. ރެވެނިއު ކޯޑަކީ 126003 އެވެ. (ޖޫރިމަނާ – އެއްބަސްވުމާއި ޚިލާފުވުން)\nދިވެހިރާއްޖޭގައި ކުރެވޭ ފޮރިން އިންވެސްޓްމަންޓާބެހޭ ޤާނޫނު\nދިވެހިރާއްޖޭގައި ކުރެވޭ ފޮރިން އިންވެސްޓްމަންޓާބެހޭ ގަވާއިދު\nތެޔޮ ރީއެކްސްޕޯޓްކުރުމުގެ ރޯޔަލްޓީ\nރެވެނިއު ކޯޑު: 118007\nތެޔޮ ރީއެކްސްޕޯޓްކުރުމަށް ރޯޔަލްޓީ ނެގެނީ ޤާނޫނު ނަންބަރު 31/79 (އެކްސްޕޯޓް އިމްޕޯޓް ޤާނޫނު) ގެ ދަށުންނެވެ.\nތެޔޮ ރީއެސްޕޯޓްކުރާ ފަރާތްތަކަށް މިނިސްޓްރީ އޮފް އިކޮނޮމިކް ޑިވެލޮޕްމަންޓުން ހުއްދަ ދެއްވުމާއެކު، ހުއްދަދެވޭ ހުރިހާ ފަރާތްތައް މީރާގައި ރަޖިސްޓްރީ ކުރެވޭނެއެވެ.\nމިނިސްޓްރީ އޮފް އިކޮނޮމިކް ޑިވެލޮޕްމަންޓާއި ތެޔޮ ރީއެކްސްޕޯޓްކުރަން ހުއްދަދެވޭ ފަރާތާ ދެމެދު ވެވިފައިވާ އެއްބަސްވުމުގައި ކަނޑައެޅިފައިވާ ސުންގަޑީގެ ނިޔަލަށް އެފަރާތުން މީރާއަށް ކޮންމެ މަހަކު ރޯޔަލްޓީ ސްޓޭޓްމަންޓެއް ހުށަހަޅަންވާނެއެވެ.\nތެޔޮ ރީއެކްސްޕޯޓްކުރުމުގެ ރޯޔަލްޓީ ދެއްކުމުގެ ސުންގަޑި މަތީގައި ބަޔާންކުރެވިފައިވާ އެއްބަސްވުމުގައި ކަނޑައެޅިފައިވާނެއެވެ.\nދައްކަންޖެހިފައިވާ ރޯޔަލްޓީ ސުންގަޑީގެ ނިޔަލަށް ދައްކާފައިނުވާނަމަ ނުވަތަ ބޭންކް ގެރެންޓީއެއް ހުށަހަޅާފައިނުވާނަމަ، ދައްކަންޖެހިފައިވާ އަދަދުގެ %0.5 ގެ ޖޫރިމަނާއާއެކު އެފައިސާ ދައްކައި ޚަލާސްކުރުމަށް 10 ދުވަހުގެ މުހުލަތެއް ދެވޭނެއެވެ. 10 ދުވަހުގެ މުއްދަތު ހަމަވާއިރުވެސް ދައްކަންޖެހިފައިވާ ރޯޔަލްޓީއާޢި ޖޫރިމަނާ ނުދައްކާވާނަމަ، އެއްބަސްވުމުގައިވާ ގޮތުގެމަތިން ފިޔަވަޅުއެޅުމުގެ ބާރު ސަރުކާރަށް ލިބިގެންވެއެވެ.\nދިވެހިރާއްޖޭގެ އެކްސްޕޯޓް އިމްޕޯޓްގެ ޤާނޫނު\nރެވެނިއު ކޯޑު: 118008\nރީއެކްސްޕޯޓްކުރުމަށް ރޯޔަލްޓީ ނެގެނީ ޤާނޫނު ނަންބަރު 31/79 (އެކްސްޕޯޓް އިމްޕޯޓް ޤާނޫނު) ގެ ދަށުންނެވެ. ރޯޔަލްޓީ ބިނާކުރެވެނީ އެކްސްޕޯޓްކުރެވޭ މުދަލުގެ އެފް.އޯ.ބީ އަގުންނެވެ.\nރީއެސްޕޯޓްކުރުމުގެ ވިޔަފާރިކުރާ ފަރާތްތަކަށް މިނިސްޓްރީ އޮފް އިކޮނޮމިކް ޑިވެލޮޕްމަންޓުން ހުއްދަ ދެއްވުމާއެކު، ހުއްދަދެވޭ ހުރިހާ ފަރާތްތައް މީރާގައި ރަޖިސްޓްރީ ކުރެވޭނެއެވެ.\nކޮންމެ މަހަކު ރޯޔަލްޓީ ސްޓޭޓްމަންޓް ހުށަހަޅުމަށްޓަކައި އެކަމަށް ކަނޑައެޅިފައިވާ ފޯމެޓުގައި މީރާއަށް ފެށޭ މަހުގެ 10 ވަނަ ދުވަހުގެ ނިޔަލަށް ހުށަހަޅަންވާނެއެވެ. މި ސްޓޭޓްމަންޓް ހުށަހަޅަންވާނީ މޯލްޑިވްސް ކަސްޓަމްސް ސަރވިސްއިން ޤަބޫލުކޮށްފައިވާ އިންވޮއިސްތަކާއެކުގައެވެ. އަދި މި އިންވޮއިސްތައް ހުންނަންވާނީ ނަންބަރު ތަރުތީބުންނެވެ.\nކޮންމެ މަހަކު ދައްކަންޖެހޭ ރޯޔަލްޓީ ފެށޭ މަހުގެ 15 ވަނަ ދުވަހުގެ ނިޔަލަށް ދައްކަންވާނެއެވެ. ރީއެކްސްޕޯޓްކުރުމުގެ ހުއްދަދެވިފައިވާ ފަރާތުން ކަނޑައެޅިފައިވާ ތާރީޚަށް ފައިސާ ނުދެއްކޭނަމަ، ދައްކަންޖެހި ނުދައްކާވާ ރީއެކްސްޕޯޓް ރޯޔަލްޓީއާ ގުޅޭ ހުރިހާ ޖޫރިމަނާއެއް ސަރުކާރަށް ދައްކާނެކަމުގެ ބޭންކް ގެރެންޓީއެއް ހުށަހަޅަންވާނެއެވެ.\nދައްކަންޖެހިފައިވާ ރޯޔަލްޓީ ސުންގަޑީގެ ނިޔަލަށް ދައްކާފައިނުވާނަމަ ނުވަތަ ބޭންކް ގެރެންޓީއެއް ހުށަހަޅާފައިނުވާނަމަ، ދައްކަންޖެހިފައިވާ އަދަދުގެ %0.5 ގެ ޖޫރިމަނާއާއެކު އެފައިސާ ދައްކައި ޚަލާސްކުރުމަށް 10 ދުވަހުގެ މުހުލަތެއް ދެވޭނެއެވެ. 10 ދުވަހުގެ މުއްދަތު ހަމަވާއިރުވެސް ދައްކަންޖެހިފައިވާ ރޯޔަލްޓީއާޢި ޖޫރިމަނާ ނުދައްކާވާނަމަ، އެއްބަސްވުމުގައިވާ ގޮތުގެމަތިން ފިޔަވަޅު އެޅުމުގެ ބާރު ސަރުކާރަށް ލިބިގެންވެއެވެ.\nރެވެނިއު ކޯޑު: 121001\nކުންފުނި އަހަރީ ފީ އަކީ ގާނޫނު ނަންބަރ 10/96(ދިވެހިރާއްޖޭގެ ކުންފުންޏާބެހޭ ޤާނޫނު) ގެ ދަށުން ޕްރައިވެޓް ކުންފުނިތަކުންނާއި ޕަބްލިކް ކުންފުނި ތަކުން އަހަރަކު އެއްފަހަރު ދައްކަންޖެހޭ ފީ އެކެވެ.\nކުންފުނި އަލަށް ރަޖިސްޓަރީ ކުރާ އަހަރުގެ އަހަރީ ފީ ދައްކާނީ ކުންފުނި ރަޖިސްޓަރީ ކުރާއިރު މިނިސްޓްރީ އޮފް އިކޮނޮމިކް ޑިވޮލޮޕްމަންޓަށެވެ. އެއަށްފަހު ފީ ދައްކާނީ މީރާއަށެވެ.\nއަހަރީ ފީ ގެ ގޮތުގައި ދައްކަންޖެހޭނީ ޕްރައިވެޓް ކުންފުންޏެއް ނަމަ -/2،000ރ.، ޕަބްލިކް ކުންފުންޏެއްނަމަ -/10،000ރ އެވެ.\nފައިސާ ދެއްކުމުގެ ސުންގަޑި\nކޮންމެ އަހަރެއްގެ އަހަރީފީވެސް އެ އަހަރުގެ މާރޗް މަސް ނިމުމުގެ ކުރިން ދައްކަން ޖެހޭނެއެވެ.\nފައިސާ ދެއްކުމަށް ބޭނުންވާ މަޢުލޫމާތު\nކުންފުނީގެ ރަޖިސްޓްރޭޝަން ސެޓްފިކެޓް ނުވަތަ ކުންފުނީގެ ނަން، ރަޖިސްޓްރޭޝަން ނަމްބަރ ނުވަތަ ޓެކްސްޕޭޔަރ އައިޑެންޓިފިކޭޝަން ނަމްބަރ (TIN) ބޭނުންވާނެއެވެ.\nމާރޗް މަސް ހުސްވުމުން އޭޕްރިލް މަސްތެރޭގައި ފައިސާ ބަލައިގަނެވޭނީ -/1000ރ ގެ ޖޫރިމަނާއަކާ އެކުގައެވެ. އޭޕްރިލް މަސް ހުސްވުމުން މެއި މަސްތެރޭގައި އަދި އޭގެ ފަހުން ފައިސާ ބަލައިގަނެވޭނީ -/2500ރ ގެ ޖޫރިމަނާއަކާ އެކުއެވެ.\nރެވެނިއު ކޯޑު: 123014\nއެއްގަމުގައި ދުއްވާ އިންޖީނުލީ އެއްޗެތީގެ ފީ އަކީ ޤާނޫނު ނަންބަރު 5/2009 (އެއްގަމު ދަތުރުފަތުރުގެ ޤާނޫނު) ގެ ދަށުން މިނިސްޓްރީ އޮފް ޓްރާންސްޕޯޓް އެންޑް ކޮމިއުނިކޭޝަންސްގައި ރަޖިސްޓަރީ ކޮށްފައިވާ އުޅަނދުތަކަށް ދައްކަންޖެހޭ ފީ އެކެވެ. މި ފީ އަކީ އެ އުޅަނދެއްގެ އިންޖީނު ކެޕޭސިޓީ ނުވަތަ ޓަނޭޖްއަށް ބިނާކޮށް ނެގޭ އަހަރީ ފީ އެކެވެ.\nފީގެ އަދަދު ކަނޑައެޅިފައިވާ އުސޫލް\nމޮޓޯ ސައިކަލް، ސްކޫޓަރ 50 ސިސީ އަށް ވުރެ ދަށް -/180 ރުފިޔާ\nމޮޓޯ ސައިކަލް، ސްކޫޓަރ 50 ސީސީ ހަމަވެފައި 100 ސީސީ ހަމަނުވާ އުޅަނދު -/360 ރުފިޔާ\nމޮޓޯ ސައިކަލް، ސްކޫޓަރ 100 ސީސީ ހަމަވެފައި 150 ސީސީ ހަމަނުވާ އުޅަނދު -/648 ރުފިޔާ\nމޮޓޯ ސައިކަލް، ސްކޫޓަރ 150 ސީސީ ހަމަވެފައި 200 ސީސީ ހަމަނުވާ އުޅަނދު -/1152 ރުފިޔާ\nމޮޓޯ ސައިކަލް، ސްކޫޓަރ 200 ސީސީ ހަމަވެފައި 400 ސީސީ ހަމަނުވާ އުޅަނދު -/3240 ރުފިޔާ\nމޮޓޯ ސައިކަލް، ސްކޫޓަރ 400 ސީސީ އަށް ވުރެ މަތި -/4320 ރުފިޔާ\nކާރު، ވޭން، ޖީޕް (އެހެނިހެން) 1000 ސީސީ އަށް ވުރެ ދަށް -/2160 ރުފިޔާ\nކާރު، ވޭން، ޖީޕް (އެހެނިހެން) 1000 ސީސީ ހަމަވެފައި 1500 ސީސީ ހަމަނުވާ އުޅަނދު -/2808 ރުފިޔާ\nކާރު، ވޭން، ޖީޕް (އެހެނިހެން) 1500 ސީސީ ހަމަވެފައި 2000 ސީސީ ހަމަނުވާ އުޅަނދު -/3672 ރުފިޔާ\nކާރު، ވޭން، ޖީޕް (އެހެނިހެން) 2000 ސީސީ އަށް ވުރެ މަތި -/5670 ރުފިޔާ\nލޮރީ، ޓްރެކްޓަރ، ޕިކަޕް، ފޯކްލިފްޓް، ކްރޭން (އެހެނިހެން)2ޓަން ހަމަނުވާ އުޅަނދު -/1800 ރުފިޔާ\nލޮރީ، ޓްރެކްޓަރ، ޕިކަޕް، ފޯކްލިފްޓް، ކްރޭން (އެހެނިހެން)2ޓަން ހަމަވެފައި5ޓަން ހަމަނުވާ އުޅަނދު -/5000 ރުފިޔާ\nލޮރީ، ޓްރެކްޓަރ، ޕިކަޕް، ފޯކްލިފްޓް، ކްރޭން (އެހެނިހެން)5ޓަނަށްވުރެ މަތި -/7500 ރުފިޔާ\nޖޫރިމަނާ އަދި އަދަބު\nއަހަރީ ފީ ދައްކަންޖެހޭ އެއްގަމު އުޅަނދަކަށް އަހަރީ ފީ ދައްކަން ޖެހޭނީ އެ އުޅަނދެއް ރަޖިސްޓަރީ ކުރި މަސް ނިމުމުގެ ކުރިންނެވެ. ރަޖިސްޓަރީ ކުރި މަސް ނިމުމުގެ ފަހުން ފީ ނުދައްކާތާ6(ހައެއް) މަސް ދުވަސް ފާއިތުވެއްޖެނަމަ 750/- ރުފިޔާއިން ޖޫރިމަނާ ވާނެއެވެ. އެއްގަމުގައި ދުއްވާ އުޅަނދެއްގެ އަހަރީ ފީ ބަލައިގަނެވޭނީ އެ އުޅަނދަކާއި އުޅަނދުގެ ވެރިފަރާތް، އެއްގަމު ދަތުރު ފަތުރުގެ ޤާނޫނުގެ ދަށުން، ދައްކަން ޖެހޭ އެއްވެސް ޖޫރިމަނާއެއްވާނަމަ އެ ފައިސާ ދައްކާ ހަލާސްކުރުމުންނެވެ.\nއުޅަނދެއް އަލަށް ރަޖިސްޓަރީ ކުރާ އިރު ރަޖިސްޓަރީ ކުރާ މަސް ނިމުގެ ކުރިން ފީ ދައްކަން ޖެހޭނެއެވެ. މި ގޮތަށް ފީ ބަލައިގަނެވޭނީ އެ އުޅަނދެއް ރަޖިސްޓަރީ ކޮށްފައިވާ މަހުން ފެށިގެން ކުރިއަށް 1 އަހަރަށްވާ ފައިސާ، އެއްފަހަރާއެވެ. އުޅަނދު ރަޖިސްޓަރީ ކުރެވިފައިވަނީ މަހުގެ ކޮންމެ ތާރީޚެއްގައި ކަމުގައިވިޔަސް ފައިސާ ދައްކަންޖެހެނީ އެމަސް ހިމަނައިގެންނެވެ. އެއް އަހަރަށްވުރެ ގިނައިންވެސް ފީ ދެއްކިދާނެއެވެ. މީރާގެ އިތުރުން ރާއްޖޭގެ ހުރިހާ އަތޮޅު ކައުންސިލްގެ އިދާރާތަކަށް ފީ ދެއްކޭނެއެވެ.\nއެންމެފަހުން ފައިސާ ދެއްކި ރަސީދު ނުވަތަ ރަޖިސްޓަރީ ނުވަތަ ވެރިފަރާތުގެ ނަމާއި އުޅަނދުގެ ރަޖިސްޓަރީ ނަމްބަރު ނުވަތަ ޓެކްސް އައިޑެންޓިފިކޭޝަން ނަމްބަރު (TIN)ބޭނުންވާނެއެވެ.\nއަހަރީ ފީ ސްޓިކަރ\nއެއްގަމުގައި ދުއްވާ އުޅަނދުތަކަށް އަހަރީ ފީ ދެއްކުމުން އަހަރީ ފީ ސްޓިކަރ އެއް ދޫކުރެވޭނެއެވެ. މިސްޓިކަރގައި ދެން ފައިސާ ދައްކަންޖެހޭ އެންމެ ފަހު މުއްދަތު އެނގެން އޮންނާނެއެވެ.\nއަހަރީ ފީ ސްޓިކަރ ގެއްލިއްޖެ ނަމަ އުޅަނދުގެ ރަޖިސްޓަރީ ގެނައުމުން -/20 ރުފިޔާގެ ޖޫރިމާނާ އަކާއި އެކު އައު ސްޓިކަރއެއް ދޫކުރެވޭނެއެވެ.\nކަނޑުގައި ދުއްވާ އުޅަނދުފަހަރުގެ ފީ އަކީ ކަނޑުގައި ދުއްވާ ލޯކަލް އުޅަނދުފަހަރު ރަޖިސްޓަރީކުރުމުގެ ގަވާއިދު (ގަވާއިދު ނަންބަރު: 2016/R-6) ގެ ދަށުން ޓްރާންސްޕޯޓް އޮތޯރިޓީގައި ރަޖިސްޓްރީކޮށްފައި ހުންނަ އުޅަނދުތަކަށް ދައްކަންޖެހޭ ފީ އެކެވެ. އަހަރީގެ ފީ ގެ އަދަދު ކަނޑައަޅަނީ އެ އުޅަނދެއްގެ ދިގުމިނަށާއި އުޅަނދުގެ ބާވަތަށް ބަލައިގެންނެވެ.\n1 ޖަނަވަރީ 2016 އިން ފެށިގެން ކަނޑުގައި ދުއްވާ އުޅަނދުތައް ރަޖިސްޓަރީކުރުމުގައި ބަހާލެވޭ ބައިތަކަށްވަނީ ގަވާއިދު ނަންބަރު: 2016/R-6 (ކަނޑުގައި ދުއްވާ ލޯކަލް އުޅަނދުފަހަރު ރަޖިސްޓަރީކުރުމުގެ ގަވާއިދު) ގެ ދަށުން ތިރީގައިވާ ގޮތަށް ބަދަލުގެނެވިފައެވެ.\nކޯޑު 1 : މަސްވެރިކަންކުރާ އުޅަނދުފަހަރު\nކޯޑު2: ޕަސިންޖަރުން އުފުލާ އުޅަނދުފަހަރު\nކޯޑު3: މުދާ އުފުލާ އުޅަނދުފަހަރު\nކޯޑު4: ޕަސިންޖަރުންނާއި މުދާ އުފުލާ އުޅަނދުފަހަރު\nކޯޑު5: މޫދު ކުޅިވަރުގައި ބޭނުންކުރާ އުޅަނދުފަހަރު\nކޯޑު6: އަމިއްލަ އުފަލަށް ބޭނުންކުރާ އުޅަނދުފަހަރު\nކޯޑު7: އެހެނިހެން ބޭނުންތަކަށް ބޭނުންކުރާ އުޅަނދުފަހަރު\nކޯޑު 8 : ތެޔޮ އުފުލާ އުޅަނދުފަހަރު\nކޯޑު9: ހައުސް ބޯޓު، ފްލޯޓިންގ ރެސްޓޯރަންޓް (1 ން ފެށިގެން 50 ކޮޓަރިއާ ހަމައަށް ކޮޓަރި ހުންނަ ފްލޯޓިންގ އުޅަނދުފަހަރު ބަލާނީ ފްލޯޓިންގ ރެސްޓޯރަންޓުގެ ގޮތުގައި)\nކޯޑު 10 : ސަފާރީކަންކުރުމަށް ބޭނުންކުރާ އުޅަނދުފަހަރު\nކޯޑު 11 : ޓަގު ބޯޓުފަހަރު\nކޯޑު 12 : ލަގްޒަރީ އުޅަނދުފަހަރު\nކޯޑު 13 : ބެއާބޯޓު\nކޯޑު 14 : ސަބްމެރީން\nކޯޑު 15 : ފްލޯޓިންގ ހޮޓެލްސް (51 ކޮޓަރިއަށްވުރެ ގިނަ އުޅަނދުފަހަރު ބަލާނީ ފްލޯޓިންގ ހޮޓެލްގެ ގޮތުގައި)\nކޯޑު 16 : ކޮޅުވެއްޓި\nކޯޑު 17 : ޕޮންޓޫން (ބާޖު)\nތިރީގައިމިވަނީ ކަނޑުގައި ދުއްވާ އުޅަނދުފަހަރުތަކުގެ ބައިތަކާއި ކަނޑައަޅައިފައިވާ އަހަރީ ފީއެވެ.\nކޯޑު 1، 2، 3،4އަދި5–\nއުޅަނދުފަހަރުގެ ދިގުމިން ފީ\n3 މީޓަރު ހަމަ ނުވާ އުޅަނދު -/500 ރުފިޔާ\n3 މީޓަރު ހަމަވެފައި6މީޓަރު ހަމަނުވާ އުޅަނދު -/1000 ރުފިޔާ\n6 މީޓަރު ހަމަވެފައި9މީޓަރު ހަމަނުވާ އުޅަނދު -/1500 ރުފިޔާ\n9 މީޓަރު ހަމަވެފައި 12 މީޓަރު ހަމަނުވާ އުޅަނދު -/3000 ރުފިޔާ\n12 މީޓަރު ހަމަވެފައި 15 މީޓަރު ހަމަނުވާ އުޅަނދު -/3500 ރުފިޔާ\n15 މީޓަރު ހަމަވެފައި 20 މީޓަރު ހަމަނުވާ އުޅަނދު -/4500 ރުފިޔާ\n20 މީޓަރު ހަމަވެފައި 30 މީޓަރު ހަމަނުވާ އުޅަނދު -/7000 ރުފިޔާ\n30 މީޓަރު ހަމަވެފައި 40 މީޓަރު ހަމަނުވާ އުޅަނދު -/10000 ރުފިޔާ\n40 މީޓަރު ހަމަވާ އުޅަނދު -/10000 ރުފިޔާ\n40 މީޓަރަށްވުރެ އިތުރުވާ ކޮންމެ މީޓަރަކަށް ނުވަތަ މީޓަރެއްގެ ބަޔަކަށް -/100 ރުފިޔާ\nކޯޑު 6،7އަދި 17 –\n12 މީޓަރު ހަމަނުވާ އުޅަނދު -/6500 ރުފިޔާ\n12 މީޓަރު ހަމަވާ އުޅަނދު -/6500 ރުފިޔާ\n12 މީޓަރަށްވުރެ އިތުރުވާ ކޮންމެ މީޓަރަކަށް ނުވަތަ މީޓަރެއްގެ ބަޔަކަށް -/150 ރުފިޔާ\nކޯޑު 8 އަދި 16 –\n12 މީޓަރު ހަމަނުވާ އުޅަނދު -/10000 ރުފިޔާ\n12 މީޓަރު ހަމަވާ އުޅަނދު -/10000 ރުފިޔާ\n12 މީޓަރަށްވުރެ އިތުރުވާ ކޮންމެ މީޓަރަކަށް ނުވަތަ މީޓަރެއްގެ ބަޔަކަށް -/200 ރުފިޔާ\nކޯޑު9–\n12 މީޓަރު ހަމަނުވާ އުޅަނދު -/15000 ރުފިޔާ\n12 މީޓަރު ހަމަވާ އުޅަނދު -/15000 ރުފިޔާ\nކޯޑު 10، 11 އަދި 14 –\n12 މީޓަރަށްވުރެ އިތުރުވާ ކޮންމެ މީޓަރަކަށް ނުވަތަ މީޓަރެއްގެ ބަޔަކަށް -/250 ރުފިޔާ\nކޯޑު 12 –\n24 މީޓަރު ހަމަނުވާ އުޅަނދު -/3500 އެމެރިކާ ޑޮލަރު\n24 މީޓަރު ހަމަވާ އުޅަނދު -/5000 އެމެރިކާ ޑޮލަރު\n24 މީޓަރަށްވުރެ އިތުރުވާ އުޅަނދު -/5000 އެމެރިކާ ޑޮލަރު\nކަނޑުގައި ދުއްވާ އުޅަނދުތަކަށް ފައިސާ ދައްކަން ކަނޑައެޅިފައިވާ އުސޫލަކީ އެ އުޅަނދެއް ރަޖިސްޓަރީކޮށްފައިވާ މަހުން ފެށިގެން ކުރިއަށް އެއް އަހަރަށެވެ. މީރާގެ އިތުރުން ރާއްޖޭގެ ހުރިހާ އަތޮޅު ކައުންސިލްގެ އިދާރާތަކަށް ފީ ދެއްކޭނެއެވެ.\nއުޅަނދުގެ ރަޖިސްޓަރީ ނުވަތަ ވެރިފަރާތުގެ ނަމާއި އުޅަނދުގެ ރަޖިސްޓަރީ ނަމްބަރު ނުވަތަ ޓެކްސްޕޭޔަރ އައިޑެންޓިފިކޭޝަން ނަމްބަރު (TIN) އެވެ. ފައިސާ ދައްކާއިރު މިރާ 404 ފޯމު ފުރިހަމަކޮށް ހުށަހަޅަންޖެހޭނެއެވެ.\nކޮންމެ އުޅަނދަކަށް ވެސް ފީ ދައްކަން ޖެހެނީ އެ އުޅަނދެއް ރަޖިސްޓަރީ ކުރި މަސް ނިމުމުގެ ކުރިންނެވެ. ރަޖިސްޓަރީ ކުރި މަސް ނިމުމުގެ ކުރިން ފީ ނުދައްކާ6މަސް ދުވަސް ފާއިތުވެއްޖެނަމަ 1,500/- ރުފިޔާއިން ޖޫރިމަނާ ވާނެއެވެ. މިފަދަ އުޅަނދަކާ ގުޅޭ އެއްވެސް ޚިދުމަތެއް ދޭންޖެހޭނީ ޖޫރިމަނާއާއި އުޅަނދަށް ދައްކަންޖެހޭ އަހަރީ ފީ ތައް ދެއްކުމަށްފަހުއެވެ.\nރެވެނިއު ކޯޑު: 125001\nފަޅުރަށްރަށުގެ ވަރުވާއަކީ ޤާނޫނު ނަންބަރު 20/98 (ދިވެހިރާއްޖޭގެ ފަޅުރަށްރަށާ ބެހޭ ޤާނޫނު) ގެ ދަށުން، އެރަށްތައް ލިޔެދެއްވާފައިވާ ފަރާތްތަކުން އަހަރަކު އެއްފަހަރު ސަރުކާރަށް ދައްކަންޖެހޭ ކުއްޔެކެވެ. ފަޅުރަށްތައް ލިޔެދެއްވާނީ މިނިސްޓްރީ އޮފް ފިޝަރީޒް އެންޑް އެގްރިކަލްޗަރ އިންނެވެ.\nވަރުވާގެ ގޮތުގައި ދައްކަންޖެހެނީ މިނިސްޓްރީ އޮފް ފިޝަރީޒް އެންޑް އެގްރިކަލްޗަރ އިން ވަރުވާ ގެ ގޮތުގައި ކަނޑައަޅުއްވާ ޢަދަދެކެވެ. މީރާގެ އިތުރުން ރާއްޖޭގެ ހުރިހާ އަތޮޅު ކައުންސިލްގެ އިދާރާތަކަށް ވަރުވާ ދެއްކޭނެއެވެ.\nފަޅުރަށްރަށުގެ ވަރުވާ ދައްކަންޖެހެނީ ކުރިއަށް އޮތް އަހަރުގެ ވަރުވާ، އެހިނގާ އަހަރު ހުސްވުމުގެ ކުރިންނެވެ. ކުރިއަށް ފަސް އަހަރަށް ވަރުވާ ދެއްކިދާނެއެވެ.\nއެންމެފަހުން ފައިސާ ދެއްކި ރަސީދު ނުވަތަ ނުވަތަ ރަށުގެ ނަމާއި ވެރިފަރާތުގެ ފުރިހަމަ މައުލޫމާތު ނުވަތަ ޓެކްސް ޕޭޔަރ އައިޑެންޓިފިކޭޝަން ނަމްބަރ (TIN) ބޭނުންވާނެއެވެ.\nކޮންމެ އުޅަނދަކަށް ވެސް ފީ ދައްކަން ޖެހެނީ އެ އުޅަނދެއް ރަޖިސްޓަރީ ކުރި މަސް ނިމުމުގެ ކުރިންނެވެ. ރަޖިސްޓަރީ ކުރި މަސް ނިމުމުގެ ކުރިން ފީ ނުދައްކާ6މަސް ދުވަސް ފާއިތުވެއްޖެނަމަ 1,500/-ރުފިޔާއިން ޖޫރިމަނާ ވާނެއެވެ. މިފަދަ އުޅަނދަކާ ގުޅޭ އެއްވެސް ޚިދުމަތެއް ދޭންޖެހޭނީ ޖޫރިމަނާއާއި އުޅަނދަށް ދައްކަންޖެހޭ އަހަރީ ފީ ތައް ދެއްކުމަށްފަހުއެވެ..


Addu in current kendey massala hallukoh nudhevi fenakain shukuru...\nއައްޑޫއިން ކަރަންޓް ކެނޑޭ މައްސަލަ ހައްލުކޮށް ނުދެވި ފެނަކައިން ޝުކުރު އަދާކޮށްފި\n1 މަސް, 1 ހަފްތާ,3ދުވަސް, 18 ގަޑި, 39 މިނެޓް, 46 ސިކުންތު ކުރިން 1440ހުސައިން ނާސިފް\nއައްޑޫ ސިޓީ ކަނުއަނދިރީގައި - ފޮޓޯ: ސޯޝަލްމީޑިއާ\nއައްޑޫ ސިޓީގެ ގުޅިފައިވާ ރަށްތަކުން ކަރަންޓް ކެނޑޭ މައްސަލަ ހައްލުކޮށް ނުދީ އައްޑޫގެ ރައްޔިތުން ދައްކަމުންދާ ކެތްތެރިކަމުގެ ނަމޫނާއަށްޓަކައި ފެނަކަ ކޯޕަރޭޝަނުން ޝުކުރު އަދާކޮށްފިއެވެ.\nފެނަކައިން އައްޑޫގެ ރައްޔިތުންނަށް ޝުކުރު އަދާކޮށްފައި ވަނީ އިއްޔެ ހަވީރު 4:30 ހުން ފެށިގެން އައްޑޫގެ ގުޅިފައިވާ ރަށްތަކުން ކަރަންޓް ކެނޑިފައިވާ އޮންނަތާ 8 ގަޑިއިރުވެގެން ދިޔައިރުވެސް އެކަމާމެދު އެއްވެސް އެއްޗެއް ނުބުނެ އޮތުމަށްފަހު، ކުރި ޓްވީޓެއްގައެވެ.\nފެނަކައިގެ ޓްވީޓުގައި ވަނީ އަައްޑޫސިޓީގެ ޑިސްޓްރިބިއުޝަން ނެޓްވޯކަށް ދިމާވި ޓެކްނިކަލް މައްސަލަ ޙައްލުކުރުމަށް ކެނޑިނޭޅި މަސައްކަތް ކުރަމުންދާ ކަމަށާއި އެކަން ޙައްލުކޮށް ޚިދްމަތް އިއާދަ ކުރެވޭނެ ކަމުގެ ޔަޤީންކަން ދެއްވާ ކަމަށެވެ.\nމި މައްސަލައިގައި މަޖިލީހުގައި ތިއްބެވި އެމްޑީޕީއަށް ނިސްބަތްވާ ބައެއް މެމްބަރުންގެ ފާޑު ކިޔުން ވަނީ ފެނަކައަށް އަމާޒުވެފައެވެ. އެގޮތުން އައްޑޫ ސިޓީގެ ގުޅިފައިވާ ރަށްތަކުން ކަރަންޓް ކެނޑުނު މައްސަލަ ހައްލުކުރުމަށް ފެނަކަ އިން އެކަށީގެންވާ މަސައްކަތެއް ނުކުރާ ކަމަށް ބައެއް މެމްބަރުން ވަނީ ބުނެފައެވެ.\nކަރަންޓު ނެތުމުގެ ސަބަބުން އައްޑޫގެ ގިނަ ރައްޔިތުން ރޭ ތިބީ ކުޑަކުދިން ގޮވައިގެން މަގުމައްޗަށް ނިކުމެއެވެ. ގިނަގޭގޭގައި ފުޅިބައްތިއެއްވެސް ނެތްއިރު ފިހާރަތަކުން އުއްބައްތިވެސް ހުސްވެފައިވާ ކަމަށް ބައެއް ރަށްރަށުން ބުނެއެވެ.\nމި މައްސަލައިގައި އައްޑޫ ރައްޔިތުން ދަނީ ސޯޝަލް މީޑިއާގައި އިޙްސާސްތައް ބަންޑުން ކުރަމުންނެވެ. އެގޮތުން ބައެއް މީހުން ބުނެފައި ވަނީ އައްޑޫއިން ހޮވި7މެމްބަރުން އަމިއްލަ އެދުން ޙާސިލް ކުރުމުގައި އަވަދިނެތި، އުޅުއްވާއިރު ވޯޓްލީ އަޅުން ތިބީ ޙާލެއް ނެތި ކަމަށެވެ. އަދި އެއީ ޙައްޤު މިންވަރު ކަމަށާއި ޖަޒީރާވަންތަކަމުގައި ތިބޭނީ ކަރަންޓާއި ނުލައި ކަމަށެވެ.\nއައްޑޫ ސިޓީގެ ގުޅިފައިވާ ރަށްތަކަށް ދިމާވި ކަރަންޓުގެ މައްސަލަ އަދިވެސް ހައްލުވެފައެއް ނުވެއެވެ. މަޢުލޫމާތު ލިބިފައިވާ ގޮތުގައި އިއްޔެ އެއް އިންޖީނުވަނީ ހަލާކުވެފައެވެ. އަދި ޕެނަލްބޯޑެއްގެ މައްސަލަވެސްވަނީ ކުރިމަތިވެފައެވެ.


ގިނަ އަދަދެއްގެ ފައިސާތަކެއް ބޭރުކުރަން އުޅެނިކޮށް ހުއްޓުވައިފި!\nރާއްޖޭގައި މަނީ ލޯންޑާކޮށް ޤަވާއިދާއި ޙިލާފަށް އެތައް ވިޔަފާރިތަކެއް ހިންގަމުންދަނިކޮށް ޑިޕޯޓް ކޮށްލި ބަންގްލަދޭޝްގެ އަބޫ ހަނީފްގެ ނެޓްވޯކުން2މިލިޔަނަށްވުރެ ގިނަޢަދަދެއްގެ ފައިސާ ރާއްޖެއިން ބޭރުކުރަން އުޅެނިކޮށް ކަމާބެހޭ އިދާރާތަކުން ހުއްޓުވައިފިއެވެ.\nމިކަމާއި ގުޅޭގޮތުން ކަސްޓަމްސްއިން ވިދާޅުވީ ޤަވާއިދާ ޚިލާފަށް ޑޮލަރާއި ޔޫރޯ ބޭރުކުރަން އުޅެނިކޮށް ދިވެހި ފިރިހެނަކާއި ބަންގްލަދޭޝް މީހަކު ހިފަހައްޓައި މިމައްސަލަ ތަހުޤީޤުކުރުމަށް ފުލުހުންނާއި ހަވާލުކޮށްފައިވާކަމަށެވެ. ނަމަވެސް ބޭރުކުރަން މަސައްކަތް ކޮށްފައިވަނީ ކިހާ ޢަދަދެއްގެ ފައިސާއެއްކަމެއް ކަސްޓަމްސްއިން ބުނެފައިނުވެއެވެ. ކަސްޓްމްސްއިން ބުނެފައިވަނީ ރާއްޖެއިން ބޭރަށް ބޭރުފައިސާ ގެންދެވޭނީ އެއްފަހަރާ ވިހި ހާސް ޑޮލަރު ކަމަށާއި، އެއަށްވުރެއް އިތުރަށް ފައިސާ ގެންދިއުމަކީ މަނާކަމެއްކަމަށެވެ.\nމިކަމާއި ގުޅިގެން ފުލުހުން ބުނެފައިވަނީ މިމަހުގެ 15 ދުވަހު 33 އަހަރުގެ އިންޑިޔާގެ ރައްޔިތެއް ،ފަސްދޮޅސް ހާސް ޑޮލަރާއި، ފަސް ހާސް ހަތަރުސަތޭކަ ޔޫރޯއައިއެކު ފުރަންގޮސް އުޅެނިކޮށް ހިފަހައްޓާފައިވާކަމަށެވެ. އަދި މިމަހުގެ 23ވަނަ ދުވަހު 43 އަހަރުގެ ދިވެހި ފިރިހެނަކު 4600 ޑޮލަރާއި، 37500 ޔޫރޫއާއިއެކު ފުރަންގޮސް ހުއްޓާ އެއާރޕޯޓުން ހައްޔަރުކޮށްފައިވާކަމަށެވެ. މިދެ މައްސަލާގައިވެސް އެއްވެސް މީހަކު ހައްޔަރުކޮށްފައި ނުވާކަމަށާއި، ދެ މައްސަލަވެސް ފުލުހުން ތަހުޤީޤު ކުރަމުންދާކަމަށް އެއިދާރާއިން ވަނީ ބުނެފައެވެ.\nމަޢުލޫމާތު ލިބިފައިވާ ގޮތުގައި މިމައްސަލަޔަކީ ރާއްޖޭގައި މަނީ ލޯންޑާކޮށް ޤަވާއިދާއި ޙިލާފަށް އެތައް ވިޔަފާރިތަކެއް ހިންގަމުންދަނިކޮށް މި މަހުގެ 13ގައި ޑިޕޯޓްކޮށްފައިވާ އަބޫ ހަނީފް އަބޫ ހަނީފްގެ ނެޓްވޯކުން ރާއްޖެއިންބޭރުކުރަން މަސައްކަތްކުރި ފައިސާތަކެކެވެ.\nޤަވާއިދާއި ޚިލާފަށް ރާއްޖޭގައި ހިންގަމުންދިޔަ ވިޔަފާރިތަކުގެ ތެރެއިން މަރުކަޒީބޭންކު އެމްއެމްއޭއިން ހިފަހައްޓާފައިވާ ލައިސަންސުތަކަކީވެސް އަބޫ ހަނީފްއާއި ގުޅުންހުރި ވިޔަފާރިތަކެކެވެ. އެމްއެމްއޭއިން ވަގުތީ ގޮތުން ލައިސަންސް ހިފަހައްޓާފައިވާ ދެވިޔަފާރިއަކީ ބަނޑަހަ ފައިނޭންޝަލްސް ޕްރައިވެޓް ލިމިޓެޑާއި، ބަނޑަހަ ކެފޭ އަށް ދޫކޮށްފައިވާ މަނީ ޗޭންޖާ ލައިސަންސްއެވެ.\nރާއްޖޭގައި ޤަވާއިދާއި ޚިލާފަށް ހިންގާ ވިޔަފާރިތަކާއި، މަނީލޯންޑަރީކޮށް ހިންގަމުންދާ ޤާނޫނާއި ޙިލާފްކަންކަން ހުއްޓުވުމުގެ ހާއްސަ މަސައްކަތްތަކެއް ސަރުކާރުގެ ކަމާބެހޭ ފަރާތްތަކުން ދަނީ ކުރަމުންނެވެ. އަދި ރާއްޖޭގައި ގަވާއިދާއި ޙިލާފަށް އުޅޭ ބިދޭސީންނާއިމެދު ހަރުކަށި ފިޔަވަޅުއަޅައި ބިދޭސީންގެ މައްސަލަހައްލުކުރުމަށްވެސް އަވަސްފިޔަވަޅުތަކުން ސަރުކާރުން ދަނީ އަޅަމުންނެވެ.\nބަންގަލަދޭޝްއިން ރާއްޖެ އައި މީހެއްގެ އަތުން2ލައްކައާ ކައިރިކުރާ އަދަދަކަށް އަގުހުރި މަސްތުވާތަކެތި އަތުލައިގެންފި.\nޤަވާއިދާ ޚިލާފަށް ރާއްޖެއިން ބޭރުކުރަން އުޅުނު ގިނަ ޢަދަދެއްގެ ބޭރު ފައިސާ ކަސްޓަމްސްއިން ހިފަހައްޓައިފި\nއޮފްޝޯ ދަތުރުތަކުގެ ޚިދުމަތް އޮޓަމޭޓްކޮށް އެ ޚިދުމަތްތައް ތަޢާރަފް ކޮށްފި\nއެހެން ދީންތަކަށް ގޮވާލާ ފޮތްތައް ރާއްޖެއަށް އެތެރެކުރުން ބެލެހެއްޓުމުގަ ސަރުކާރު ސަތޭކަ އިންސައްތަ ފޭލްވެއްޖެ!\nވަގު ޕާސްޕޯޓެއްގައި ރާއްޖެ އެތެރެވާން އުޅުނު މީހަކު ހިފަހައްޓައިފި!\nކަސްޓަމްސް އަށް ލިބުނު އާމްދަނީ މަދުވެ އެކްސްޕޯޓް ކުރި އަދަދުވެސް ދަށަށް ހިނގައްޖެ!


SunOnline: #SUN VAAHAKA: Magnolia 33\nއައިޝާ ނަސީމް 01 Apr 2021, 08:27\n"މިހާރުން ފެށިގެން ތިމާގެ ހިތާއި ނަފުސް ތައްޔާރުކޮށް ހެޔޮ އަމަލުތައް ގިނަކޮށް ނަހީކުރެއްވި ކަންތައްތަކުން ދުރުވެ ރަމަޟާން މަހުގެ ބޭނުން އެންމެ ފުރިހަމަ ގޮތުގައި ހިފުމަށް އަޒުމް ކަނޑައަޅަމާ ހިނގާށެވެ. "\nރެއިނާ ކައިޔާން އޮތް ޕްރައިވެޓް ކޮޓަރިއަށް ވަނެވެ. ކޮޓަރިއެކޭ ބުންޏަސް ސުއިޓެއްހާ އަރާމު ތަނެކެވެ. ކައިޔާންއަށް ރެއިނާ ފެނުމާއެކު ވަގުތުން ހީހީ އިނދެފައިވެސް އަނގަ ޗޭކޮށްލީ ހުތް އެއްޗެއް ކެވުނު ފަދައަކުންނެވެ. އެހާ ވަރަށް ހެވިފައި ވާހަކަ އެދައްކަނީ ކާކާބާވައޭ ހިތަށް އަރާފައި ރެއިނާގެ ހިތުގައި ހަސަދައިގެ އޮއިވަރެއް ހިނގަލަން އުޅުނަސް އޭނަ ވަގުތުން ﷲ މަތިން ހަދާންކޮށް އެ ކޫސަނި ޚިޔާލު ނެރެލައިފިއެވެ.\n"ފޫހިވާނީ ހަމައެކަނި ބޭރުފުށުގެ ރީތިކަމަށް ބަލާ މީހުން.." ރެއިނާ ސަޖަލްއަށް ބަހުގެ ހަމަލާއެއް ދިނެވެ.\n"ގިނަމީހުންނަށް ތިޔަބުނާ ރީތި ސޯލްއެއް ނުފެންނާނެއްނު. ރތި އެއްޗެއްސަށް ލޯބިކުރުމަކީ އިންސާނީ ތަބީއަތުގައި ލައްވާފައިވާކަމެއް. އެހެންވީމަ ކޮންމެ މީހަކުވެސް ލޯބިކުރާނެ އެކަމަށް. މީހަކާއި އިންނައިރުވެސް ހަމަ އެރީތިކަމާއި އަޅައިގަންނަ ގޮތެއް ހުރި ތޯވެސް ބަލާނެ. މަދު މީހަކު މުއްސަދިވާންވެގެން ފައިދާ ގަނޑެއްނަގަން ރީތި ސިފައެއް ކީއްކުރަން މުސްކުޅި އަޖޫޒަކާއިވެސް އިދެފާނެ. އެއީ އެހެން ސްޓޯރީއެއް. އަހަރެންގެ ސިފައަކަށް ބަލާނެކަމެއްނެތް. އަތުގައި ފައިސާ ހުރިއްޔާ އަދިވެސް ބޭނުން ކޮންމެ އަންހެންކުއްޖަކު ގަނެލެވިދާނެ. ފައިސާއަކީ ހުރިހާ އެއްޗެއް. ހުރިހާ ބާރެއް. މިތަނުން ދާންވީނު. ކަންފަތް ހަލާކުނުކޮށް...." ކައިޔާން ރެއިނާ ދެރަވާފަދަ ބަހެއް ނުބުނަންޏާ ގައި ހިރުވަނީކަން ނޭގެއެވެ.\n"ސޮރީ ބާރަށް ވާހަކަ ދެއްކުނީމަ..."\n"ކިތަންމެ މަޑުން ދެއްކިޔަސް ތިހިރަ ދެއްވާފައިވަނީ ކަންފަތު ތޫރިވެސް ފަޅާލާފަދަ ތޫނު އަޑެއް. ޑޫ މީ އެ ފޭވާ. އިތުރު އެންމެ އެއްޗެއްވެސް ނުބުނެ މިތަނުން ދޭ........" ކައިޔާން ދޮރާއި ދިމާލަށް އިޝާރަތްކޮށްލިއެވެ.\nރެއިނާ ލަދުން މަރުވާވަރުވިއެވެ.\nކައިޔާން ދެކެ ފޫހިވާވަރަށްވެސް އޭނަ އެބަ ދެރަކުރެއެވެ. އެކަމަކު ހިތަކީ އަޖައިބެއްފަދަ އެއްޗެކެވެ. އެވަރަށް ދެރަކޮށް ރޮއްވާއިރުވެސް އޭނަގެ ހިތުގައި ކައިޔާންގެ މައްޗަށް ފޫހިކަމެއް ރުޅިވެރިކަމެއް ހިނގައިނުލިއެވެ. ހިތް ބާރު އެޅީ ކައިޔާން ބުނިގޮތަށް ހެދުމަށެވެ. ޖަދަލުކުރުމުގެ މާނައެއް ނެތްތާއެވެ. ކައިޔާން އޭނަދެކެ އެހާ ފޫހިވަނީ ކީއްވެކަމެއްވެސް ނޭގެއެވެ. ނޫނެކެވެ. ސަބަބަކީ އޭނަގެ ސަބަބުން ސަޖަލްއާއި ދުރުވުމެވެ.\nގަޒަލް މިލާންއަށް މެސެޖްކުރިއެވެ. ކާފަގެ ވަސިއްޔަތާއި ބެހޭގޮތުން މިލާންދެކެނީ ކިހިނެއްތޯ ސުވާލުކުރިއެވެ. މިލާން ޖަވާބެއް ނުދިނުމުން ގަޒަލް ދެރަވިއެވެ.\n"އެ ފިރިހެނާ ވާހަކަ ނުދެއްކީމަ މި ވިސްނެނީ ކީއްވެތަ؟ އަހަރެން ބޮޑުކަމަކަށް އެކްސްޕެކްޓް ކުރާނެކަމެއް ނެތް. އޭނަ އަހަރެން ދެކެ ލައިކް ވިކަމަށް ހީކުރުމަކީ މޮޔަކަމެއް. ޑިސްއޭބްލްޑް ގާލްއަކަށް ފޯލްވާނީ މޮޔައެއް...." ގަޒަލް ގޮނޑި ދުއްވަމުންގޮސް މެދުގޯތްޗަށް ނުކުތެވެ.\n"އައި ހޭޓް ޔޫ............" ގަޒަލް މެސެޖެއް ލިޔުމަށްފަހު ފޯނު ދުރަށް އެއްލާލައިފިއެވެ.\nއާއިލާއަށް ދިމާވެފައިވާ ބިރުވެރިކަމުން ސަލާމަތްކޮށްދިނުމުގެ ގޮތުން ސުފިޔާންވެސް ސަބީނާވެސް އިސްތިޚާރާކުރިއެވެ. އަމިއްލަ ގެ ދޫކޮށް އެހެން ތަނަކަށް ބަދަލުވުމާއި ބެހޭގޮތުން ﷲ ސުބުހާނަހޫ ވަތައާލާގެ ފަރާތުން އެކަމާއިމެދު ގޮތެއް ނިންމަން ނަމާދުކުރީއެވެ. އިސްތިޚާރާ ކުރި ދުވަސްކޮޅު އައި ވަރުގަދަ ހެއިލްސްޓޯމާއެކު އެގޭގެ ފުރާޅަށް ބޮޑެތި ގެއްލުންތައް ވިއެވެ. އެއީ "ޕޮޒިޓިވް"ކޮށް އިސްތިޚާރާގެ ޖަވާބު ލިބުނީކަމުގައި ދެކުނެވެ. ސުފިޔާން ވަގުތުން އެހެން ގެއެއް ގަނެގެން ބަދަލުވުމުގެ މަސައްކަތް ކުރަމުންދިޔައީ އަވަދިނެތިއެވެ. އިއާންއާއި ހާޒިލްގެ ދެކޮޅުހެދުމާއި ގޮތްދޫނުކުރުމަށް ބެލުމެއްނެތި އެހާ ރީތިކޮށް ހަދާފައި ހުރި ގެ ދޫކޮށް އެހެން ގެއެއް ގަތްއިރު އަމިއްލަ ގޭގެ ހަދާންތަކާއި ވަކިވާން ޖެހުމުން ލޮލުން ކަރުނަ އޮހުނު ވަގުތުތަކެއްވެސް ދިޔައެވެ. ނަމަވެސް ދުނިޔެއަކީ ދާއިމީ ގޮވެތްޗެއް ނޫނެވެ. ހާލަތާއި އެކު ބޮޑެތި ބަދަލުތަކެއް ގެނައުމާއިމެދު ހާސްވެ ފިކުރުބޮޑުވާން ޖެހުމުގެ ބަދަލުގައި ދަރިންނާއިމެދު ވިސްނާލަން އެބަޖެހެއެވެ. އަދި އެމީހުން ޖިންނިންގެ ގޯނާތައް ގަބޫލުނުކުރިޔަސް ކުދިންނަށްޓަކާ ކޮންމެފަދަ ގުރުބާނީއެއްވެސް ވެދާނެއެވެ.\nސުފިޔާން އޭރު މަސައްކަތް ކުރަމުން ދިޔައީ އާއިލާއާއި ވާހަކަ ދައްކައިގެން ރާއްޖެއިން ރާގީއެއް ގެނައުމަށެވެ.\nއާ ގޭގެ ސްވިމިން ޕޫލް ކައިރީ މެންދުރު ކެއުމަށް އިންސާފުކުރަން އެންމެން ތިބެފައި ސުފިޔާން އުފާވެރި ޚަބަރެއް ދިނެވެ.\n"މާދަން ރާގީ އެއް އެބަ އާދޭ....."\n"އެކަމަކު އޭނައަކީ މިލާންގެ އެކުވެރިއެކޯ. އެންމެ ކުރިން އެގޭގައި ހުރި ސިހުރު ނައްތާލާފަޔޯ އެހެން ކަމަކާއި އުޅެވޭނީ...އޭނަގެ ނަމަކީ އައްމާދު..........................."\nއެ ނަމުގެ އަޑު އަހާފައި ރެއިނާ ކޮށިއަރާ ގޮތްވިއެވެ.\n"އާ ޔޫ އޯކޭ؟ ދަންނަ މީހަކީތަ؟ " ސަބީނާ ރެއިނާގެ ބުރަކަށީގައި މަޑުމަޑުން ޖަހައިލިއެވެ.\n"ކޮންމެވެސް ވަރަކަށް....." ރެއިނާ ބުނެލީ ކަންބޮޑުވެފައިވާފަދަ ހީލުމަކާއެކުގައެވެ.\n"އައްމާދުގެ ދަރިފުޅު ޖިބްރީލް...........އޭނަ ވައްތަރީޔޯ ރެއިނާމެންގެ ކުއްޖަކާ..." ގަޒަލް އިތުރަށް ބުނެދިނެވެ.\nގަޒަލް އެގޮތަށް އޭނަގެ ވާހަކަ ބޭޒާރުކޮށްލަފާނެކަމުގެ ސިހުން އޭނަގެ އަތަށް ހަރަކާތެއް ގެނުވިއެވެ. ނުވިސްނާ އިންދާ ބަނޑުގައި ވިކައިގަތުމުން ތޫނު ހަޅޭކަކާއެކު ގަޒަލް އެނބުރުނެވެ.\n"ރެއިން. ވަޓް ވޯޒް ދެޓް ފޯރ. މިއަދު ނުހުއްޓުވަބަލަ. އެތައް އަހަރެއްވެއްޖެ މި ފެމިލީ ކުއްޖެއްގެ ގޮތުގައި ރެއިން އުޅޭތާ. ދޭ ޑިޒާވް ޓު ނޯ. ކިހާ ދުވަހަކަށް މިކާ އަނދިރީގައި ބަހައްޓާނީ؟ އެންމެންވެގެން ރެއިންގެ ދަރިފުޅު ހޯދަން ހެލްޕްވާނީ އެނގުނީމައެއްނު....." ގަޒަލް ވަކި އަޒުމެއްގައި އިންފަދައެވެ.\n"ޖީޖީ........" ރެއިނާ ކަންބޮޑުވުމާއެކު އަމިއްލަ މޫނުގައި އަތް ޖައްސާލެވުނެވެ.\n"ހަރާމް ދަރިއެއް ނަމަތާ އެވަރުން ފޮރުވާނީ..."\n"ކީކޭ ޖީޖީ ތިކިޔަނީ؟ އަންމާދުގެ ދަރިފުޅުގެ މަންމައަކީ ރެއިނާތަ؟ " ސަބީނާ ކެއުން ހުއްޓާލާފައި ރެއިނާގެ މޫނަށް ބަލައިލީ ހައިރާންކަމުން ފުރިފައެވެ.\n"އާނ މަންމާ.އެކަމަކު އެ ދަރިފުޅުގެ ބައްޕައަކީ އައްމަދުއެއްނޫން. އެމީހުން މިކާ އެޑޮޕްޓްކުރީ......"\n"ރެއިން.......މިއީ ކޮން ވާހަކައެއް މިއިވެނީ؟ ރެއިނާ މިގެއަށް އައިއިރު އުމުރުން ކިތައް އަހަރު؟ އެފަހުން ލިބުނު ދަރިއެއްތަ؟ އެކުއްޖާ އެއްލައިލީ ކީއްވެ؟ " އެތައް ސުވާލުތަކެއް ސަބީނާގެ ފަރާތުން އަމާޒުވީއިރު އެހެން މީހުން ހިމޭނުން ތިއްބަސް ގަޒަލްގެ އެ ޚަބަރުން އަސަރުތަކެއް ކޮށް ހައިރާން ކުރުވިކަން ޔަގީނެވެ. ހާޒިލް ހަށަން ބަދެލައިގެން ލޯ ހިމަކޮށްލައިގެން އިނީ ރެއިނާގެ މާޒީއިން ސަފުހާއަކަށް ޝައުގުވެރިވެއެވެ.\nގަޒަލް ރެއިނާގެ ހަޔާތުގެ ސަފުހާ ޔަމަނުން ފަށާފައި ކެނެޑާއާއި ހަމަޔަށް ގެނައިއިރު ރެއިނާ ލަދުންގޮސް މަރުވާވަރުވިއެވެ. ގަޒަލް ކައިޔާންގެ ނަން ކިޔައިފިއްޔާ އޭނަގެ ހިތް ހުއްޓިދާނެއެވެ. ނަސީބަކުން މިކާހްގެ ބައްޕަގެ ނަން އޭނަ ނުކިޔާ "ގެސް"ކޮށްލަން ދޫކޮށްލީއެވެ. މަންމަމެން ވިސްނާލާފައި ކައިޔާން މެދުއިރުމައްޗަށް ކުރި ދަތުރު ހަދާންކޮށްފިއްޔާ އެ ބޭވަފާތެރި ފިރިޔަކީ އަދި ބައްޕައަކީ ކައިޔާންކަން ވިސްނައިގަނެވިދާނެއެވެ. އެންމެންގެ ހަމްދަރުދީ އޮހިގަތްވަރުން ރެއިނާގެ އަނދުނުން ފަވާފައި ހުރި ދެލޮލުގައި ކަރުނައިގެ މުތީތައް ވިދައިގަތެވެ. ސަބީނާ ތެދުވެގެން އައިގޮތަށް ފަހަތުން ކޮނޑުގައި އަތް އަޅުވާ ބައްދާލިގޮތަށް އިރުކޮޅެއްވާންދެން ހުއްޓެވެ.\n"މައި ޕުއަ ޗައިލްޑް. ހާދަ ވަރަކަށް ސަފާކޮށްފައި ތިހިރީ. އެހާ ބޮޑު ހާދިސާއެއް ދިމާވިއިރު ތިކޮށްލި ހިތްވަރަކާއިމެދު ހަމަ ހައިރާންވެ އަންތަރީސްވެއްޖެ. ކޮންމެ ކޮންމެ ކުއްޖަކަށް ކެތެއްނުވާނެ. އަމިއްލައަށް ދަންޖެހިގެން މަރުވާނެ މީހުންވެސް މަދެއްނުވާނެ. އެހާ އިނޮސެންޓް އިރު ދަރިއަކު ލިބި އެދަރިފުޅު ގެއްލި ބައްޕަ ދަރިފުޅު ބަލައިނުގަތުމަކީ ހިތާމަހުރިކަމެއް. ފިރިހެނުންނަށްވެސް ހުރި ލަދެއް. ދަރިފުޅުމެންގެ ދުޢާއާއި މަސައްކަތާއެކު އެންމެފަހުން މިކާ ފެންނާކަށްނު މިއުޅެނީ. ދަ ވޯލްޑް އިޒް ސްމޯލް...އެންމެފަހުން ރާގީއަކަށް މިގެއަށް އަންނަ ޒުވާނާވެސް މިވީ މި ފެމިލީ ދަންނަ ކުއްޖަކަށްނު.....އަންމާދުގެ ވައިފް ނިޔާވީމަ މިހާރު އޭނަވެސް އެކަނިވެރިވާނެއްނު............" ސަބީނާގެ ވާހަކަތަކުން ރެއިނާއާއި އައްމާދު ގުޅުވަން ވިސްނިކަން އެނގި ގަޒަލްއަށް ބޯ ހޫރާލެވުނެވެ.\n"މަންމާ. ނޫން. ރެއިން ލޯބިވާ އެހެން މީހަކު ހުރޭ..." ގަޒަލް އަވަސްއަވަހަށް ބުނެލިއެވެ.\nރެއިނާ ލޯ ބޮޑުކޮށްލިއެވެ. ހިތާހިތުން ކުދި ކިޔައިގަތަސް ސުފިޔާންއަށް ގަދަރުކުރާތީ އެކަމާއި ބެހޭގޮތުން އެއްޗެކޭ ކިޔާކަށް ނުކެރުނެވެ.\n"ލޯބިވާކަމަށް ދައުވާ ކުރުމަކީ އަދި ހަގީގީ ލޯތްބެއްނޫން. މިޒަމާނުގައި ތިބުނާފަދަ ލޯތްބެއްވަނީ ކާކުތަ؟ މަންމަމެންގެ ޒަމާނުގައި ސާފުތާހިރު ލޯބިވެ އެކީގައި ދިރިއުޅެ ވަކިވެގެން ދިޔަކަމުގައި ވިޔަސް އިންސްޓަގްރާމް ތަންތާ ލޯބި އިއުލާންކޮށް މޮޔަވެ މަރުދަން ޖެހިފައިވެސް ވަކިވާން ހިތަށް އެރުމާއެކު އެނިމުނީ. ރެއިން މޮޔަކަމެއް ނުކުރައްޗޭ. އައްމާދުފަދަ ސޯލިހު ޒުވާނަކު ހުހަށް ހުރެއްޖެއްޔާ އަދި ރެއިނާގެ ދަރިފުޅުގެ ބައްޕަކަމުގައި އެކުއްޖާ ބަލައިގަނެފައި ހުރެއްޖެއްޔާ އިތުރު މީހަކަށް ފުރުސަތުދޭކަށް ނުފެނޭ...." ސަބީނާ ނަސޭހަތްތެރިވިއެވެ.\n"މަންމާ. އައްމާދުގެ ފިއާންސޭ އެއް އަބަހުރި...."ގަޒަލް އަވަހަށް ބުނެލިއެވެ.\n"ދެރަ..." ސަބީނާ ރެއިނާގެ ކޮލުގައި މަޑުމަޑުން ޖަހައިލިއެވެ." އައްމާދު މިގެއަށް ގެންނަން ދައުވަތުދޭއިރު މިކާވެސް ގެންނަން ބުނާނަން..ފޮޓޯއެއް ނެތްތަ؟ "\n"މަންމަމެންނަށް ސަޕްރައިޒެއް ދޭނީ....." ގަޒަލް ލާނެތްގޮތަކަށް ހީގަތެވެ.\n"މިވަރުގެ ސަޕްރައިޒެއް މީހަކަށް ނުދެވޭނެ. މަންމަ ހަމަ ޝޮކްޖެހުނީ...." ސަބީނާ ގޮނޑީގައި އިށީދެ ބޯ ދެފަރާތަށް ހޫރައިލަމުން ހިނިތުންވެލިއެވެ.\n"މާމަ ކިޔާނެ ދަރިއެއް މި ލިބުނީނު..."\n"އަސްލުވެސް......." ގަޒަލް އެއް ލޯ މަރައިލިއެވެ.\nރެއިނާ ނޭވާ ހިފަހައްޓައިލިއެވެ. ދެވަނަފަހަރަށްވެސް ވިކައިގަތެވެ. ގަޒަލް ހިނި އައެވެ. ރެއިނާ އަށް އޮންނާނީ ކޮން ޔަގީންކަމެއް ހެއްޔެވެ؟ ގަޒަލް ކައިޔާން ކިޔާ ބޮން މިތަނަށް ވައްޓާލައިފިއްޔާ މިގެ ރޫޅިދާނެއެވެ. އިތުރު ސަޕްރައިޒެއް ދޭކަށް ގަޒަލްގެ ހިތަކު ނެތެވެ. މިކާހް މަންމަމެން ކުރިމައްޗަށް އައުމުން ކައިޔާންގެ ސިފަތައް އެކުއްޖާގެ ފަރާތުން ފެނި ޝައްކުވެ ނޫނީ ޔަގީންނުވާންވީ އެއްވެސް ސަބަބެއްނެތެވެ.\nކައިޔާން ތެދުވެގެންގޮސް އިސްކޮޅު ސައިޒްގެ ލޯގަނޑު ކުރިމަތީގައި ހުއްޓުނެވެ. ހަށިގަނޑުގެ ޒަޚަމްތައް މުޅިންހެން ހިކިފައި ހުއްޓަސް އަދިވެސް އެއް އަތް ނިކަން އައިބުވެފައި "ޒޯމްބީ"އެއްފަދައެވެ. އަންހެންކުދިން މޮޔަވި ކައިޔާން ދިޔަ ތަނެއްވެސް ނޭގެއެވެ. ލޯގަނޑުން އޭނައާއި ހަތަރުކަޅި ހަމަކުރީ ބީރައްޓެއްސެކެވެ. އެމޫނުމަތިން ދެކެ ފަރިތަ ސިފައަކަށް ފެނުނީ ލޮލެވެ. ލޮލުގެ ރީތި ކުލައަކަށް ބަދަލެއް ނައިކަމުގައި ވިޔަސް އެލޯ ފްރޭމްކޮށްލަދިން ބޯ ދިގު އެސްފިޔަތައް ވަކިވެ ރީތިކަން ގެއްލި އާދައިގެ އިންސާނަކަށް ވެއްޖެއެވެ. މަރުވުމުން ހަށިގަނޑު ހަލާކުވާފަދައިން އެންމެން ސަނާ ކިޔާ ހަށިގަނޑު ދުނިޔޭގައި ހުއްޓާ ހުތުރުވެ ކަށިގަނޑަކަށް ވެއްޖެއެވެ. އޭނަ ފެނުމުން އަންހެންކުދިން ދުވެ ފިލާނެއެވެ. އެންމެ ލޯބިވި ހަޔާތުގެ ބައިވެރިޔާވެސް އޭނަގެ ހުތުރު ސިފަ ފެނި ބިރުން ދުވެ ފިލީއެވެ.\n"މަދުވަނީ ދަޅެއްއެކަނި؟ ޑެވިލްވެސް މިއަށްވުރެ ހެންޑްސަމްވާނެ. އެހެންވެ ދޯ ފުރާނައަކީ މުހިއްމު އެއްޗަކަށްވަނީ؟ ހަށިގަނޑަކީ ބޭކާރު އެއްޗެއް.........." ކައިޔާން ނަޒަރު ވަކިކުރަން އުދަގޫވެފައި ހުރިއިރު ރެއިނާ އޭނައަށް މަލާމާތްކޮށްފައި ހެމުންދާކަމުގެ އިހުސާސް ކުރެވުނެވެ.\nޔަގީނެވެ. ރެއިނާ ހިތާހިތުން މަލާމާތްކޮށް އުފާކުރާނެއެވެ. ހުރިހާވެސް ކަމަކީ ރެއިނާގެ ބަދު ދުޢާއެވެ.\nރެއިނާ އޭނަގެ ދިރިއުޅުން ބަރުބާދުކޮށްލައިފިއެވެ. "އުފާކުރާނެ ކަމެއްނެތް. އަހަންނަށްވެސް ކުރެވިދާނެ ކަންތައް އެބަހުރި." ކައިޔާން ގެ ލޮލަށް ކަރުނަ ޖަމާވާންފެށުމުން އޭނަ އެނދާ ދިމާލަށް ހިނގައިގަތެވެ.\nމަންމަ ކޮޓަރިއަށް ވަންއިރު މިއަދު މޫނުމަތިން ތަފާތު ވިދުވަރެއް އެބަހުއްޓެވެ. ލެވެންޑާކުލައިގެ ސްކާފުން އިސްތަށިގަނޑު ނިވާކޮށްފައިވުމުން އެ ދޮންމޫނުން ނޫރާނީކަމެއް ވިދާ ބަބުޅައެވެ. މަންމަ ވަނީ އިސްލާމީ ރީތި ސަލާމުން ސަލާމްކޮށްލާފައެވެ. މަންމަ ކައިޔާންގެ މަގަތު އިށީނެވެ. ހާލު އޮޅުން ފިލުވިއެވެ. އާދައިގެ މަތިން ކައިޔާން އޮތީ އުފާވެރި މޫޑެއްގައެވެ.\n"ނަސީބަކުން މަމީއަކާއި ވައްތަރެއްނޫން. ލޯގަނޑުން ބަލާލިއިރު ފެނުނީ ޒޮމްބީއެއް........."\n"ހަނީ. އެހެންމީހުންގެ ލޮލުން ބަލަން ދަސްކޮށްބަލަ. މަންމައަށް ދަރިފުޅު ބާންސްތަކާއި އެކުވެސް ހަމަ ވަރަށް ރީތި. ވަރަށް ލޯބި. ލޯބިވާ މީހުންނަކަށް ރީތި ސިފަ މުހިއްމުވާނެތަ؟ މީހާގެ ހުރިހާވެސް އެއްޗަކީ އަޚުލާގާއި އެތެރެފުށުގެ ރީތިކަން. ކެރެކްޓާ. ކިތަންމެ ރީތި މީހެއްވެސް އުޅޭ ވައްތަރުން އެންމެން ފޫހިވެދާނެ. ވީމަ ދަރިފުޅުގެ ނަޒަރިއްޔާތު ބަދަލުކޮށް އަމިއްލަ ނަފުސަށް ލޯބިކުރަން ދަސްކުރޭ. ހަޔާތުގެ ކޮންމެ ކަމަކީ ﷲ ސުބުހާނަހޫ ވަތައާލާ ކުރިމަތިކުރުވާ އިމްތިހާނެއް. އެކަމުން އިބުރަތް ލިބިގަންނާނީ ވިސްނުންތެރިން. އަދި ކެތްތެރިވެ ﷲގެ މިންވަރުފުޅަށް ރުހިގެން ހުރުމުން ރަގަޅުގޮތްތައް މެދުވެރިކުރައްވާނެ. އެއްވެސް މީހަކު ތިމާގެ ދަރިއެއްގެ ފަޔަށް ކަށްޓެއް ހެރެންވެސް ނޭދޭނެ ދަރިފުޅާ އެކަމަކު އެފަދަ ކިތަންމެ ނުރައްކާތައް މެދުވެރި އެބަކުރައްވާ. ފުރާނަވެސް ގެއްލިގެން އެދަނީ. މައިންބަފައިންނަށްވެސް ދަރިން ރައްކާތެރިކުރެވޭނެ އެންމެ މައްޗަށް ކުރިޔަސް އެ އަޅުތަކުންނަށް އެއަށްވުރެ ބޮޑަށް ލޯބިވެވޮޑިގަންނަވާ ފަރާތެއްވޭ. ދިމާވާ މިފަދަ ކަންތައް ތަކުގެ ހިކުމަތެއް އިންސާނުންގެ ބަލިކަށި ސިކުނޑިތަކަށް ވިސްނައެއް ނުގަނެވޭނެ. ނަމަވެސް މިއީ ހަމަ ދަރިފުޅަށް ރަގަޅަކަށް ދިމާވިކަމެއްކަމަށް ބަލަމާ. އޭގެ ބްރައިޓް ސައިޑް ނަގާނީ.ކައިއަށް މި ހާދިސާ ދިމާނުވިނަމަ ލޯބިވާ މީހުން ވަކި ނުކުރެވުނީސްކަން ނޭގޭ. އެވާހަކައެއް ނޫނޭ. ކައިއާއި ނުލާ ވާހަކަތަކެއް ދެއްކިއްޖެ. ވައިބާ ގްރޫޕްގައި ވަގުތުން އޮންނާނެ. އެކަމަކު މަންމަވެސް ކިޔާދޭނަން....." ސަބީނާގެ ވާހަކަތައް އަހަން އިންއިރު ކައިޔާން އެކަމާ ދެކޮޅެއް ނަހަދައެވެ. އެވާހަކަތައް އަހަން ހިމޭނުން އޮތްއިރު އެކި ޚިޔާލުތައް އޭނަގެ ސިކުނޑީގައި ދަތުރުކުރިއެވެ.\n"ރެއިނާ މަންމަ ގާތު ރުގުޔާގެ ވާހަކަވެސް ބުނާނީ. މަންމަމެން އަދި އެވާހަކަތައް ގަބޫލުވެސް ކުރާނެ ގުޒް މަރައިލީ މެގްނޯލިއާ ގަހުގައި އުޅޭ ޖިންނި. ގަޒަލް ޕެރެލައިޒްކޮށް މިލާން ދުނިޔެއިން މޮޔަކޮށް އާއިލާތެރޭ މަރުވި އެންމެންވެސް ޖިންނީގެ ސަބަބުންކަމުގައި އެވީ. އަހަރެންގެ ފްލައިޓްވެސް ވައްޓައިލީ އެ ޖިންނި. ކާފަ ކުރިން އެވާހަކަތަކެއް ނުކިޔާ. ރެއިނާ ކާފަމެންގެ ބޮލަށް އެރިގެން ސިކުނޑި ދޮވެލީ. އެ މިލާންވެސް ޖިންނިންގެ ބޮލުގައި ހުރިހާކަމެއް އަޅުވާފައި ރެކިގަތީނު........"\n"އަދި އެ ރުގުޔާ ކުރަން ގެންނަ އައްމާދުގެ ދަރިފުޅު މިކާއަކީ ރެއިނާގެ ދަރިފުޅުކަމުގައިވަނީ...." ސަބީނާގެ ޖުމްލައިން ކައިޔާންގެ ލޮލަށް ވެރިވި ސިހުމާއި ތެދުވެ އިށީދެވުނުގޮތް ސަބީނާއަށް ފާހަގަ ނުކުރެވުނީ އެވަގުތު އޭނަ ތެދުވެގެންގޮސް ފްރިޖް ހުޅުވާލައިގެން ހުރީމައެވެ.\n"އަދިވެސް ފްރޮސްޓީ ދޫކޮށެއްނުލެވޭ ދޯ. މި ޖީމިން ފްރޮސްޓީއަކީވެސް މިލާންމެންގެ ފެކްޓްރީއިން އުފައްދާ އެއްޗެއް....." ސަބީނާ އެކަތި ހިފައިގެން އައިސް އިށީނެވެ. "މަންމަވެސް މިކަހަލަ ޑެއިރީ އެއްޗެހި ނުކާން ހުއްޓަސް އެބަ ކެވޭ....."\n"ސޯ ކޮންއިރަކު އޭނަ އަންނަނީ "ކައިޔާންގެ ހިތުގެ ތެޅުން ނިކަން ބާރެވެ.\nކައިޔާންގެ ހިތް އޭގެ މަގާމުދޫކޮށްފައި ނުކުމެދާނެހެން ހީވި ވަގުތުކޮޅެކެވެ. ބަޔާން ނުކުރެވޭފަދަ ގޮތަކަށް ހިތް އެދުންވެރިވީ އެދުވަސް އަވަހަށް އައުމަށެވެ. މިކާހް ދެކޭހިތުން ބޭގަރާރުވެ ލޮލުގައި ކަރުނަ ހިނގައިލިއެވެ. މިކާހް އައުމަށްފަހު އޭނައަށް އެކުއްޖާގެ ހަގީގަތް ސިއްރުކޮށްގެން ހުރެވިދާނެކަމާއިމެދު ޝައްކު އުފެދުނެވެ. އައްމާދުގެ ގާތުގައި އޭނަގެ ދަރިއަކު ހުންނަން ގާނޫނީ އަދި ދީނީ ގޮތުންވެސް ހައްގެއް ނެތެވެ. އޭނައާއި ރެއިނާގެ ކައިވެނި ކުރެވި ހަލާލު ގުޅުމެއްގައި ލިބުނު ދަރިއަކަށް ވީ ހިނދުވެސް ޟަމީރު އޭނައަށް މަލާމާތްކުރިއެވެ. އެދަރިފުޅާއިމެދު ބުނެވުނު އިހާނެތި ބަސްތައް ހިތަށް ތަދުކުރުވިއެވެ. އައްމާދުގެ ނަސީބާއިމެދު ހިތުގައި ހަސަދައިގެ އޮއިވަރެއް ދަތުރުކުރިއެވެ. އައްމާދު އަމިއްލައަށް ދަރިއެއް ނުހޯދާ އެހެން މީހުންގެ ދަރިން ގެންގުޅެންވީ ސަބަބެއް ނޭގެއެވެ.\nއާ ގެއިން އޭނައަށް ހަމަޖެހިފައިވާ ކޮޓަރިއަށް ވަދެފައި ހުސްކަމެއް އިހުސާސް ކުރެވުނެވެ. ސަޖަލްއާއެކު ދިރިއުޅުނު ގެއަށްވުރެ އެންމެ ތަންކޮޅެއްވެސް ޝާހީކަން ކުޑައެއް ނޫނެވެ. ބަލައިލި ކޮންމެ ދިމާލަކުން ފެންނަނީ މުއްސަދިކަމުގެ ކުލައެވެ. ފައިދަށުގައިވާ ދޫލައާއި ބިއްލޫރި ދޮރުތަކުގައި ދަމާފައިވާ ޑިޒަައިން ދޮރުފޮތިތަކާއި އުސްފަންގިފިލާ އަދި ޗާންދަލިއާތަކާއި އަގުބޮޑު ފަރުނީޗަރުތަކާއި ތަނަވަސްކަމުންވެސް އިންސާނެއްގެ ހިތް އާޝޯޚުކުރުވާނެއެވެ. އިންޓީރިއާ ޑިޒައިންއަށް ސާބަސްދޭވަރުވެއެވެ. ކައިޔާން ބިއްލޫރި ދޮރުފަތް ކަހާލާފައި ބެލްކަންޏަށް ނުކުތުމުން ފިނިފިނި ވައިރޯޅިއެއް މޫނުގައި ބީހިލިއެވެ.\n"އަހަރެން ސަޖަލް މަތިން ހަދާން ނައްތާލާނަން. އަހަންނާއި ދުރަށް ދިޔަގޮތަށް...." ކައިޔާން ލޯ މަރައިލިއިރު ކަރުނަތިއްކެއް އެސްފިޔައިން ތިރިއަށް ދެމިގަތެވެ.\nކުއްލިއަކަށް އަނުދުން ފެވިފައިވާ ކަޅުކަން ގަދަ ބޮޑު ދެލޯ އޭނަގެ ލޮލުގެ ތެރެއިން ފެނިލިއެވެ.\n"ރެއިނާ..........ކީއްވެ އަހަންނަށް މިހެން ހެދީ؟ "\nދުރުދުރަށް ދާންދެން ފެންނަން ހުރި ފެހިކަން ގަދަ ގަސްތަކުގެ ފަތްތަކުގެ މަތީ ކުދި ޖަވާހިރުތައް ފަދައިން ޝަބުނަމް ވިދާ ބަބުޅައެވެ. ފަޒާގައި ހިފާފައިވަނީ ދޫނިތަކުގެ ލަވަޖެހުމުގެ އަޑެވެ. ކުއްލިއަކަށް އައި ކޮޅިގަނޑު އެއްކޮށް ނެގި އުޑުމަތި ފީރޯޒެއް ފަދައިން ފެތުރިފައި އޮތެވެ. އަމާންކަމުގެ ދެވަނައެއްނެތް އެގޭގެ ގަސްތަކުގެ ތެރޭގައި ރެއިނާއާއި ގަޒަލް ވާހަކަ ދައްކައިލަން ތިއްބާ މިލާން އަންނަތަން ފެނުނެވެ. އެ ރީތި ހިގުމަށް އެސްފިޔަޖަހައިލަން ނޭގި ބަލަހައްޓައިގެން ގަޒަލް އިނެވެ.\n"ޑޭމް މިލާން..." ގަޒަލް ލޯ ކުޑަކޮށްލިއެވެ.\n"ހައި ގާލްސް...........ތިވަރަށް ނުބެލިޔަސް ވެދާނެ...."\n"ކީއްކުރަން ތިއައީ؟ " ގަޒަލް އެހިއެވެ.\n"އަހަރެންގެ ވައިފް ދެކެލަން އައިސްގެން ނުވަނީތަ؟ " މިލާން މަޖާވެލާފައި އެހިއެވެ.\n"ގަރުނުގެ އެންމެ ބޮޑު ތެދު ތިހެދީ. ޑިސްއޭބްލްޑް ވައިފްއަކާއި ހެދި އުޅޭނީ ކާކު؟ " ގަޒަލްގެ ފިޔާތޮށިކުލަ އަރާ މޫނަށް ރަތްކަމެއް ވެރިވާން އުޅުނެވެ. މިލާންގެ ފެހިކުލަ އަރާ ދެލޯ މިއަދު ވަކިން ރީތިހެން ހީވިއެވެ. ލާފައި ހުރި ފެހި ކުލައާއި ގުޅެނީކަން ނޭގެއެވެ.\n"މޮޔައެއް އުޅެދާނެ. ދެން ހަމަ ފްލޯލެސް ވާން ޖެހޭތަ؟ ޕާފެކްޓް މީހަކާއި ހެދި އުޅޭނީ ޕާފެކްޓްމީހެއްނު. ތެދަށް ބުނަންޏާ މިއައީ މަންމަ އިންވައިޓްކުރީމަ. މަންމަ މިކޮޅަށް އައިކަން އެނގެނީ މިގޮތަށް ދައުވަތެއް އައީމަ...." މިލާން ހީލިއިރު އެހާ އަޅައިގަތީ އެ ހިނިތުންވުމުގައި އެތައް އަސަރެއް އެކުލެވޭތީއެވެ. ގަޒަލްއާއި މިލާންގެ ހަތަރުކަޅި ހަމަވިއެވެ. އިރުކޮޅެއްވާންދެން މިލާންއަށް ބަލަން ހުރެވުނެވެ.\n"ޔޫ ނޯ ވަޓް؟ އައި ޑޯންޓް ކެއާ......." ގަޒަލް އަނެއް ފަރާތަށް އެނބުރުނެވެ. "މިގެއަށް ކޮންމެހެން ނަޔަސް ވެދާނެ...................."\n"ޔޫ ކްރޭޒީ ޖޯކަރ....... ޔޫ އާ އިންސޭން....." ގަޒަލް ހަޅޭއްލަވަައިގަންނަމުން ބުނެލިއެވެ. އަދި ގޮނޑި ދުއްވާލައިފިއެވެ.


Umurun 50 Aharu Viyas, Kulhe Ehchehi Ekkurumuga! - Vaguthu\nއުމުރުން 50 އަހަރުވިޔަސް، ކުޅޭ އެއްޗެހި އެއްކުރުމުގައި!\nފިލިޕީންސް އަށް އުފަން ގްރެފިކް އާޓިސްޓް ޕެރްސިވަލް ލޫގްއަކީ ވަރަށް ކުޑަ އިރުން ފެށިގެން ފާސްޓްފުޑް ރެސްޓޯރެންޓުތަކުން ދޭ ކުޅޭ އެއްޗެހި އެއްކުރަން ފޯރި ހުންނަ މީހެކެވެ. އޭނާ އެ މަސައްކަތް ފެށީ އުމުުރުން އެންމެ ފަސް އަހަރުގައެވެ.\nމިހާރު އުމުރުން 50 އަހަރުގެ އެ ފިރިހެން މީހާ އަދިވެސް ދަނީ ރެސްޓޯރެންޓްތަކުން ދޭ ކުޅޭ އެއްޗެހި އެއް ކުރުމުގެ މަސައްކަތް ކުރަމުންނެވެ. އޭނާ އެންމެ ގިނައިން އެއްކުރަނީ މެކް ޑޮނާލްޑް އާއި ބާގާ ކިންގް ފަދަ ތަންތަނުން ލިބޭ ކުޅޭ އެއްޗެހިއެވެ.\nމިހާރު އޭނާ އަތުގައި މި ގޮތަށް އެއްކޮށްފައި ހުރި 20،000 އަށް ވުރެ ގިނަ ކުޅޭ އެއްޗެހި އެބަހުއްޓެވެ. އޭނާ އަށް 2014 ވަނަ އަހަރު ވަނީ ދުނިޔޭގެ ރެކޯޑު ފޮތުން ވެސް ޖާގަ ލިބިފައެވެ. އޭރު އޭނާގެ އަތުގައި ހުރީ 10،000 ވަަރަކަށް ކުޅޭ އެއްޗިއްސެވެ.\nއޭނާ ގަބޫލު ކުރާ ގޮތުން ކޮންމެ ކުޅޭ އެއްޗަކީ ވެސް ކޮންމެވެސް ވާހަކަ އެއް ބުނެދޭ އެއްޗެކެވެ.\nއޭނާ ގެންގުޅޭ ކުޅޭ އެއްޗެހި ބަހައްޓާފައި ވަނީ ތިން ބުރި އިމާރާތެއްގައެވެ. އޭނާގެ އަތުގައި ހުރި ގިނަ ކުޅޭ އެއްޗެއްސަކީ އަމިއްލަ އަށް ގަނެފައިވާ ތަކެއްޗެވެ. ނަމަވެސް މަދުން ނަމަވެސް ގާތް ރަހުމަތްތެރިންނާއި އާއިލާ މީހުން ހަދިޔާކޮށްފައިވާ ތަކެތި ވެސް މީގެ ތެރޭގައި އެބަހުއްޓެވެ.\nއޭނާ އަކީ އެންމެ ކުޑަ އިރު ވެސް ކުޅޭ އެއްޗެހިން ކުޅެ އުޅުމުގެ ބަދަލުގައި އެތަކެތި ރީތިކޮށް އަތުރާފައި ބަހައްޓާ، އެ ތަކެތި ބަލަހައްޓަން ލޯބި ކުރާ މީހެކެވެ.


Disney: Kudairun feshigen dhivehinnaa gulhifai | Mihaaru\nޑިޒްނީ ކާޓުނެއްގެ މަންޒަރެއް--\n07 ނޮވެމްބަރ 2019 - 16:24\nދިވެހިންގެ ތެރޭގައި އެގޮތަށް އެންމެ މަގުބޫލުކަން ލިބިފައިވާ ޗެނަލްތަކުގެ ތެރޭގައި ޑިޒްނީގެ ޗެނަލްތަކާއި ޑީޒްނީގެ ކާޓޫން އަދި ފިލްމުތައް ވަރަށް މަޝްހޫރެވެ. ޑިޒްނީގެ ފިލްމުތަކުގެ ހުންނަ ޝައުގުވެރި ވާހަކަތައް ގެނެސްދީފައިވާ ގޮތް ދުނިޔޭގެ އެންމެންގެ ސިކުނޑީގައި ވަނީ ހަރުލައިފަ އެވެ. އޭގެ އެންމެ ބޮޑު ހެއްކަކީ ޑިޒްނީގެ ޗެނަލްތަކުގެ ފޭނުން މުޅި ދުނިޔޭގައި އިތުރުވެފައިވާ މިންވަރެވެ.\nޑިޒްނީން ގެނެސްދީފައިވާ ގިނަ ފިލްމު، ކާޓޫން އަދި ޝޯތައް ދިވެހިންގެ ތެރޭގައި މަޝްހޫރެވެ. ކުޑައިރުން ފެނިގެން ޑިޒްނީގެ ކެރެކްޓާތަކާއި ފިލްމުތައް ހަނދާނުގައި ވަނީ ހަރުލައިފަ އެވެ. ކުޑައިރު އުފަންދުވަހުގެ ޕާޓީގެ ތީމްތަކުން ސްކޫލްގެ ކޮންސެޓުން ފެށިގެން ޑިޒްނީގެ ކެރެކްޓާތައް ފެނުމަކީ މިކަމުގެ ހެއްކެކެވެ.\nޑިޒްނީގެ މަޝްހޫރު ކާޓޫންތަކުގެ ތެރޭގައި ހިމެނޭ ފްރޯޒަން، ލަޔަން ކިންގް، މިކީ މައުސް، ސްޕައިޑާ މޭން، ހަނާ މޮންޓާނާ ފަދަ ފިލްމުތަކަކީ މިހާރު ސިނަމާގައި އެޅުވިޔަސް ދިވެހިންގެ ތެރޭގައި ހައުސް ފުލްވާނެ ޝޯތަކެއް ކަން ޔަގީނެވެ. އަދި ޓީވީ ޗެނަލުން ކޮންމެ ދުވަހަކު ދެއްކިޔަސް އެބަލަން ފޫހިކަމެއް ނެތި ތިބެވޭނެ ޝޯތަކެވެ.\nޑިޒްނީގެ މެލެފިޝެންޓްގެ މަންޒަރެއް--\nޑިޒްނީގެ އެންމެ ހާއްސަ ކަމަކީ މި ފިލްމްތައް އެ މީހުންގެ އުފެއްދުންތައް ހުރިހާ އުމުރެއްގެ މީހުން ވެސް ޝައުގުވެރިކަމާއި ފޫހިކަމެއް ނެތި ބަލާލެވޭ ކަމެވެ. ކުޑަކުދިންނަށް ބަލާލެވޭ ހުރިހާ ޗެނަލްތަކުގެ ތެރެއިން ވެސް ޑިޒްނީގެ ޗެނަލްތަކަށް ދިވެހިންގެ މެދުގައި ވެސް ޑިމާންޑް މިހާ އިތުރުވުމުގެ އެންމެ ބޮޑު އެއް ސަބަބަކީ މިއެވެ.\nޑިޒްނީގެ އަމާޒަކީ އެ މީހުންގެ ކޮންޓެންޓް އާއިލާގެ ކޮންމެ މެމްބަރަކު ވެސް ހިތްހަމަޖެހުމާ އެކު ބަލާލެވޭނެ އެއްޗެއްގެ ގޮތުގައި ގެނެސްދިނުމެވެ.\nރާއްޖޭގައި ޑިޒްނީ ގެ ހުރިހާ ޗެނަލްތަކެއް މިހާރު ބަލާލެވެއެވެ. އެއީ ހަމައެކަނި ދިރާގު ޓީވީ މެދުވެރިކޮށެވެ. އެގޮތުން ދިރާގު ޓީވީން ޑިސްނީ ޗެނަލް އާއި މާވެލް އެޗްކިއު އާއި ޑިސްނީ ޖޫއާރް އާއި ޑިސްނީ އިންޓަނޭޝަނަލް އެޗްޑީ ލިބެއެވެ. އެހެން ކަމުން ދިރާގު ޓީވީން ގެނެސްދޭ ޑިސްނީ ޗެނަލްތައް މުޅި އާއިލާއާ އެކު އެއްވެސް ފޫހިކަމެއް ނެތި ގިނަ ބަޔަކު ބަލަމުން އަންނަ ކަމީ މި ޗެނަލް އަށް ލިބެމުންދާ ތަރުހީބުގެ ހެއްކެކެވެ.\nދިރާގުން ހުޅުވާލާފައިވާ ޕްރޮމޯޝަން--\nކުޑަކުދިންގެ މެދުގައި މި ޗެނަލްގެ މަގުބޫލުކަމާ އެކު ކޮންމެ ކުޑަކުއްޖަކު ވެސް ޗުއްޓީ ހޭދަކޮށްލަން ދާން އެންމެ ޑްރީމް ކުރާނީ ޑިސްނީ ލޭންޑް އަށެވެ. ޑިސްނީ ލޭންޑަށް އެ ކުދިން އާއިލާ އާ އެކު ގެންދިއުމަށް ދިރާގުން މިހާރު ވަނީ ރަނުގެ ފުރުސަތެއް ހުޅުވާލާފަ އެވެ.\nދިރާގު ޓީވީގެ ކަސްޓަމަރުންނަށް ހާއްސަ ޕްރޮމޯޝަނެއް ގެ ދަށުން ޑިޒްނީ ކެރެކްޓާތަކާ އެކީގައި، އެތަން ތަޖުރިބާކޮށްލުމުގެ ފުރުސަތު މިހާރު މިއޮތީ ފަހިވެފަ އެވެ.\nމި ޕޮރޮމޯޝަނުގައި ދިރާގު ޓީވީ މިހާރު ގެންގުޅުއްވާ ކަސްޓަމަރުންގެ އިތުރުން އަލަށް ދިރާގު ޓީވީ ކަނެކްޝަން ނަންގަވާ ކަސްޓަމަރުންގެ ތެރެއިން ނަސީބުވެރި ފަރާތަކަށް ހުރިހާ ހަރަދަކާ އެކު ފަސް ދުވަހަށް ޝެންހާއި ގައި ހުންނަ ޑިޒްނީ ލޭންޑަށް އާއިލާއާ އެއްކޮށް ދިޔުމުގެ ފުރުސަތު ލިބޭނެ އެވެ. މިއީ ރަނުގެ ފުރުސަތެކެވެ.\nއިތުރު ލިޔުންތައް ދިރާގު ޑިޒްނީ އެޑްވަޓޯރިއަލް


Vaahaka: Aboobakurugefaanuge Keerithi Kurevvun | #Dhiislam\nއަބޫ ބަކުރުއްޞިއްދީޤް رضي الله عنه ކީރިތިކުރެއްވުން\n3 years ago |4comments| February 23, 2015\nއަބޫބަކުރުގެފާނަކީ އިސްލާމީ އުންމަތުގެ އެންމެ ފުރަތަމަ ޙަލީފާއެވެ. ރަސޫލާ ޞައްލަﷲ އަލައިހި ވަސައްލަމް ފިޔަވައި މިއުންމަތުގައި ހުރި އެންމެ ހެޔޮވެގެންވާ ބޭކަލަކީ އެކަލޭގެފާނެވެ. އިތުރު އެކަލޭގެފާނުގެ ހަދީޘްފުޅުތަކުން އެނގޭގޮތުގައި އަބޫބަކުރުގެފާނުގެ އީމާންކަން ތިލަފަތުގެ އެއްކޮޅަށް ލުމަށްފަހު އުންމަތުގެ އެންމެންގެ އީމާންކަން ތިލަފަތުގެ އަނެއްކޮޅަށް ލީކަމުގައި ވިޔަސް އެކަލޭގެފާނުގެ އީމާންކަން ބުރަވެގެންދާ ހުއްޓެވެ. މިހެންކަމުން ޞަހާބީ ބޭކަލުންގެ ތެރެއިން ﷲ ހަނދުމަކޮށް އެންމެބޮޑަށް ކީރިތި ކުރެއްވުން ބޮޑުވެގެންވާ ބޭކަލަކީވެސް އެކަލޭގެފާނެވެ. އެކަލޭގެފާނުގެ ކީރިތިކުރެއްވުމާއި ބެހޭގޮތުން އައިސްފައި ވެއެވެ.\nﷲ އެބޭކަލަކަށް ރުއްސުންލެއްވި އަބޫސައީދިލް ޚުދުރީގެ އަރއަހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ނަބިއްޔާ ޞައްލަﷲ ޢަލައިހި ވަސައްލަމް ޚުތުބާއެއް ދެއްވަމުން ޚަދީޘް ކުރެއްވިއެވެ. ” ހަމަކަށަވަރުން ދުނިޔެއާއި ﷲ ގެ ޚަޟުރަތުގައިވާ ހެޔޮކަމާއި ދެކަމުން ކޮށްމެވެސް އެއްކަމެއް ޚިޔާރު ކުރެއްވުމަށް އެއިލާހުގެ އަޅާ (އެބަހީ މުޙައްމަދު ޞައްލަﷲ ޢަލައިހި ވަސައްލަމް) އަށް އިޚްތިޔާރު ދެއްވުނެވެ. އެހިނދު އެކަލޭގެފާނު ޚިޔާރު ކުރެއްވީ ﷲ ތަޢާލާ ޙަޟްރަތުގައިވާ ހެޔޮކަންތަކެވެ.”\nއެހިނދު ﷲ އެބޭކަލަކަށް ރުއްސުންލެއްވި އަބޫބަކުރުގެފާނު ކީރިތި ކުރެއްވިއެވެ. (އަބޫސައީދީލް ޚުދުރީ ވިދާޅުވިއެވެ.) ފަހެ ތިމަންކަލޭގެފާނު ހިތާހިތާ ބުނެލީމެވެ. މިކަލޭގެފާނު ކީރިތިކުރައްވަނީ ކީއްވެގެންބާވައެވެ! ﷲ ތަޢާލާ އެއިލާހުގެ އަޅަކު ދުނިޔެއާއި ﷲ ގެ ޙަޟުރަތުގައިވާ ހެޔޮކަމާއި ދެކަމުން ކޮންމެވެސް އެއްކަމެއް ޙިޔާރު ކުރެއްވުމަށް އިޙްތިޔާރު ދެއްވުނުހިނދު އެއަޅަކު އިޚްތިޔާރު ކުރެއްވީ ﷲ ތަޢާލާ ޙަޟުރަތުގައިވާ ހެޔޮކަންތަކެވެ. އެއަޅާއަކީ ރަސޫލާ ޞައްލަﷲ އަލައިހި ވަސައްލަމް އެވެ. ތިމަންބޭކަލުންގެ ތެރެއިން އެންމެ ޢިލްމުވެރިކަމަށް ބޮޑުވެގެންވާ ބޭކަލަކީ އަބޫބަކުރުގެފާނެވެ. އިތުރު އެކަލޭގެފާނު ހަދީޡް ކުރެއްވިއެވެ. ” އޭ އަބޫބަކުރުގެފާނެވެ! ކަލޭގެފާނު ކީރިތި ނުކުރައްވާށެވެ! ތިމަންކަލޭގެފާނު އެބޭކަލަކާއި އެކީ އުޅުއްވުމަށާއި އެބޭކަލެއްގެ މުދަލާއި ދޭތެރޭގައި އެންމެ ހެޔޮ ރަނގަޅު ވެގެންވާ ބޭކަލަކީ އަބޫބަކުރުގެފާނެވެ. ތިމަންކަލޭގެފާނު، ތިމަންކަލޭގެފާނުގެ އުއްމަތުގެ ތެރެއިން ޚަލީލު (އެކީގައި ވުމުގައި ވަރަށްމަތިވެރި ދަރަޖައެއް) އެއްގެ ގޮތުގައި ބޭކަލަކު އިޙްތިޔާރު ކުރައްވާނަމަ ތިމަންކަލޭގެފާނު އިޚްތިޔާރު ކުރެއްވީހީ އަބޫބަކުރުގެފާނެވެ. އެހެންނަމަވެސް އެކަލޭގެފާނާއި އެކީގައިވެސް ވަނީ އިސްލާމްދީނުގެ އުޚުއްވަތްތެރިކަމާއި ލޯތްބެވެ. އަބޫބަކުރުގެފާނުގެ ދޮރުކޮޅު ފިޔަވައި މިސްކިތުގައި (އެބަހީ މަސްޖިދުލް ނަބަވީ) ގައި ބަންދުނުކުރާ ދޮރުކޮޅެއް ހުރެގެން ނުވާނެއެވެ. ” 1\nއަބޫބަކުރުގެފާނު ދުނިޔެއިން ހާޞިލު ކުރަން ކޮންމެހެން ބޭނުންޖެހޭ މިންވަރަށްވުރެ އިތުރަށް ބޭނުން ކުރެވިދާނެތިވެސް އެކަމާ ކަންތައް ބޮޑުފުޅުވެގެން ބައެއްފަހަރު ކީރިތި ކުރައްވައެވެ. މިމޭރުމުން އައިސްފައިވާ ރިވާޔަތެއްގައި ވެއެވެ.\nޒައިދު ބުނު އަރުޤަމްގެ އަރިހުން ރިވާވެގެންވެއެވެ. ” ހަމަކަށަވަރުން ﷲ އެބޭކަލަކަށް ރުއްސުންލެއްވި އަބޫބަކުރުގެފާނު ފެންފޮދަކަށް އެދިވަޑައިގަތެވެ. އެހިނދު ކަންވާރެއް ގެނެވުނެވެ. އޭގައި ފެނާއި މާމުއިވެއެވެ. އެކަލޭގެފާނުގެ އަނގަޔާއި އެކައިރި ކުރެވުނު ހިނދު އެކަލޭގެފާނު ކީރިތިކުރެއްވިއެވެ. (އޭގެ އަސަރުގައި) އެކަލޭގެފާނުގެ ވަށައިގެން ތިބި މީސްތަކުންވެސް ކީރިތި ކުރާގޮތް މެދުވެރި ކުރެއްވިއެވެ. އެއަށްފަހު އަބޫބަކުރުގެފާނު ހުއްޓަވާ ލެއްވިއެވެ. އެކަމަކު ދެން ތިބި މީސްތަކުން ހުއްޓައެއް ނުލިއެވެ. އެއަށްފަހު އަނެއްކާ އަބޫބަކުރުގެފާނު ކީރިތިކުރައްވަން ފެއްޓެވިއެވެ. (އެކަލޭގެފާނު ކީރިތި ކުރެއްވިވަރުން) އެތާނގައި ތިބި މީހުންހީކުރީ އެކަލޭގެފާނާއި ސުވާލުކުރަން އުނދަގޫވާނޭ ކަމަށެވެ. އިރުކޮޅެއްފަހުން އެކަލޭގެފާނުގެ މޫނުފުޅު ފޮހެލައްވައި ހަމަޖެހި ވަޑައިގަތެވެ. ދެން އެތާނގައި ތިބި މީސްތަކުން ދެންނެވިއެވެ. ކަލޭގެފާނު މިގޮތަށް ކީރިތި ކުރެއްވީ ކީއްވެގެންތޯއެވެ؟ އަބޫބަކުރުގެފާނު ވިދާޅުވިއެވެ. އެއްފަހަރަކު ތިމަންނޢ، ނަބިއްޔާ ޞައްލަﷲ ޢަލައިހި ވަސައްލަމްގެ އަރިހުގައި ވީމުއެވެ. އެހިނދު އެކަލޭގެފާނު ކޮންމެވެސް އެއްޗެއް ދުރުކުރައްވަން އުޅުއްވިއެވެ. ޙަދީޡް ކުރެއްވިއެވެ. ތިބާ ތިމަންކަލޭގެފާނާއި ދުރައްދާށެވެ! (މިހެން އިތުރު އެކަލޭގެފާނު ހަދީޡް ކުރެއްވިއިރު) އެކަލޭގެފާނުގެ އަރިހުގައި އެއްވެސް މީހަކު ހުއްޓައި ތިމަންނައަކަށް ނުފެނުނެވެ. ފަހެ ތިމަން ދެންނެވީމެވެ. އެ ﷲ ގެ ރަސޫލާއެވެ! ކަލޭގެފާނު ކޮންމެވެސް އެއްޗެއް ދުރުކުރައްވަން އުޅުއްވާތީ ތިމަންނައަށް އެބަ ފެނިވަޑައިގަނެއެވެ. އެކަމަކު ކަލޭގެފާނުގެ އަރިހުގައި އެއްވެސް މީހަކު ހުރިތަނެއް ތިމަންކަލޭގެފާނަކަށް ނުފެނެއެވެ! އިތުރު އެކަލޭގެފާނު ހަދީޡް ކުރެއްވިއެވެ. މިދުނިޔެ ތިމަންކަލޭގެފާނުގެ ކުރިމައްޗަށް ސިފަވެގެން އައެވެ. ފަހެ ތިމަންކަލޭގެފާނު އެ ސިފަވެފައިވާ ދުނިޔެކައިރީ ބުނީމެވެ. ތިބާ ތިމަންކަލޭގެފާނާއި ދުރަށް ދާށެވެ! ދެންފަހެ އެދުނިޔެ ދުރަށްޖެހުމަށްފަހު ބުންޏެވެ. ދަންނާށެވެ! ﷲ ގަންދީ ހުވާކޮށްފައި ދަންނަވަމެވެ. ކަލޭގެފާނު ތިމަންނައާއި ދުރަށްވަޑައިގަތް ނަމަވެސް ކަލޭގެފާނަށްފަހު މީސްތަކުން ތިމަންނައާއި ދުރަކަށް ނުދާނެއެވެ. (އަބޫބަކުރުގެފާނު ވިދާޅުވިއެވެ.) ފަހެ ތިމަންކަލޭގެފާނު ބިރުފުޅުގެން ވަޑައިގަތީ އެދުނިޔޭގެ ދަޅަތަކުގެ ތެރެއަށް ފަހަރެއްގައި ތިމަންކަލޭގެފާނު ގެންގޮސްފާނެތީއެވެ. ތިމަންކަލޭގެފާނަށް ކީރިތި ކުރެއްވުނީ އެހެންވެގެންނެވެ. ” 2\n(1)މަސްދަރު: ރިވާކުރެއްވީ އަލްއިމާމް ބުޚާރީ އެކަލޭގެފާނުގެ ޞަހީހް ބުޚަރީގައި\n(2) އަބޫ ނުއައިމް އަސްބަހާނީ ލިއުއްވާފައިވާ ހުއްލިޔަތުލް އައުލިޔާއި ގައި\nއައްޝައިޙް ޢަލީ ނަޖީބް ލިއުއްވާފައިވާ ” ﷲ ހަދުމަކޮށް ރުއިން ” މިފޮތުންނަގާފައި\nތިކިޖެހި ތާނަ ބޭނުންކުރައްވާ ނަމަ އެއްހަމައަކުން ރަނގަޅަށް ބޭނުންކުރެއްވުން އެދެމެވެ. މި ލިޔުމުގައި ތިކިޖެހިތާނައިގެ މައްސަލަތައް ވަރަށް ބޮޑަށް ހުރިކަން ފާހަގަކުރެވެއެވެ.\nއަބޫބަކުރުގެފާނު އެއްދުވަހު ގެޔަށް ވަޑާއިގަތް އިރު އަންބިކަބަލުން މާމީރު ކާއެއްޗެއް ހައްދަވާފަ ހުއްޓާ ފެނިވަޑާއިގެން އަންބި ކަބަލުންނާއި ސުވާލުކުރައްވަނީ މީކޮންތަނަކުން ހޯއްދެވި އެއްޗެންހޭ އެހިންދު އަންބިކަބަލުން ދަންނަވަނީ މީތިމަންކަމަނާ އެކިދުވަސް މަތިން ބާކީކޮށްގެން އެއްކުރި ފައިސާކޮޅަކަށް ގަނެގެން ހެއްދެވި ތަކެތިކަމަށް އެހިންދު އެކަލޭގެ ފާނަ އިހުސާސު ކުރެވުނީ އެކަލޭގެފާނަށް ބައިތުލްމާލުން ލިބެނީ ގިނައިން ކަމަށް ބުނެ، މުސާރައިގެ ބަޔެއް އަބުރާ ބައިތުލްމާލަ ޖަމާކުރަން ނިންމެވި، މިފަދަ ގޮތަކަށް އެތަކެއް ފަހަރު އެކަލޭގެ ފާނު މުސާރަ މަދުކޮށްފަ ބައިތުލް މާލަ ޖަމާކުރެއްވިކަމަށް ތާރީހުގައި ލިޔެވިފައިވޭ، މިއަދުގެ ވެރިން ކޮބައިތޯ؟\nGg.. Thi vidhaalhuvi anbikanbalunnah dhevvaa faisaa in baaky kurevvy umarubun Abdul azeezge anbi kanbalunnen noontho?


އައްޑޫ ސިޓީގައިވެސް ބޮޑު ޖަމާޢަތުގައި އަޟުޙާ ޢީދު ނަމާދު ނުކުރާގޮތަށް ނިންމައިފި އައްޑޫ ސިޓީގައިވެސް ބޮޑު ޖަމާޢަތުގައި އަޟުޙާ ޢީދު ނަމާދު ނުކުރާގޮތަށް ނިންމައިފި\nއައްޑޫ ސިޓީގައިވެސް ބޮޑު ޖަމާޢަތުގައި އަޟުޙާ ޢީދު ނަމާދު ނުކުރާގޮތަށް ނިންމައިފި\nއައްޑޫ ސިޓީގައިވެސް ބޮޑު ޖަމާޢަތުގައި އަޟްޙާ ޢީދު ނަމާދު ނުކުރާގޮތަށް ނިންމައިފިއެވެ.\nއައްޑޫ ސިޓީ ކައުންސިލުން ވިދާޅުވީ، ކޯވިޑް-19 އާއިގުޅިގެން އަޅާ ރައްކާތެރިކަމުގެ ފިޔަވަޅެއްގެގޮތުން މިއަހަރުގެ އަޟްޙާ ޢީދު ނަމާދުގެ ބޮޑުޖަމާޢަތް އައްޑޫ ސިޓީގެ އެއްވެސް އަވަށެއްގައި ނުބާއްވާގޮތަށް ހަމަޖައްސާފައިވާކަމަށެވެ. 1441 ވަނަ އަހަރުގެ އަޟްޙާ ޢީދުނަމާދުގެ ބޮޑުޖަމާޢަތް ނުބޭއްވިނަމަވެސް އައްޑޫސިޓީގެ ހުކުރު ކުރާ ހުރިހާ މިސްކިތެއްގައި މިއަހަރުގެ އަޟުޙާ ޢީދު ނަމާދުކުރުން އޮންނާނެކަމަށް އައްުޑޫ ސިޓީ ކައުންސިލުން ވިދާޅުވެއެވެ. އަދި ޢީދުނަމާދަށް ވަޑައިގަންނަވާއިރު މާސްކް އަޅުއްވައިގެން މުސައްލަ ހިއްޕަވައިގެން ޢީދުނަމާދުގެ ޖަމާޢަތަށް ވަޑައިގަތުމަށް ސަމާލުކަންދެއްވުމަށްވެސް އެކައުންސިލުން ވަނީ އެދިފައެވެ.\nމިއަހަރުގެ އަޟްޙާ ޢީދު ނަމާދު އައްޑޫ ސިޓީގައި ބޮޑު ޖަމާޢަތުގައި ނުކުރާގޮތަށް ނިންމާފައިވާއިރު، މާލޭ ސިޓީގައިވެސް އަޟްޙާ ޢީދު ނަމާދު ބޮޑު ޖަމާޢަތުގައި ނުކުރާގޮތަށް އިސްލާމިކް މިނިސްޓްރީން ވަނީ ނިންމަވާފައެވެ.\nއިސްލާމިކް މިނިސްޓްރީން މިގޮތަށް ނިންމަވާފައިވަނީ ކޯވިޑް-19 މާލެ ސަރަހައްދުގައި ހަލުވިކަމާއެކު ފެތުރެމުންދާތީ ގިނަ ބަޔަކު އެއްތަނަކަށް އެއްވުމަކީ ރައްކާތެރިކަމަކަށް ނުވާތީއެވެ. އިސްލާމިކް މިނިސްޓްރީން ވިދާޅުވީ މާލެއާއި ހުޅުމާލެއާއި ވިލިމާލޭގައި ބޮޑު ޖަމާޢަތުގައި ޢީދު ނަމާދު ނުކުރިނަމަވެސް އިސްލާމީ މަރުކަޒާއި ހުކުރު ކުރާ މިސްކިތްތަކުގައި ޢީދު ނަމާދު ކުރާނެކަމަށެވެ. އަދި ރަށްރަށުގައި ބޮޑު ޖަމާޢަތުގައި ޢީދު ނަމާދުކުރުމާ ގުޅޭ ގޮތުން ގޮތެއް ނިންމާނީ އެ ރަށެއްގެ ރަށު ކައުންސިލުން ކަމަށްވެސް އިސްލާމިކް މިނިސްޓްރީން ވިދާޅުވެއެވެ.\nޙައްޖު ކޯޓާ ލިބިއްޖެނަމަ އިސްކަންދޭނީ ވެކްސިން ފުރިހަމަކޮށްފައިވާ ފަރާތްތަކަށް: އިސްލާމިކް މިނިސްޓަރ


China ge foreign minister Taliban aa bahdhalu kuravvanee\nޗައިނާގެ ފޮރިން މިނިސްޓަރު ގަތަރުގައި ތާލިބާނުންނާ ބައްދަލުކުރައްވަނީ\nޗައިނާ ފޮރިން މިނިސްޓަރު ވާންގް ޔީ އޮކްޓޯބަރު 26-25 އަށް ގަތަރަށް ވަޑައިގަންނަވާނެ ކަމަށް ބީޖީން ބުނެފި އެވެ.\nވަޒީރު ގަތަރަށް ކުރައްވާ ދަތުރުފުޅުގައި އަފްޣާނިސްތާނުގެ އިންތިގާލީ ސަރުކާރު، ތާލިބާނުންގެ ވަފުދަކާ ބައްދަލު ކުރައްވާނެ ކަމަށް ވެސް ބެއިޖިން ބުނެ އެވެ.\nގްލޯބަލް ޓައިމްސްއިން ޗައިނާގެ ޚާރިޖީ ވުޒާރާއާ ހަވާލާދީ ބުނެފައިވާ ގޮތުން މިބައްދަލުވުމުގައި އަފްޣާނިސްތާނުގެ ހާލަތާ މެދު މަޝްވަރާކުރެވޭނެ އެވެ. އަދި ދެ ގައުމުގެ ޝައުގުވެރިކަން އެއްގޮތް އެހެން މައުލޫތަކާ މެދު ޚިޔާލު ބަދަލުކުރާނެ އެވެ.\nމިއަހަރު ޖުލައި މަހު އުތުރު ޗައިނާގެ ޓިއާންޖިންގައި ޗައިނާ-އަފްޣާން މަޝްވަރާތަކެއް ކުރި އެވެ. ގްލޯބަލް ޓައިމްސް ބުނާ ގޮތުން ގަތަރުގައި ދެކެވޭ ވާހަކަތައް މޫހިފާނީ ޖުލައިގައި އޮތް މަޝްވަރާތަކަށެވެ. ޓިއާންޖިންގައި އޮތް ބައްދަލުވުމަކީ ޗައިނާއިން ތާލިބާނުންނާ ދައްކަން ހުރި ވާހަކަތަކުގެ ބޮޅެކެވެ.\nއަފްޣާނިސްތާނުގެ ވަގުތީ ޚާރިޖީ ވަޒީރު އާމިރު ޚާން މުއްތަގީ ޗައިނާގެ ޚާރިޖީ ވަޒީރު ވަންގް ޔީއާ ބައްދަލުކުރައްވާނެ ކަމަށް ތާލިބާނުންގެ ޚާރިޖީ ވުޒާރާގެ ތަރުޖަމާނު އަބްދުލް ގަހާރު ބަލްޚީ މިދިޔަ ހަފްތާގައި އޮތީ ވިދާޅުވެފަ އެވެ. އޭނާ އެއިރު ވަކި ތާރީހެއް ވިދާޅެއް ނުވެ އެވެ.\nމިއީ މިދިޔަ އޮގަސްޓް މަހު ތާލިބާނުން އަލުން ވެރިކަމަށް އައުމަށް ފަހު ޗައިނާ އާއި އަފްޣާނިސްތާނާ ދެމެދު ބާއްވާ ރަސްމީ ފުރަތަމަ ބައްދަލުވުމެވެ. ތާލިބާނުން އަފްޣާންގެ ވެރިކަން އަތުލާފައި ވަނީ އަޝްރަފު ޣަނީގެ ސަރުކާރު ވައްޓާލުމަށްް ފަހު އެވެ.\nޗައިނާއާ އަފްޣާން އަކީ ޒަމާންވީ ރަހުމަތްތެރި އަވަށްޓެރިންނެވެ. އަދި ވިޔަފާރި ބައިވެރިއެއްގެ ހައިސިއްޔަތުން ޗައިނާއިން އަބަދުވެސް އަފްޣާނަށް ގޮވާލަނީ ދަތިތަކުން އަރައިގަތުމަށް މަޝްވަރާ ކުރުމަށެވެ. ޗައިނާގެ ފޮރިން މިނިސްޓްރީގެ ތަރުޖަމާނު ވަންގް ވެންބިން ވިދާޅުވި ގޮތުގައި އަފްޣާންގައި އިންވެސްޓް ކުރެވެން ހުރި ސިނާއަތްތައް ޗައިނާއިން ދެނެގަންނާނެ އެވެ.\nއަފްޣާންގެ ވެރިކަމަށް އާދެވުމާއެކު ތާލިބާނުން މިހާރު މަސައްކަތްކުރަނީ އެ ގައުމު ދުނިޔެއަށް ހުޅުވާލުމަށެވެ. އަދި ދުނިޔެ ބަލައިގަންނަ ގައުމެއް ގޮތުގައި ގައުމުތަކާ މުއާމަލާތު ކުރުމަށެވެ. ތާލިބާނުންގެ ސަރުކާރު ބަލައިގަތުމަށް އެމީހުން ވަނީ ދުނިޔެއަށް ގޮވާލާފަ އެވެ.\nޗައިނާ އަފްޣާނިސްތާން ގަތަރު + ތާލިބާން


Utility Regulatory Authority Ge Chief Executive Akah Yazeed Ahmed - Vaguthu\nޔުޓިލިޓީ ރެގިއުލޭޓަރީ އޮތޯރިޓީގެ ޗީފް އެގްޒެކްޓިވްއަކަށް ޔަޒީދު އަހްމަދު\nޔުޓިލިޓީ ރެގިއުލޭޓަރީ އޮތޯރިޓީގެ ޗީފް އެގްޒެކެޓިވްއަކަށް ޔަޒީދު އަހުމަދު އަައްޔަން ކުރައްވަނި - ފޮޓޯ: އެންވަޔަރަމެންޓް މިނިސްޓްރީ\nކަރަންޓާއި ފެނާއި ނަރުދަމާ އަދި ކުނި މެނޭޖް ކުރުމުގެ ޚިދުމަތްތައް ރެގިއުލޭޓް ކުރުމުގެ ގާނޫނީ ޒިންމާ މަތިކޮށްފައިވާ ޔުޓިލިޓީ ރެގިއުލޭޓަރީ އޮތޯރިޓީގެ ޗީފް އެގްޒެކްޓިވްގެ މަގާމަށް ޔަޒީދު އަހުމަދު މިއަދު އައްޔަންކޮށްފިއެވެ.\nމިއީ ރައްޔިތުންގެ މަޖިލީހުން ދާދި ފަހުން ފާސްކޮށްފައިވާ "ޔުޓިލިޓީ ރެގިއުލޭޓަރީ އޮތޯރިޓީގެ ގާނޫނު" ގެ ދަށުން އުފައްދާފައިވާ އޮތޯރިޓީއެކެވެ. ގާނޫނު ބުނާ ގޮތުން އެ އޮތޯރިޓީ ދުވަހުން ދުވަހަށް ހިންގުމުގެ އެންމެ އިސް ވެރިޔަކީ އޮތޯރިޓީގެ ޗީފް އެގްޒެކްޓިވްއެވެ. އެއީ ސިވިލް ސާވިސް މަގާމެކެވެ.\nމި މަގާމަށް ޔަޒީދު އަހުމަދު އައްޔަން ކުރުމާ ގުޅިގެން އެންވަޔަރަންމަންޓް މިނިސްޓަރު ޑރ. ހުސައިން ރަޝީދު ހަސަން ވަނީ މިއަދު އޭނާއާ ބައްދަލުކުރައްވައި މަގާމުގެ ފަތްކޮޅު ވަނީ ހަވާލު ކުރައްވައިފައެވެ.\nއަދި ދާއިރާގެ ރެގިއުލޭޓަރީ މަސައްކަތްތައް ޔަޒީދުގެ ބެއްލެވުމުގެ ދަށުން ހަރުދަނާކޮށް ތަރައްގީކޮށް ދެއްވުމަށް މިނިސްޓަރު ވަނީ އެދިވަޑައިގެންފައެވެ.\nޔަޒީދަކީ، ސަރުކާރުގެ އެކި މަގާމުގައި 17 އަހަރު ޚިދުމަތް ކުރައްވާފައިވާ ބޭފުޅެކެވެ. އޭގެ ތެރެއިން 12 އަހަރު ހިންގުމުގެ ދާއިރާގެ ސީނިއަ މަގާމުތަކުގައި އުޅުއްވާ ތަޖުރިބާ ލިބިވަޑައިގެންފައިވާ ބޭފުޅެކެވެ.\nޔަޒީދު އެންމެ ފަހުން އަދާކުރެއްވީ ޔުޓިލިޓީ ރެގިއުލޭޓަރީ އޮތޯރިޓީގެ ޑިރެކްޓަރު ކަމުގެ މަގާމެވެ. އޭގެ ކުރިން އެންވަޔަރަންމަންޓަލް ޕްރޮޓެކްޝަން އެޖެންސީ (އީޕީއޭ) ގެ ޑިރެކްޓަރުގެ މަގާމު ވެސް ފުރުއްވިއެވެ.\nޔަޒީދު ކިޔަވާ ވިދާޅުވެފައިވަނީ ތިމާވެށީގެ ދާއިރާއިންނާއި ފެނާއި ނަރުދަމާގެ ސިވިލް އިންޖިއަރިންގެ ދާއިރާއިންނެވެ. ޔަޒީދު ވަނީ މިދާއިރާއިން މާސްޓަސް ޑިގްރީ ހާސިލް ކުރައްވައިފައެވެ.


SunOnline: Hahgeh gehligen midhiya aharu 365 massala, Ginaee gaidheenaa gulhey massala!\nގައިދީން ތަކެއް ދަނޑު ހެއްދުމުގެ މަސައްކަތުގައި --- ސަން ފައިލް ފޮޓޯ/ އަހުމަދު ޝަރުވާން\nހައްގެއް ގެއްލިގެން މިދިޔަ އަހަރު 365 މައްސަލަ، ގިނައީ ގައިދީންނާ ގުޅޭ މައްސަލަތައް!\nއިންސާނީ ހައްގެއް ގެއްލިފައިވާ ކަމަށް ބުނެ މިދިޔަ އަހަރު ޖުމްލަ 365 މައްސަލަ ހުށަހެޅި ކަމަށާއި އޭގެ ތެރޭގައި ގިނައީ ގައިދީންއާ ގުޅޭ މައްސަލަތައް ކަމަށް ހިއުމަން ރައިޓްސް ކޮމިޝަން (އެޗްއާރުސީއެމް) އިން ބުނެފި އެވެ.\nއެ ކޮމިޝަނުން މިއަދު ނެރުނު އެ ކޮމިޝަންގެ މިދިޔަ އަހަރުގެ އަހަރީ ރިޕޯޓުގައި ވާގޮތުން، މިދިޔަ އަހަރު ހުށަހެޅުނު ޖުމްލަ މައްސަލަތަކުގެ ތެރެއިން 271 މައްސަލައެއް މިއަހަރުގެ ތެރޭގައި ކޮމިޝަނުން ބަލައި ވަނީ ނިންމައިފައެވެ. އެއީ ޖުމްލަ އަދަދުގެ 74 ޕަސެންޓެވެ.\nމިދިޔަ އަހަރު ހުށަހެޅި ޖުމްލަ މައްސަލަތަކުގެ ތެރެއިން ގައިދީންގެ ހައްގުތަކާ ގުޅުންހުރި 76 މައްސަލަ އަކާއި ގައިދީން ހުށަހަޅާފައިވާ ސިއްހީ މައްސަލަތަކުގެ 69 މައްސަލައެއް ހިމެނެއެވެ.\nއެ މައްސަލަތަކުގެ ތެރެއިން މިދިޔަ އަހަރު ނިމުނުއިރު ނިންމިފައިވަނީ ގައިދީންގެ ހައްގުތަކާ ގުޅުންހުރި 50 މައްސަލައަކާއި ގައިދީން ހުށަހަޅާފައިވާ ސިއްހީ މައްސަލަތަކުގެ އެންމެ 22 މައްސަލަ އެވެ.\nއަދި ކުޑަކުދިންގެ ހައްގުތަކާ ގުޅުންހުރި 40 މައްސަލައެއް މިދިޔަ އަހަރު ހުށަހެޅުނު ނަމަވެސް އަހަރު ދުވަހުގެ ތެރޭގައި އެ މައްސަލަތަކުގެ ތެރެއިން އެޗްއާރުސީއެމްއަށް ނިންމިފައިވަނީ އެންމެ ފަސް މައްސަލައެވެ.\nމިދިޔަ އަހަރު ހުށަހެޅި ލާއިންސާނީ އަނިޔާގެ 45 މައްސަލައިގެ ތެރެއިން އެޗްއާރުސީއެމުން ބުނީ، އަހަރު ނިމުނުއިރު ނުނިމި އޮތީ އޭގެ އެންމެ ހަތް މައްސަލަ ކަމަށެވެ. އަދި ބަންދުކުރެވޭ ފަރާތްތަކާ ގުޅޭ 34 މައްސަލައެއް މިދިޔަ އަހަރު ހުށަހެޅިއިރު، 23 މައްސަލަ ވަނީ މިދިޔަ އަހަރުގެ ތެރޭގައި ބަލައި ނިންމައިފައެވެ.\nއެޗްއާރުސީއެމުން ބުނީ، މިދިޔަ އަހަރު ހުށަހެޅި މައްސަލަތަކުގެ ތެރެއިން އެ ކޮމިޝަނުން އިސްނަގައިގެން 33 މައްސަލައެއް ބަލަމުންދާ ކަމަށެވެ. ނަމަވެސް އެއީ ކޮން ކަހަލަ މައްސަލަތަކެއް ކަމެއް ބުނެފައެއް ނުވެއެވެ.\nއެޗްއާރުސީއެމްގެ މިދިޔަ އަހަރުގެ އަހަރީ ރިޕޯޓް ބުނާގޮތުން މިދިޔަ އަހަރު ނިމުނު އިރުވެސް އެ ކޮމިޝަނުން 173 މައްސަލަ ދަނީ ބަލަމުންނެވެ.\nއޭގެ ތެރޭގައި ހިމެނެނީ ގައިދީން ހުށަހަޅާފައިވާ ސިއްހީ މައްސަލަތަކުގެ 47 މައްސަލަ އަކާއި ކުޑަކުދިންގެ ހައްގުތަކާ ގުޅުންހުރި 35 މައްސަލަ އަކާއި ގައިދީންގެ ހައްގުތަކާ ގުޅުންހުރި 26 މައްސަލަ އެކެވެ.\nއައްޑޫގައި ދިރިއުޅޭ މުސްކުޅިންނާއި ނުކުޅެދުންތެރިކަން ހުންނަ މީހުންގެ ހާލަތު ދެނެގަތުމަށް ސާވޭއެއް ކުރަނީ4ދުވަސް 19 ގަޑި ކުރިން\nކުޑަކުދިންގެ ހައްގުތަކާބެހޭ ގާނޫނު މުރާޖާކުރަން ޖެހޭ: އެޗްއާރުސީއެމް 1 މަސް2ހަފްތާ ކުރިން\nހައްގެއް ގެއްލިގެން މިދިޔަ އަހަރު 365 މައްސަލަ، ގިނައީ ގައިދީންނާ ގުޅޭ މައްސަލަތައް!3މަސް2ހަފްތާ ކުރިން\nބައެއް މުޒާހަރާތަކުގައި ކުޑަކުދިން ވަނީ ބައިވެރިކޮށްފައި: އެޗްއާރްސީއެމް3މަސް2ހަފްތާ ކުރިން\nވިހެއުމުން ހަ މަސް ދުވަހުގެ ޗުއްޓީއެއް ކަނބަލުންނަށް ދޭން އެޗްއާރްސީއެމްއިން ނިންމައިފި4މަސް2ހަފްތާ ކުރިން


Champions League Adhi Europa League Ge Gavaaidhah Badhalu Thakeh Genesfi - Vaguthu\nޗެމްޕިއަންސް ލީގު އަދި ޔޫރޮޕާ ލީގުގެ ގަވާއިދަށް ބަދަލުތަކެއް ގެނެސްފި\n2 އަހަރު ކުރިން ( މާޗް 28, 2018 )\nޗެމްޕިއަންސް ލީގު އަދި ޔޫރޮޕާ ލީގުގެ ގަވާއިދަށް ބަދަލުތަކެއް ޔޫރަޕްގެ ފުޓްބޯޅަ އާއި ބެހޭ މައި އިދާރާ ކަމަށްވާ ޔޫއެފާ އިން ގެނެސްފިއެވެ.\nއެގޮތުން ޔޫއެފާ އިން ގެނައި އެއް ބަދަލަކީ އެއް ސީޒަނެއްގައި ދެ ކްލަބަކަށް ކުޅުންތެރިއަކު ކުޅުނު ނަމަވެސް ޔޫރަޕްގެ މުބާރާތްތަކުގައި ބައިވެރިވުމުގެ ފުރުސަތު އެ ކުޅުންތެރިއަކަށް ހަމަ އެ ސީޒަނުގައި ލިބޭނެގޮތް ހަމަޖެއްސުމެވެ.\nމިހާރު ގަވާއިދު އޮންނަ ގޮތުން ނަމަ ޗެމްޕިއަންސް ލީގު ނުވަތަ ޔޫރޮޕާ ލީގުގައި ކުޅުމަށްފަހު ކުޅުންތެރިއަކު ޖެނުއަރީ ޓްރާންސްފާގައި ކްލަބު ބަދަލުކޮށްފިނަމަ އެ ކުޅުންތެރިއަކަށް އެ ސީޒަނެއްގައި އާ ކްލަބާ އެކު އެ މުބާރާތްތަކުގައި ކުޅުމުގެ ފުރުސަތެއް ނޯވެއެވެ.\nގަވާއިދަށް ދެން ގެނައި ބަދަލުތަކުގެ ތެރޭގައި ޗެމްޕިއަންސް ލީގު އަދި ޔޫރޮޕާ ލީގުގެ ނޮކައުޓް ބުރުތަކުގެ އިތުރު ވަގުތުގައި ހަތަރު ވަނަ ކުޅުންތެރިއަކު ބަދަލު ކުޅުންތެރިޔެއްގެ ގޮތުގައި ނުކުމެވޭ ގޮތަށް ހެދުމާއި މި ދެ މުބާރާތުގެ ފައިނަލް މެޗުގެ ބެންޗުގައި 12 ކުޅުންތެރިންނަށް ތިބެވޭ ގޮތް ހެދުން ހިމެނެއެވެ.\nމީގެއިތުރުން ޗެމްޕިއަންސް ލީގު އަދި ޔޫރޮޕާ ލީގުގެ ގްރޫޕް ސްޓޭޖަށްފަހު ކޮންމެ ކްލަބަކަށް ވެސް އާ ތިން ކުޅުންތެރިޔަކު ރެޖިސްޓަރ ކުރުމަށް ފުރުސަތު ދިނުމަށް ވެސް ޔޫއެފާ އިން މިހާރު ވަނީ ނިންމާފައެވެ.\nއަދި ޔޫއެފާ އިން ވަނީ މި ދެ މުބާރާތުގައި ވެސް ކުޅޭ ޓީމުތަކުގެ ސްކޮޑުގައި 23 ކުޅުންތެރިން ހިމެނުމުގެ ފުރުސަތު ވެސް ޓީމުތަކަށް ދިނުމަށް ނިންމާފައެވެ. މިހާރު މި ދެ މުބާރާތުގައި ވެސް ކުޅޭ ޓީމުތަކަށް ސްކޮޑުގައި ހިމެނެނީ 18 ކުޅުންތެރިންނެވެ.\nއަދި ޔޫރަޕްގެ ގަދަ ހަތަރު ލީގުގެ (އިނގިރޭސި، ޖަރުމަނު، އިޓަލީ އަދި ސްޕެއިން) ގަދަ ހަތަރު ޓީމު "އޮޓެމެޓިކުން" ޗެމްޕިއަންސް ލީގަށް ކޮލިފައިވާ ގޮތަށް ވެސް މިހާރު ވަނީ ހަމަޖައްސާފައެވެ. މީގެކުރިން ބައެއް ލީގުތަކުގެ ހަތަރުވަނަ އަށް ދާ ޓީމު މުބާރާތަށް ކޮލިފައިވުމަށް "ޕްލޭއޮފް" ކުޅެން ޖެހެއެވެ.\nޔޫއެފާ އިން ގެނައި މި ބަދަލުތަކަށް އަމަލުކުރަން ފަށާނީ އަންނަ ސީޒަނުން ފެށިގެންނެވެ.\nޔުއެފާއިން މޮރީނިއޯ ސަސްޕެންޑުކޮށްފި\nޔޫރޯއަށް ކޮލިފައިވި ޓީމުތައް ކަށަވަރުވެއްޖެ\nފީފާ އާއި ޔުއެފާއިން ކުޅުންތެރިން ގެންގުޅެނީ ޕަޕެޓު ތަކެއް ހެން: ޓޮނީ ކްރޫޒް


Rajje ufaakohdhinee haassa dhekudhin!\nރާއްޖެ އުފާކޮށްދިން ހާއްސަ ދެ ކުދިން!\nދުނިޔޭގެ އެންމެ ބޮޑު ކުޅިވަރު ހަރަކާތަކީ އޮލިމްޕިކްސް އެވެ. އެ ހަރަކާތުގައި ބައިވެރިވެ ރަން ވަނަ އެއް ހޯދުމުގެ އުއްމީދުގައި އަހަރުތަކެއް ވަންދެން ތައްޔާރުވާ އެތުލީޓުން އުޅެ އެވެ. ވަނައެއް ނުލިބުނަސް އެ މުބާރާތުގައި ބައިވެރިވެވުމަކީ ވެސް ކުޅިވަރުގެ ދުނިޔޭގައި މީހުން އުއްމީދެއް އަދި ފަހުރެކެވެ. "ޕެރެއޮލިމްކިސް" އަށްފަހު ދުނިޔޭގައި ބާއްވާ ހާއްސަ އެހީއަށް ބޭނުންވާ މީހުންގެ އެންމެ ބޮޑު ކުޅިވަރު ހަރަކާތުގައި ރާއްޖެއިން ވަނީ ރަސްމީކޮށް ބައިވެރިވެ ބޮޑެތި ގައުމުތަކުގެ ކައިރީގައި ނަން ވިދުވާލައި ބޮޑު ކޮށްލާފަ އެވެ.\nމިއަހަރުގެ ސްޕެޝަލް އޮލިމްޕިކްސް ބޭއްވީ މި މަހުގެ 14 އިން 21 އަށް އަބޫދާބީގަ އެވެ. ދުނިޔޭގެ 170 ގައުމަކުން ވާދަކުރި އޮލިމްޕިކްސްގައި ރާއްޖެ އުފާކޮށްދޭން ދިވެހި ހަތަރު އެތުލީޓަކު ދިޔަ އެވެ.\nރާއްޖެ ތަމްސީލުކޮށް ވަނަ އެއް ހޯދުމުގެ އަޒުމުގައި ދުވާ ޓްރެކްގައި ހުންނަ އިރު ތަފާތު އިހުސާސެއް ކުރެވޭނެ އެވެ. ދިވެހި ދިދަ ހިފައިގެން ދިޔަ ރާއްޖޭގެ ދުވުންތެރިން، ޓްރެކް މަތީ ދުވެލީ ފުލް އިސްޕީޑުގަ އެވެ. ލެވުން ބާރެއްލާފައި ދުއްވައިގަތީ މެޑެއްޔާ ދިމާއަށެވެ. ނިމުނު އިރު ރާއްޖެއިން ބައިވެރިވި ދެ އެތުލީޓެއްގެ ކަރުގައި ރަނާއި ރިހި މެޑަލި އެޅުވި އެވެ. އަދި ޓޮޕް ފައިވްއަށް އެރި ކަމުގެ މެޑެލި ދިވެހި ހުރިހާ ދުވުންތެރިންނަށް ލިބުނެވެ.\nމި މުބާރާތުގައި ރާއްޖެއިން ވަނަ ހޯދި އެތުލީޓުންގެ ތެރެއިން، އެންމެ ވިދާ މެޑަލަކަށްވީ އަންހެނުންގެ ބައިން 100 މީޓަރަށް ދުވި ޝިފްނާ އަހްމަދުގެ ކަރުގައި އަޅުވާފައި އޮތް މެޑައްޔެވެ. އޭނާ ދުވުން ނިންމާފައިވަނީ 18 ސިކުންތުންނެވެ.\nޝިފްނާ ބުނި ގޮތުގައި، މިއީ އޭނާ ދުވަހަކު ވެސް ނުކުރާ ތަފާތު ތަޖުރިބާ އެކެވެ. ރޭސް ނިމި އޭނާގެ ނަން ގޮވުމުން ކުރެވުނީ ގައުމީ އިހުސާސެކެވެ.\n"މެޑަލް އެޅުވި ވަގުތުކޮޅު ވަރަށް އުފާވި. މާތް ﷲ ނިއުމަތަށް ޝުކުރު ކުރިން... މަންމަ އާއި ބައްޕަ މަތިންވެސް ހަނދާންވި. ދުވަން ވެގެން މާލެ އިން ފުރުމުގެ ކުރިން މަންމަމެން ކައިރީ ބުނިން ވަނަ އެއް ހޯދައިގެންނޭ އެނބުރި އަންނާނީ. ގޯލްޑް މެޑަލް ލިބި މަންމަމެން އުފާ ކޮށްދެވުނީތީ ވަރަށް އުފާވި އެ ވަގުތު،" ޝިފްނާ އަށް ކުރެވުނު އިހުސާސް ސިފަ ކުރި އިރު އޭނާގެ ލޮލުން އުފަލުގެ ކަރުނަ ފުންމާލި އެވެ.\nޝިފްނާ ބުނި ގޮތުގައި ދުވުމުން އެއް ވަނައާއެކު ރަން މެޑަލް ލިބުމުން ގައުމު އުފާވާ ވަރު ކަމެއް ކޮށްދެވުނު ކަމުގެ އިހުސާސް ވެއްޖެ އެވެ.\nޝިފްނާއާ ވާދަކޮށް މި ކެޓަގަރީން ދެ ވަނަ އަށް ދިޔައީ 18:07 ސިކުންތުން ދުވި އިކްއެޓޯރިއަލް ގިނީގެ މާރިއާ މެގްޑަލޭނާ އެވެ. ދެން މެޑަލް ހޯދީ 19:31 ސިކުންތުން ދުވި ބުރުންޑީގެ ނިޝިމަގިޒްވޭ އޮޑެއްޓޭ އެވެ.\nޝިފްނާ ބުނި ގޮތުގައި ދުނިޔޭގެ ބޮޑެތި ގައުމުތަކުގެ މީހުނާއެކު ޓްރެކްގައި ދުވެވޭނެ ކަމުގެ ހުވަފެން ދުވަހަކުވެސް އޭނާ ނުދެކެ އެވެ. އަދި މި ހާއްސަ އޮލިމްޕިކްސްގައި ދުވަން ލިބުމަކީވެސް އުއްމީދުކުރި ކަމެއް ނޫނެވެ.\n"މީގެ ކުރިންވެސް ދުވެފައި ހުންނާނީ އެކިކަހަލަ މުބާރާތްތަކުގައި، ކެއާ ސޮސައިޓީ އިން ބާއްވާ މުބާރާތްތަކުގައި ދުވަން. ރޯޑް ރޭސް ތަކުގައި ވެސް ދުވަން. އެކަމަކު، ސްޕެޝަލް އޮލިމްޕިކްސްގައި ބައިވެރިވެވޭނެ ކަމަށް ހިޔެއް ނުކުރަން،" ޝިފްނާ ބުންޏެވެ.\nޝިފްނާ އާއެކު މުބާރާތުގައި ރިހިން ވިދާލި ދިވެހި އެހެން ދުވުންތެރިއެއް ވެސް އެބަ ހުއްޓެވެ. ދުވުމުގެ މުބާރާތްތަކުގައި މަދުން ނަމަވެސް ފެންނަ ވަސްމީ ވަސީމް ވަނީ ސްޕެޝަލް އޮލިމްޕިކްސް ފިރިހެނުންގެ 200 މީޓަރު ދުވުމުގެ ހަތަރު ވަނަ ކެޓަގަރީން ރިހި މެޑަލް ހޯދާ އެވެ. އޭނާ ދުވީ 27:25 ސިކުންތުންނެވެ.\nވަސްމީ ބުނި ގޮތުގައި، މުބާރާތަށް ތައްޔާރު ވުމަށް ހޭދަ ކުރި ވަގުތާ ބަލާފައި މިއީ އުއްމީދު ކުރި ހިސާބެއް ނޫނެވެ.\n"މި މުބާރާތުގައި ބައިވެރިވާން ޕްރެކްޓިސް ކޮށްފައިވަނީ އެންމެ މަހެއް ތެރޭ. މަހެއް ވެސް ހަގީގަތުގައި ނުވާނެ. ބައިވެރިވާ ކަމުގެ ޔަގީންކަން ލިބުނީ ކުޑަ ދުވަސްކޮޅަކަށް ވެފައިވަނިކޮށް. ހަފްތާއަކު ތިން ދުވަސް ވަރު ހޭދަކޮށްގެން ޕްރެކްޓިސް ކުރުމަށްފަހު ދިޔައީ" ވަސްމީ ބުންޏެވެ.\nރާއްޖޭގެ ބައެއް އެތުލީޓުން ވަނީ މީގެ ކުރިންވެސް އަމިއްލަ ހައިސިއްޔަތުން މި ގޭމްސްގައި ބައިވެރިވެފަ އެވެ. ސްޕެޝަލް އޮލިމްޕިކްސް ކޮމިޓީއެއް ހަދައި ރަސްމީކޮށް ބައިވެރިވި މިއީ ފުރަތަމަ ފަހަރެވެ. މި ކޮމިޓީއިން ވަނީ ދުވުންތެރިންނަށް ކޯޗެއް ހަމަޖައްސައިދީ ކުޑަ ދުވަސްކޮޅެއްތެރޭ ފަރިތަކުރުންތައް ބޭއްވޭ ވަރު ކޮށްދިނެވެ.\nދުވުންތެރިންނަށް އެންމެ ގާތުން އެހީވެފައިވާ އެއް ކޯޗު ކަމަށްވާ އަބްދުﷲ މަސްއޫދު ބުނި ގޮތުގައި މިކަހަލަ ބޮޑު މުބާރާތަކުން ރާއްޖެއަށް ވަނަ ހޯދައިދީ ފަހުރުވެރިކޮށްލެވޭނެ ކަން ދިވެހި ކުދިން ދައްކައިފި އެވެ. އަދި ލިބުނު ކުޑަ މުއްދަތުގެ ތެރޭގައި ޓްރެކްމަތީ ދުވެލީ ވަނައަށެވެ.\nމި މުބާރާތުގައި ރާއްޖެއިން ބައިވެރިވެ ހޯދި ކާމިޔާބީ އަކީ ދިވެހި އެހެން ކުދިންނަށް ނަމޫނާ އެކެވެ. ހާއްސަ އެހީއަށް ބޭނުންވާ ކުދިންނެއް ކަމަކު، ރާއްޖެ އުފާ ކޮށްދިނީ ގައުމީ ފެންވަރުގަ އެވެ. އެއީ ހާއްސަ ދެ ކުދީންނެވެ. -- މަރުހަބާ ޝިފްނާ އާއި ވަސްމީ!\nލަކުޑިއާ ވަޑާމުގެ މަސައްކަތަށް އަންހެނުން!